text:
བཞག་པ་རིན་པོ་ཆེ་སྐུ་ཕྲེང་གསུམ་པ་ངག་དབང་བློ་བཟང་བསྟན་འཛིན་སྦྱིན་པའི་རྣམ་པར་ཐར་པ་
དད་པའི་མགྲིན་རྒྱན་ཞེས་བྱ་བ་བཞུགས་སོ།།
རྒྱལ་ཀུན་བརྩེ་བའི་རླུང་གི་འདུ་བྱེད་ལས།།
ངུར་སྨིག་གར་དུ་འདུས་པའི་རྣམ་རོལ་བ།།
ཐུབ་བསྟན་ཕྱོགས་བཅུར་སྤེལ་བའི་ཉིན་བྱེད་དབང་།།
རྗེ་བཙུན་བླ་མའི་ཚོགས་ཀུན་གཙུག་གིས་མཆོད།།
མི་ཤེས་དགྲ་ཀུན་འཇོམས་པའི་བརྡ་ཐབས་སུ།།
མཁྱེན་རབ་རལ་གྲིའི་ཕྱག་མཚན་མཁའ་རུ་གདེངས།།
མཚན་ཙམ་གྱིས་ཀྱང་མ་རིག་གཡུལ་འཇོམས་པ།།
འཇམ་དཔལ་གཞོན་ནུས་བློ་གྲོས་སྣང་བ་སྩོལ།།
སྲིད་ཞིའི་མཛེས་སྡུག་གཅིག་ཏུ་འདུས་པ་ལ།།
འབུམ་ཕྲག་ཟླ་བ་གཞོན་ནུའི་ལང་ཚོ་རྒོད།།
དབྱངས་ལྡན་ངག་གི་གཏེར་མཛོད་ལྷ་མོ་ཡིས།།
ངག་རིག་མགྲིན་པའི་ལོངས་སྤྱོད་ཡངས་པར་ཕྱེ།།
གང་གི་རྣམ་པར་ཐར་པ་རྒྱ་མཚོ་ལས།།
བདག་བློ་རྩྭ་རྩེར་ཤོང་བ་ཐིགས་ཙམ་ཉིད།།
མཁས་པ་དགྱེས་པའི་མཆོད་སྤྲིན་མ་མཆིས་མོད།།
སྐལ་མཉམ་རྣམས་ལ་དད་པའི་གསོས་སུ་སྒྲོན།།
དེ་ཡང་ཤེས་བྱའི་གནས་མཐའ་དག་ལ་རིང་མོ་ཞིག་ནས་བློ་གྲོས་ཀྱི་བགྲོད་པ་ཡོངས་སུ་རྫོགས་ཤིང་། རྒྱལ་སྲས་སེམས་དཔའ་རྣམས་ཀྱི་སྲས་ཀྱི་ཐུ་བོར་གྱུར་པ། བྱམས་བརྩེ་ཉི་འོད་ཀྱི་དཀྱིལ་འཁོར་ཡོངས་སུ་ཟླུམ་པའི་སེམས་དཔའ་ཆེན་པོ། བསྟན་པ་དང་འགྲོ་བ་སེམས་ཅན་གྱི་དོན་དུ་མི་མཇེད་འཇིག་རྟེན་གྱི་ཁམས་འདིར་ཕྱོགས་བཅུའི་རྒྱལ་བ་ཀུན་གྱི་མཐུ་སྟོབས་གཅིག་ཏུ་འདུས་པའི་ངོ་བོ་གསང་བདག་ཕྱག་ན་རྡོ་རྗེས་ངུར་སྨིག་གི་རྒྱན་མཚན་འཆང་བའི་བྱིས་པའི་རང་གཟུགས་སུ་གར་དུ་རྩེན་པ་དོན་གྱི་སླད་དུ་མཚན་ནས་སྨོས་ན་བཞག་པ་སྐུ་ཕྲེང་གསུམ་པ་ངག་དབང་བློ་བཟང་བསྟན་འཛིན་སྦྱིན་པ་ཞེས་པའི་དམ་པ་ཁོང་གི་ནམ་མཁའི་མཐའ་དང་མཉམ་པའི་མཛད་འཕྲིན་མཐའ་དག་བདག་ལ་དཔོག་པར་ནུས་པའི་སྤོབས་པ་མ་མཆིས་མོད། དམ་པ་འདིའི་རྣམ་ཐར་ལ་ཐོས་ཉུང་དོན་གཉེར་ཆེ་བའི་ཕྱི་རབས་པ་དག་ལ་མི་བརྗེད་པའི་དྲན་གསོའི་ཚུལ་དང་། བདག་དང་སྐལ་བ་མཉམ་པའི་གདུལ་བྱ་རྣམས་ཀྱི་དད་པའི་གསོས་སུ་ཡུལ་གྲུ་དེའི་སྐྱེ་བོ་རྣམས་ལ་མཐུན་སྣང་དུ་གྲུབ་ཅིང་གྲགས་པའི་ཐུན་མོང་བའི་རྣམ་ཐར་ལས་བདག་བློའི་ཁབ་མིག་ནས་མཐོང་ཚད་ཙམ་ཅུང་ཞུ་བ་ལ། དང་པོ་ཡུལ་དང་རིགས་རུས་ཕུན་སུམ་ཚོགས་པ་ལས་སྐུ་བལྟམས་པ། གཉིས་པ་དམ་པའི་ཆོས་ཀྱི་སྒོར་ཞུགས་ཏེ་སྤྲུལ་སྐུར་ངོས་འཛིན་མཛད་པ། གསུམ་པ་དབུས་གཙང་དུ་ལུང་གི་ཡོན་ཏན་བརྙེས་པའི་ཚུལ། བཞི་པ་ཕྱིར་ཕེབས་ནས་བསྟན་འགྲོའི་དོན་མཛད་པའི་ཚུལ། ལྔ་པ་དུས་ཟིང་ཁྲོད་ཀྱི་མཛད་རྣམ་དང་དགོངས་པ་རྫོགས་པའི་ཚུལ་ལོ།།
དང་པོ་ཡུལ་དང་རིགས་རུས་ཕུན་སུམ་ཚོགས་པ་ལས་སྐུ་བལྟམས་པ།
དེ་ཡང་དམ་པ་ཁོང་ཉིད་སྐུ་ཡི་མཚན་དཔེ་མེ་ཏོག་གསར་བའི་ལང་ཚོ་གང་དུ་བཞད་པའི་ཡུལ་ནི། འཕགས་མཆོག་ཕྱག་ན་པད་མོའི་གདུལ་ཞིང་བསིལ་ལྡན་གངས་རིའི་ལྗོངས་ཀྱི་སྟོབས་འབྱོར་མངའ་ཐང་གི་གྲགས་པ་མཐོ་བའི་མདོ་སྟོད་མིའི་ཆོལ་ཁའི་ཡུལ་གྲུ་དེར་ཁམས་ལི་ཐང་ཞེས་སྔོན་བྱོན་དམ་པ་མང་པོའི་མཚན་དཔེའི་མེ་ཏོག་འཐོར་བའི་ཡུལ་གྱི་ཆ་ཤས་བཞག་པའམ་བཞག་གསར་ཞེས་པ་འདི་ཉིད་ལགས་ལ། གནས་དེའི་སྣོད་བཅུད་ཀྱི་བཀོད་པ་ཅུང་བརྗོད་ན་འདི་ལྟར་མཆིས་ཏེ། ཁོར་ཡུག་གི་ཕྱོགས་ཕྱོགས་སུ་ཚང་ཚང་གི་གཡུ་ལོ་ཐགས་སུ་བཀྲ་ཞིང་། མེ་ཏོག་དང་སྨན་སྣ་མང་པོའི་དྲི་བསུང་འཁྱིལ་བ།མརྒད་མདངས་ཀྱིས་འཁྱུད་ཅིང་རྩེ་མོ་གནམ་དུ་ཟུག་པའི་རྫ་རི་དག་ལ་སྤྲིན་དཀར་གྱི་ཚོམ་བུའི་ཕྲ་རྒྱན་མཛེས་པ། རི་སྐྱེས་སྲོག་ཆགས་སྣ་ཚོགས་བག་ཡངས་སུ་རྒྱུ་ཞིང་རྩེད་འཇོ་ལ་རོལ་པ། ཡན་ལག་བརྒྱད་དང་ལྡན་པའི་དྭངས་གཙང་གི་ཆུ་མོ་ཤང་ཤང་དུ་འབབ་ཅིང་། དྲོ་གྲང་གི་རྒྱུ་བ་སྙོམས་པ།འབྱོར་ཕྱུག་གི་ཆུ་གཏེར་འཁྱིལ་ཞིང་། ས་དགེ་རྙིང་གསུམ་སོགས་ཀྱིས་མཚོན་པའི་གྲུབ་མཐའ་སྣ་ཚོགས་ཀྱི་ཆོས་སྡེ་དག་གི་བྱིན་རླབས་ཀྱི་གཟི་འོད་འབར་བ་སོགས་ཁོར་ཡུག་རང་བྱུང་གི་མཛེས་པ་བརྗོད་ཀྱིས་མི་ལང་ངོ་།། དེ་ལྟའི་སྣོད་ལ་བརྟེན་པའི་སྐྱེ་བོ་དག་ཀྱང་གཞུང་བཟང་ཁྲེལ་ཡོད་ཀྱི་གོས་དང་མ་བྲལ་བ། རྣམ་དཀར་དགེ་ལས་ལ་བརྩོན་པ་ཤ་སྟག་གོ །
དེ་འདྲའི་སྣོད་བཅུད་ཕུན་སུམ་ཚོགས་པའི་གནས་དེར་སྒ་རུ་ཚང་ཟེར་བའི་དུད་ཁྱིམ་དེ་ལ་བུ་མོ་གཤིས་རྒྱུད་དྲངས་ཤིང་ངང་རྒྱུད་འཇམ་པ། གཡོ་སྒྱུ་དང་བུད་མེད་ཀྱི་སྐྱོན་ལྔས་མ་གོས་པ་མིང་ལ་ཨ་ལྷ་ཞེས་པ་ཞིག་ཡོད་པ་དེ་དམ་པ་འདིའི་ཡུམ་ཡིན་ལ། ཡབ་ནི་རྒྱ་འགན་ཚང་ཟེར་བའི་སྟོབས་འབྱོར་མངའ་ཐང་གིས་ཕྱུག་པའི་མི་ཚང་དེར་སྐྱེ་བོ་གཞན་གྱི་ཡིད་དུ་འཐད་ཅིང་མཆོག་གསུམ་གྱི་ཞིང་ལ་དད་སྟོབས་ཆེ་བ་མིང་ལ་རྒྱ་འགན་རྟ་མགྲིན་ཞེས་བྱ་བ་འདི་ཉིད་དོ །། ཡབ་ཡུམ་འདི་གཉིས་ལ་སྲས་གཉིས་ཡོད་པའི་ཆེ་བ་ཤེས་རབ་དང་ཆུང་བ་དམ་པ་ཁོང་ཉིད་དེ། ཁོང་ནི་རབ་བྱུང་བཅོ་ལྔ་པ་བག་མེད་ཅེས་པ་ཆུ་མོ་གླང་གི་ལོ་སྟེ་སྤྱི་ལོ་༡༩༡༣་ལོར་ངོ་མཚར་བའི་ལྟས་དུ་མ་དང་བཅས་ཏེ་བཞག་པ་ཇོ་བོ་ཤོག་ཉིན་མོའི་གྲོང་སྒ་རི་ཚང་དུ་སྐུ་ཡི་ཉི་གཞོན་གསར་བའི་ལང་ཚོ་སྐྱེ་དགུ་རྣམས་ཀྱི་དཔལ་དུ་མངོན་པར་ཤར་རོ།།དམ་པ་འདི་ཉིད་ལ་བྱིས་པའི་དུས་ནས་ཐུན་མོང་མ་ཡིན་པའི་མཛད་སྤྱོད་ཀྱང་མང་དུ་མཆིས་ཏེ། ཁོང་འཁྲུངས་ནས་ཟླ་བ་འགའ་ཤས་ལས་མ་སོང་བའི་དུས་ཤིག་ལ་དུད་ཁྱིམ་དེར་ཁོང་དང་བཙས་པའི་ཟླ་དུས་ཕལ་ཆེར་མཐུན་པའི་བྱིས་པ་གཞན་ཞིག་ཡོད་པ་དེ་ཉིད་ཁྱིམ་གྱི་མཐོ་སར་བསྙལ་ལ། ཁོང་དམའ་སར་མནལ་དུ་བཅུག་ནས་ཁྱིམ་མི་ཐམས་ཅད་མཉམ་དུ་ལས་ཀར་སོང་། ཕྱིར་ཡོང་དུས་བྱིས་པ་གཉིས་ཀྱི་གོ་ས་བརྗེས་ཡོད་ལ། རྗེས་སུའང་དེ་ལྟར་ལན་མང་པོ་བྱུང་བས་ཡུལ་མི་རྣམས་ཀྱིས་ཡ་མཚར་བའི་གནས་སུ་འཛིན་པ་ལས་ཅི་ཞིག་ཡིན་པ་ཆ་མ་འཚལ་མོད། ཕྱིས་སུ་སྐྱེས་བུ་དམ་པའི་མཛད་སྤྱོད་ཞིག་ཏུ་ཐུན་མོང་དུ་ཁས་ལེན་ནོ། དམ་པ་འདི་ཉིད་གཞོན་ནུའི་དུས་ནས་བྱིས་པའི་སྤྱོད་ཚུལ་ལས་རིང་དུ་འདས་ལ་མ་འོང་པའི་ལེགས་ཉེས་བདེ་སྡུག་མཁྱེན་པའི་འབྲས་རྟགས་ཀྱང་མང་དུ་སྣང་སྟེ། ཉིན་ཞིག་ཡུམ་གྱི་ཁྲིད་ནས་ཨ་དམ་མ་ཚང་ཟེར་བས་ཁྱིམ་ཚང་དེར་སོང་། དེ་རུ་ཆོས་དད་ཅན་གྱི་རྒན་མོ་ཞིག་ཡོད་པ་དེས་བུ་ཞིག་ཡིན་ན་གྲྭ་བ་བྱས་ཏེ་ཆོས་བཏོན་ན་བཟང་ཁྱེད་ཀྱང་གྲྭ་བ་བྱོས་ཟེར་བཞིན་ཁོང་ལ་ཤུག་པས་བདུག་ལ། ཞལ་ཟས་གཙང་མ་དྲངས་ཤིང་གཟིམས་གོས་ལེགས་པོ་ཞིག་མནབས་སུ་བཅུགཕྱི་ཉིན་ཕྱིར་ཕེབས་པའི་ལམ་སྐབས་སུ་མ་ལ་ཁྱིམ་ཚང་ལེགས་པོ་ཞིག་འདུག་ལ་མ་འོངས་པ་ན་སྟོབས་འབྱོར་རྒྱས་རྒྱུ་རེད་གསུངས། མ་ཡིས་བྱིས་གཏམ་དུ་བསམ་ཡང་རྗེས་སུ་ཁྱིམ་ཚང་དེ་རྒྱུ་འབྱོར་མངའ་ཐང་ཀུན་ལས་ལྷག་པ་ཞིག་ཏུ་གྱུར།ཡང་ཉིན་ཞིག་ལོངས་རྒྱས་མ་ཚང་ཟེར་བའི་ཁྱིམ་ནས་ཕྱིར་ཕེབས་དུས་མ་ཡུམ་ལ་ཨ་ཧོ་མི་ཚང་འདིར་མ་འོངས་པ་ན་སྡུག་པོ་ཡོང་རྒྱུ་རེད་གསུངས་ལ། དེ་དུས་དོ་སྣང་མ་བྱས་ཀྱང་རྗེས་སུ་ངོ་མ་ཁྱིམ་དེ་ཉིད་མི་ཤི་ཁྱིམ་སྟོང་དུ་གྱུར ། དེ་ལྟ་བུ་དགུང་ལོ་དྲུག་བདུན་ཙམ་ནས་གསུངས་པའི་མ་འོང་སྔོན་གཟིགས་ཀྱི་ལུང་བསྟན་མང་ཡང་དེ་དུས་ཀུན་གྱིས་མ་ཤེས་ཟེར།
གཉིས་པ་དམ་པའི་ཆོས་ཀྱི་སྒོར་ཞུགས་ཏེ་སྤྲུལ་སྐུར་ངོས་འཛིན་མཛད་པ།
དེ་ནས་ཁོང་དགོང་ལོ་གཞོན་ནུའི་དུས་ནས་སྤུན་ཆེ་བ་ཤེས་རབ་དང་ཁོང་གཉིས་ཀ་ས་དེའི་དཔལ་ས་སྐྱ་བའི་རིང་ལུགས་འཛིན་པའི་བསྟི་གནས་གངས་དགོན་བཀྲ་ཤིས་གླིང་གི་ཆོས་སྒོར་ཞུགས་ནས་དཔལ་ས་སྐྱའི་ཆོས་སྤྱོད་ཀྱི་ཆོ་ག་སྣ་ཚོགས་ལ་ལོ་འགར་བསླབ། སྤྱི་ལོ་༡༩༢༠ལོ་སྟེ་ཁོང་དགུང་གྲངས་བདུན་ལ་ཕེབས་དུས།དམ་པ་འདིའི་སྐུ་གོང་མ་སྟེ་ལི་ཐང་དགེ་ལྡན་བྱམས་ཆེན་ཆོས་འཁོར་གླིང་གི་མཁན་རབས་༥༣པ་བཞག་ཕོ་ཉ་མཁན་ཟུར་རིན་པོ་ཆེ་རྗེ་བཙུན་སྦྱིན་པ་ཆོས་དར་དཔལ་བཟང་པོའི་ཡང་སྤྲུལ་སྒོ་སོག་རིན་པོ་ཆེས་ཐུགས་འགན་ཆེར་བཞེས་ཀྱིས་འཚོལ་བཞིན་ཡོད་ལ།སྒོ་སོག་རིན་པོ་ཆེ་ནས་ཡང་སྤྲུལ་བཙལ་འཚོལ་གྱི་ཐུགས་འགན་བཞེས་དགོས་དོན་ནི། དམ་པ་འདི་བའི་སྐུ་གོང་མ་བཞག་ཕོ་ཉ་རིན་པོ་ཆེ་དགུང་ལོ་མཐོན་པོར་ཕེབས་ནས། རང་ཡུལ་བཞག་པའི་ཕོ་ཉ་རི་ཁྲོད་དུ་ཐུགས་དམ་ཉམས་བཞེས་གནང་སྐབས་སྐུའི་ཁམས་གཞི་ཅུང་མི་བདེ་བའི་ཉམས་བྱུང་བས། དེ་དུས་སྒོ་སོག་སྐུ་ཆེན་སྐུ་ན་ཕྲ་ཡང་ཁོང་གི་སློབ་བུའི་གཙོ་བོ་ཡིན་ཞིང་། བླ་སློབ་དམ་ཚིག་ཤིན་ཏུ་མཐུན་པའི་རྐྱེན་གྱིས་བཞག་ཁོག་ཏུ་གདན་དྲངས། སྒོ་སོག་སྐུ་ཆེན་ཁོང་བཞག་ཕོ་ཉ་མཁན་ཟུར་རིན་པོ་ཆེའི་དྲུང་དུ་བྱིན་ཏེ་ད་དུང་གདུལ་བྱའི་དོན་མཛད་དགོས་པའི་ཞུ་བ་ནན་ཆེར་ཕུལ་བས། ཁོང་གིས་སྒོ་སོག་རིན་པོ་ཆེ་ལ་ཁྱེད་སླར་ཡང་བཞག་ཁོག་ཏུ་མ་ཕེབས་བར་དུ་ཁོང་དགོངས་པ་ཆོས་དབྱིངས་སུ་མི་ཐིམ་པའི་ཞལ་བཞེས་གནང་། དེ་ནས་སྒོ་སོག་རིན་པོ་ཆེ་སླར་ལི་ཐང་དུ་ཕེབས་པར་བཞེད་ནས་ཝ་བརྡ་ལུང་བའི་ལུང་སྐེད་ཙམ་དུ་སླེབས་པ་ན།ཕ་བོང་ཆེན་པོ་ཞིག་གི་སྟེང་དུ་ཆིབས་དྲེལ་གྱི་རྐང་བ་འདམ་ལ་བརྡབ་པ་བཞིན་ཕ་བོང་སྟེང་དུ་འཛུལ་ནས་ཆིབས་དྲེལ་གྱི་རྐང་ལག་བརྡབ་སྐྱོན་བྱུང་བས། ལི་ཐང་དུ་ཕེབས་མ་ཐུབ་པར་ཕྱིར་བཞག་ཁོག་ཏུ་ཕེབས་དགོས་བྱུང་། ཕ་བོང་སྟེང་གི་ཆིབས་དྲེལ་གྱི་རྗེས་ད་ལྟ་ཡང་མཇལ་རྒྱུ་ཡོད། དེ་ནས་ཕོ་ཉ་མཁན་ཟུར་རིན་པོ་ཆེ་དང་མཇལ་བ་ན། རིན་པོ་ཆེ་ནས་ངས་ཁྱེད་ལ་ཁས་བླངས་པའི་དོན་དེ་འགྲུབ་སོང་གསུངས་ནས་ཇི་ལྟར་ཞུས་ཀྱང་མ་ཕན་པར་དགོངས་པ་རྫོགས། ཁོང་ཞིང་དུ་གཤེགས་ཁར་རྟེན་སྒོམ་ནང་དུ་ཕྱག་དྲིལ་དང་ཌ་མ་རུ། ནང་མཆོད། བུམ་པ་འབྲུ་ཕོར་སོགས་རྟེན་རྣམས་སྒོ་སོག་རིན་པོ་ཆེ་ལ་གནང་ནས། ངའི་ཡང་སྤྲུལ་ཁྱེད་ཀྱིས་བཙལ་འཚོལ་མཛད་དགོས་ཞེས་གསུངས་པ་སྒོ་སོག་རིན་པོ་ཆེ་ནས་ཞལ་བཞེས་གནང་ཡོད་པ་ཡིན་ནོ།།
ཁོང་གི་སྐུ་གོང་མ་བཞག་ཕོ་ཉ་མཁན་ཟུར་རིན་པོ་ཆེའི་ཞལ་ཆེམས་ལྟར་ལི་ཐང་མཁན་ཟུར་སྒོ་སོག་རིན་པོ་ཆེ་ནས་ཡང་སྤྲུལ་འཚོལ་བའི་གཙོ་འགན་བཞེས་ཏེ།ལྷ་དང་བླ་མའི་དྲུང་དུ་ལུང་བསྟན་མང་པོ་ཞུས་ཤིང་། ཡང་ཡང་བརྟག་པ་མཛད་མཐར་མང་པོའི་གྲས་ནས་དམ་པ་འདི་ཉིད་འོས་སྤྲུལ་དུ་ངོས་འཛིན་ཐོབ་སྟེ། སྒོ་སོག་རིན་པོ་ཆེ་ནས་བུ་དེ་ལི་ཐང་དགོན་དུ་ཁྲིད་ཤོག་ཅེས་བཀའ་ཕེབས་པས་ཡབ་ཀྱིས་ཁོང་གཅེན་གཅུང་གཉིས་ཀ་ཞབས་ཐང་དུ་ཁྲིད་ནས་ལི་ཐང་ལ་བསྐྱོད་ཅིང་། ཁོང་ཚོ་ཉིན་དེའི་དགུང་མོར་འཇོ་སྟོད་ལུང་བར་འབྱོར་ཏེ་འཇོ་སྟོད་བྲག་ཁུང་ཞེས་པའི་བྲག་ཕུག་ཆེན་པོ་ཞིག་འདུག་པ་དེར་ཞག་བཞུགས་གནང་། ཕྱི་ཉིན་ནམ་གསལ་དུས་ཁོང་གི་སྔས་འགོར་སུས་བཞག་མི་ཤེས་པའི་ལྷམ་སྒྲོག་སེར་པོ་གསར་བ་ཆ་གཅིག་བཞག་འདུག་པས། ཕ་ཡིས་བསམ་པར་མུ་མེད་ས་སྟོང་འདིར་འཇོག་མཁན་གྱི་མི་ཞིག་མི་སྣང་ལ་འདི་ནི་ལྟས་བཟང་པོར་འཁུམས་སྟེ། བུ་འདི་སྐྱེ་བ་རང་ག་ཞིག་མ་རེད་སྙམ། དགོང་མོ་དེར་མཚན་ཐོག་ཐག་ཏུ་ཁ་བ་བབས་པས་རི་ལུང་ཐམས་ཅད་དུང་གི་མདོག་ལྟར་རབ་དཀར་ཁ་བས་གཡོགས་ནས་དཀར་པོ་ཡུག་གཅིག་ཏུ་བསྒྱུར་པས་ཁར་ལམ་རྒྱུས་དེ་ཙམ་མེད་པས་གང་དུ་འགྲོ་བའི་ལམ་ཡང་ཤིན་ཏུ་རྙེད་དཀའ་བར་གྱུར། ཅུང་ཙམ་ཕྱིན་རྗེས་ཁ་བའི་ཁྲོད་དུ་རྐང་རྗེས་གཞན་གང་ཡང་མི་སྣང་མོད་ལྕགས་ཐག་ཞིག་ལན་རེ་དྲུད་ཅིང་ལན་རེ་ཁ་བའི་ནང་དུ་དཔར་ཡོད་ལ་རྗེས་དེ་བསྙེགས་ནས་ཡོང་བས་ལི་ཐང་དགོན་ལ་བདེ་ལེགས་ངང་ཐོན་བྱུང་། དེ་ནས་སྒོ་སོག་རིན་པོ་ཆེ་ལ་མཇལ་ཞིང་ཁ་བརྡའི་ཞོར་དུ་ལམ་སྐབས་ཀྱི་དོན་རྣམས་ཞུས་པས། སྒོ་སོག་རིན་པོ་ཆེ་ནས་རྟེན་འབྲེལ་ལེགས་པོ་འདུག་དེ་ནི་ལི་ཐང་དགོན་ནས་དཔལ་ལྡན་ལྷ་མོ་ཁྱེད་བསུ་རུ་ཕེབས་པ་རེད་གསུངས། དེ་ནས་སྒོ་སོག་རིན་པོ་ཆེ་གཙོས་བླ་སྤྲུལ་དང་དགེ་བཤེས་རྣམས་ནས་སྐུ་གོང་མའི་ཕྱག་རྫས་ངོས་འཛིན་དུ་བཅུག་པ་སོགས་བརྟག་པ་མང་པོ་མཛད་པས་གཅིག་ཀྱང་ནོར་བ་མེད་པར་ངོས་ཟིན་ལ། ཡང་སྲིད་འཁྲུལ་མེད་ཀྱི་རྟགས་མ་ནོར་བ་ཡོད་པས་བཞག་པ་སྐུ་ཕྲེང་གསུམ་པར་ཐུགས་ཐག་བཅད་དེ་མཚན་ལ་ངག་དབང་བློ་བཟང་བསྟན་འཛིན་སྦྱིན་པ་ཞེས་གསོལ། བཞག་ཕོ་ཉ་སྐུ་ཕྲེང་གསུམ་པ་ངོས་འཛིན་གྲུབ་ནས་སྐུ་གོང་མའི་རྟེན་སྒོམ་ཕྱག་ཏུ་བཞག་པ་ན། ངའི་སྐུ་ཕྲེང་རྗེས་མའང་ཁྱེད་ཀྱིས་ངོས་འཛིན་གནང་དགོས་ཞེས་གསུངས་ཏེ་རྟེན་སྒོམ་མ་བཞེས་པར་སྒོ་སོག་རིན་པོ་ཆེའི་བླ་བྲང་དུ་བཞག་ལ།སྒོ་སོག་བླ་བྲང་ན་མཆོད་ཁང་གི་ཀུན་དགའ་ར་བར་བཞག་ཡོད་པ་མཐོང་མྱོང་ཞེས་སྒོ་སོག་ཕྱག་མཛོད་བློ་ཚེ་རིང་ཞལ་བཞུགས་དུས་དངོས་སུ་བཞག་མ་ཐང་དགོན་པའི་གྲྭ་པ་རྒན་པ་དག་ལ་གསུངས་མྱོང་། ད་ལྟའི་བཞག་པ་རིན་པོ་ཆེ་སྐུ་ཕྲེང་བཞི་པ་དགེ་ལེགས་མཁས་གྲུབ་འཇམ་དཔལ་རྒྱ་མཚོ་དཔལ་བཟང་པོ་འདི་ཡང་སྒོ་སོག་སྐུ་ཆེན་གྱི་ཡང་སྤྲུལ་ངག་དབང་གསུང་རབ་བསྟན་འཛིན་དགེ་ལེགས་རྒྱ་མཚོ་དཔལ་བཟང་པོ་མཆོག་དང་། སྒོ་སོག་སྐུ་ཆུང་བ་ཡོངས་རྒྱལ་རིན་པོ་ཆེ་གཉིས་ནས་གཙོ་འགན་བཞེས་ཏེ་ངོས་འཛིན་གནང་བ་འདིའང་རྟེན་འབྲེལ་གྱི་མགོ་དེ་དུས་ནས་འགྲིག་པར་གདོན་མི་ཟའོ༎དེ་དུས་སུ་ལི་ཐང་གི་བླ་བྲང་ཁག་དང་མི་ཆེན་རྣམས་ནས་གསོལ་སྟོན་ལ་གདན་དྲངས་པ་ན། དེ་དག་གི་སར་སྐུ་གོང་མའི་དངོས་རྫས་ཡོད་དོ་ཅོག་ངོས་བཟུང་སྟེ་འདི་ངའི་རེད་ཅེས་ཐེངས་མང་པོར་གསུངས། ཞབས་ཞུ་བས་སྒོ་སོག་རིན་པོ་ཆེར་ཞུས་ཏེ་ཕྱིན་ཆད་དེ་ལྟར་མི་གསུང་བའི་ཞལ་གདམས་གནང་དུ་བཅུག་པས། སྒོ་སོག་རིན་པོ་ཆེ་ནས་ཡང་སྤྲུལ་གྱི་ཕྱག་ལ་ཐལ་ལྕག་ཅིག་གནང་སྟེ་ད་ཕྱིན་ཆད་དེ་ལྟར་གསུངས་མི་ཆོག་གསུངས་དེ་ནས་བཟུང་སྟེ་དེའི་སྐོར་ཅི་ཡང་མི་གསུངས། དེ་ནས་ཁོང་གྲྭ་བ་རྒན་པ་ཞིག་དང་ལྷན་དུ་རྩེ་རི་ཁྲོད་དུ་ཕེབས་ཏེ་ལོ་འགའ་ཤས་ལ་དེ་རུ་ཆོས་སྤྱོད་སྣ་ཚོགས་ལ་བསླབ་བོ།།
གསུམ་པ་དབུས་གཙང་ཡུལ་དུ་ལུང་གི་ཡོན་ཏན་བརྙེས་པའི་ཚུལ།
ཉིན་ཞིག་སྒོ་སོག་རིན་པོ་ཆེ་ནས་ཁོང་ལ་སྐུ་ཕྲེང་གོང་མ་དག་ཀྱང་དབུས་གཙང་ནས་མཁས་ཤིང་གྲུབ་པའི་གོ་འཕང་བརྙེས་པ་ཡིན་པས་ཁྱེད་ཡང་དེར་ཕེབས་ཏེ་སློབ་གཉེར་ལེགས་པོ་གནང་དགོས་པའི་བསླབ་བྱ་གནང་རྗེས་སྤྱི་ལོ་༡༩༢༧་ལོ་སྟེ་དགུང་ལོ་བཅུ་བཞི་པར་དབུས་ལ་འགྲོ་བའི་ཚོང་པ་དག་དང་ལྷན་དུ་ལྷ་སར་བཏང་།ཁོང་གིས་ལམ་སྐབས་ཀྱི་དཀའ་བ་བརྒྱ་ཕྲག་ཁྱད་དུ་བསད་ནས་ལྷ་ལྡན་དག་པའི་ཞིང་ཁམས་སུ་འབྱོར་ཏེ། མཇལ་སྐོར་ལེགས་པར་གྲུབ་རྗེས་སེ་ར་ཐེག་ཆེན་གླིང་དུ་མཁས་བཙུན་བཟང་གསུམ་གྱི་སྐུ་ཡོན་ཡོངས་སུ་རྫོགས་པའི་དགེ་བའི་བཤེས་གཉེན་དགའ་ནོར་རིང་ཚང་གཙོས་དམ་པ་དུ་མ་བསམ་སྦྱོར་གཉིས་ཀྱིས་ཚུལ་བཞིན་དུ་བསྟེན་ཏེ་རིག་པའི་གཞུང་ལུགས་དག་ལ་གུས་རྟག་བརྩོན་པ་ཆུ་བོའི་རྒྱུན་བཞིན་དུ་བསྟེན། ཁོང་གིས་སློབ་གཉེར་གནང་བའི་སྐབས་སུ་སྐུ་ཆོས་ཤིན་ཏུ་བཀྲེན་པས་ལན་རེ་བཞེས་རྒྱུ་མེད་པར་གཏོར་མ་སྐམ་པོ་ཅུང་ཟད་ཙམ་ཆུ་ནང་དུ་བསྐོལ་ནས་རྩམ་དྲི་ཙམ་ཡོད་པའི་བཞེས་པར་བརྟེན་ནས་ཀྱང་དཔེ་གཟིགས་ལྷོད་མེད་གནང་བ་སོགས་དཀའ་བ་སྣ་ཚོགས་སྤྱད་ཅིང་བློ་ཕུགས་ཆོས་དང་ཆོས་ཕུགས་སྤྲང་ལ་གཏད་པའི་དམ་པའི་རྣམ་ཐར་ངོ་མ་བསྐྱངས། ཡང་སྐབས་རེ་ལི་ཐང་སོགས་ཁོང་གི་ཕ་ཡུལ་གྱི་མཇལ་བ་ཁ་ཤས་ལྷ་སར་འབྱོར་ནས་ཁོང་དང་མཇལ་དུ་བྱིན་ཏེ་སྒོ་རྡུང་ཡང་སྒོ་མི་འབྱེད་ལ། རྗེས་སུ་གྲྭ་བ་རྣམས་ཀྱིས་ཡུལ་ཕྱོགས་ཀྱི་མཇལ་བས་སྒོ་རྡུང་བ་ཁྱེད་ཀྱིས་མ་ཐོས་སམ་ཅིའི་ཕྱིར་སྒོ་མ་ཕྱེ་བ་ཡིན་ཞེས་འདྲི་དུས། ཁོང་གིས་ཐོས་ཀྱང་མ་ཕྱེ་ང་ལ་ཁོ་ཚོར་ལྟོ་གོས་སོགས་སྟེར་རྒྱུ་མེད། ཕན་ནི་མི་ཐོགས་རང་ཉིད་ལའང་དཔེ་ཆར་ལྟ་བའི་བར་ཆད་ཡིན་པས་སྒོ་མ་ཕྱེ་གསུངས། འདི་ལྟར་ལྟོ་གོས་གཏམ་གསུམ་ལ་གྱོང་སྐུར། འདོད་ཆུང་ཆོག་ཤེས་ཀྱིས་གཞུང་བཀའ་པོད་ལྔས་མཚོན་པའི་མདོ་སྔགས་ཀྱི་གཞུང་ལུགས་རབ་འབྱམས་ལ་ཐོས་བསམ་སྒོམ་པ་དཔྱིས་ཕྱིན་པ་གནང་སྟེ་འཛིན་གྲྭ་རིམ་གྱིས་རྫོགས་ནས་མཁས་པའི་གོ་འཕང་བརྙེས།ཉིན་ཞིག་ལི་ཐང་ས་ཆའི་རྒྱལ་གཏོ་ཚོང་དཔོན་ཟེར་བའི་ཚོང་དཔོན་གྲགས་ཅན་ཞིག་ལྷ་སར་ཡོད་པ་དེ་ལ་ཁོང་གིས་ད་ཐེངས་ཁྱེད་ཀྱིས་བདག་ལ་སྦྱིན་བདག་ཞིག་མཛད་རོགས་གསུངས། ཅི་ཞིག་གི་སྦྱིན་བདག་བགྱི་དགོས་ཟེར་དུས། ཁོང་གི་ཨ་མ་མདང་དགོང་འདས་པས་ལྷ་སའི་ཇོ་བོའི་མདུན་དུ་གསེར་རྐོང་ཞིག་ངེས་པར་དུ་འཇོག་དགོས་གསུངས། དེ་དུས་ཕ་ཡུལ་གྱི་གཏམ་ཞིག་མ་མཐའ་ཡང་ཟླ་བ་འགའི་རྗེས་སུ་མ་གཏོགས་རང་ག་བའི་སྐྱེ་བོ་ཞིག་གིས་གོ་མི་ནུས་པས་ཚོང་དཔོན་ཐེ་ཚོམ་དང་བཅས་ཏེ་སྦྱིན་བདག་མཛད་དེ་ཟླ་ཚེས་གསལ་བོར་བྲིས། རྗེས་སུ་ཚོང་དཔོན་ཕ་ཡུལ་དུ་ལོག་ནས་ཡུལ་མི་རྣམས་ལ་འདྲི་དུས་ཁོང་གི་ཡུམ་འདས་པ་དང་ཟླ་ཚེས་སོགས་ཁོང་གིས་གསུངས་པ་ལྟར་ཏག་ཏག་ཡིན་པས། དེ་ནས་བཟུང་ཚོང་དཔོན་ཁོང་ལ་ཤིན་ཏུ་དད་དེ་ངའི་བླ་མ་ཟེར་བ་མ་གཏོགས་མཚན་གཞན་ནས་ཀྱང་མི་འབོད། རྒྱལ་གཏོ་ཚོང་དཔོན་ཕྱིར་ལྷ་སར་ལོག་ནས་ཁོ་དང་ཨ་འབྲུག་ཚོང་དཔོན་གཉིས་ཀྱིས་སྦྱིན་བདག་མཛད་དེ་ཁོང་གིས་ལྷ་ལྡན་སྨོན་ལམ་ཆེན་མོའི་ཚོགས་དབུས་སུ་ལྷ་རམས་དམ་བཅའ་བཞག་སྟེ་མཁས་པའི་གྲགས་པ་རྒྱས། དེ་ནས་རྒྱུད་སྨད་གྲྭ་ཚང་དུ་ཞུགས་ཏེ་གསང་ཆེན་རྒྱུད་སྡེ་བཞི་ལ་གསན་སྦྱངས་མཐར་ཕྱིན་པ་མཛད་ནས་ཕྱིར་སེ་ར་ཐེག་ཆེན་གླིང་དུ་ཕེབས་ཏེ་དཔེ་ཁྲིད་གནང་ལ་སློབ་འཁོར་མང་པོ་བསྐྱངས། ཁྱད་པར་དུ་སྤྱི་ལོ་༡༩༣༧་ལོ་ལ་རང་ཡུལ་ལི་ཐང་ཕྱོགས་ནས་ལྷ་སར་སློབ་གཉེར་ཡོང་བའི་བཞག་དགེ་ལེགས་རིན་པོ་ཆེ་ནི་ཁོང་གི་སློབ་མའི་གཙོ་བོ་ཡིན་ལ། བཞག་དགེ་ལེགས་རིན་པོ་ཆེ་ནི་ལྷ་སྲུང་གིས་སྐྱེས་བུ་དམ་པ་ཞིག་གི་ཡང་སྤྲུལ་ཡིན་ཞིང་དགུང་ལོ་བཅུ་བཞིའི་ཐོག་དབུས་ལ་ཕེབས་ཏེ་སློབ་གཉེར་གནང་ན་དམ་པ་གང་གི་ཡང་སྤྲུལ་ཡིན་པ་ངོས་འཛིན་བྱེད་མཁན་ཡོད་ཅེས་ལུང་བསྟན་ཐོབ་པ་བཞིན་དབུས་སུ་ཕེབས་པ་ཡིན་ལ། སེར་སྨད་གྲྭ་ཚང་གི་སྐུ་ངོ་གཉེར་ཚང་དང་།རྒྱལ་ཐང་དགེ་བཤེས་དབུ་ཟུར་ལགས། ལི་ཐང་དགེ་བཤེས་རྒྱལ་འགྲུབ་ལགས་བཅས་ནས་གྲོས་བསྡུར་གྱིས་བཞག་པ་རིན་པོ་ཆེ་ལ་སྐྱེས་བུ་དམ་པ་གང་གི་ཡང་སྤྲུལ་ཡིན་པ་ཞུས་པས། བཞག་པ་རིན་པོ་ཆེ་ནས་ཐུགས་དམ་བརྟག་དཔྱད་གནང་ནས་ཡོངས་འཛིན་བློ་བཟང་དགེ་ལེགས་མཆོག་གི་ཡང་སྤྲུལ་ཡིན་པའི་ངོས་འཛིན་གནང་། ལོ་ངོ་བཅུ་ཙམ་ལ་བཞག་པ་རིན་པོ་ཆེ་བསམ་སྦྱོར་གཉིས་ཀྱིས་ཚུལ་བཞིན་དུ་བསྟེན་ཏེ་གཞུང་ལུགས་རབ་འབྱམས་ཀུན་ལ་ནང་བྱིན་ཆུད་པར་མཛད་ཅིང་། སེ་ར་ཚོགས་ཆེན་གྱི་སྤྲུལ་སྐུ་འབྲིང་ཁག་གི་གོ་གནས་བཞེས་ཤིང་ལི་ཐང་དགེ་ལྡན་བྱམས་ཆེན་ཆོས་འཁོར་གླིང་གི་མཁན་པོ་གནང་། རྗེས་སུ་ཐེ་ཝན་སོགས་སུ་བསྟན་འགྲོའི་དོན་མཛད་ཅིང་ཆོས་འཁོར་རྒྱ་ཆེར་བསྐོར་བར་མཛད་དོ༎
བཞག་པ་རིན་པོ་ཆེ་སྐུ་ཕྲེང་གསུམ་པ་ངག་དབང་བློ་བཟང་བསྟན་འཛིན་སྦྱིན་པ་ཁོང་ནི། མདོ་སྔགས་ཀྱི་གཞུང་ལ་མཁས་པའི་ཡང་རྩེར་སོན་པ་ཞིག་ཡིན་པ་མ་ཟད་དབང་ལུང་མན་ངག་གི་རྒྱུན་མཐའ་དག་མནོས་པའི་དབང་ལུང་མན་ངག་གི་མངའ་བདག་ཞིག་ཀྱང་ལགས་ཏེ། ཁོང་གིས་སྔ་ཕྱིར་རྒྱལ་མཆོག་སྐུ་ཕྲེང་བཅུ་གསུམ་པ་དང་། སྐྱབས་རྗེ་བདེ་ཆེན་སྙིང་པོ། སྐྱབས་རྗེ་ཁང་སར་རྡོ་རྗེ་འཆང་། བ་རི་རྡོ་རྗེ་འཆང་། སྐྱབས་རྗེ་ཤར་པ་རིན་པོ་ཆེ། སྲིང་སྐྱོང་སྟག་ལུང་བྲག་རིན་པོ་ཆེ། དགེ་བཤེས་བསམ་འགྲུབ་རྡོ་རྗེ་འཆང་། ལི་ཐང་ཤོག་དྲུག་སྐྱབས་མགོན་རིན་པོ་ཆེ། སྐྱབས་རྗེ་ཁྲི་བྱང་རྡོ་རྗེ་འཆང་། ཡོངས་འཛིན་གླིང་རིན་པོ་ཆེ། སྐྱབས་རྗེ་ལྷ་བཙུན་རྡོ་རྗེ་འཆང་སོགས་སྐྱེས་བུ་དམ་པ་མང་པོ་ཞིག་བསམ་སྦྱོར་གཉིས་ཀྱིས་ཚུལ་བཞིན་དུ་བསྟེན་ཏེ། ལམ་རིམ་རྒྱས་བསྡུས་དང་སྤྱོད་འཇུག་དང་བློ་སྦྱོང་གི་སྐོར་དང་། རྒྱལ་བའི་བཀའ་འགྱུར་རིན་པོ་ཆེ་དང་རྗེ་ཡབ་སྲས་ཀྱི་གསུང་འབུམ་སོགས། གསང་བདེ་འཇིགས་གསུམ་གྱི་བསྐྱེད་རྫོགས་དང་རྩ་བཤད་ཀྱི་རྒྱུད་འགྲེལ་བ་བཅས་པའི་ལུང་ཁྲིད་དང་།བདེ་གསང་འཇིགས་གསུམ་གཙོས་པའི་སྒྲུབ་ཐབས་རིན་འབྱུང་། སྒྲུབ་ཐབས་རྒྱ་མཚོ། མི་ཏྲ་བརྒྱ་རྩ། སྣར་ཐང་བརྒྱ་རྩ། བ་རི་བརྒྱ་རྩ། ཟུར་བཀའ་བརྒྱ་རྩ་སོགས་གསང་ཆེན་རྒྱུད་སྡེ་བཞིའི་སྤྱི་བཀའ་དང་ཟུར་བཀའ་ཐོར་བུ་བ་བཅས་པའི་དབང་དང་རྗེས་གནང་གང་ཡོད་དང་། ཆེས་ཆེར་གསང་བའི་དགེ་ལྡན་སྙན་རྒྱུད་ཀྱི་མན་ངག་ཡོངས་སུ་རྫོགས་པ་བུམ་པ་གང་བྱོའི་ཚུལ་དུ་ཐོབ་ཅིང་། ཐོས་དོན་ཉམས་སུ་ལེན་པའི་མདོ་སྔགས་ཡོངས་རྫོགས་ཀྱི་བསྟན་པའི་བདག་པོར་གྱུར་ཏོ༎ཁོང་ནི་བླ་མ་ཤིན་ཏུ་ཐུགས་ཆུང་ཞིག་ཡིན་ལ་གསུང་ཆོས་ཀྱི་སྐབས་སུའང་བླ་སྤྲུལ་དག་གི་གྲལ་དུ་མི་བཞུགས་པར་གྲྭ་མང་གི་ནང་དུ་བཞུགས་པས། སྐྱབས་རྗེ་བདེ་ཆེན་སྙིང་པོས་གསུང་ཆོས་གང་གནང་གི་སྐབས་སུ་བཞག་པ་རིན་པོ་ཆེ་གང་དུ་འདུག ངའི་མདུན་དུ་ཡར་ཤོག་ཅེས་གསུངས་ཏེ་ཁོང་གི་མདུན་འཁྲིས་སུ་བླངས་ཏེ་བཀའ་ཆོས་གནང་པ་སོགས་ཐུགས་རྩིས་ཤིན་ཏུ་ཆེ་ཞེས་གྲྭ་སའི་དགེ་བཤེས་བགྲེས་པ་རྣམས་ཀྱིས་གསུངས་སོ༎
བཞི་པ་ཕྱིར་རང་ཡུལ་དུ་ཕེབས་ནས་བསྟན་འགྲོའི་དོན་མཛད་པའི་ཚུལ།
དབུས་གཙང་ཡུལ་དུ་དེ་ལྟར་མདོ་སྔགས་ཀྱི་གཞུང་ལུགས་མཐའ་དག་དང་དབང་ལུང་མན་ངག་དང་བཅས་པས་རང་རྒྱུད་གཏམས་པར་མ་ཟད་བསྟན་པའི་ཁུར་ཆེན་འདེགས་ནུས་པའི་སློབ་བུ་ཡང་གང་མང་བསྐྱངས། རྗེས་སུ་སྤྱི་ལོ་༡༩༤༧ལོ་སྟེ་བཞག་པ་རིན་པོ་ཆེ་འདི་ཉིད་དགུང་ལོ་སོ་ལྔར་ཕེབས་པའི་ལོ་དེར། བཞག་དགེ་ལེགས་རིན་པོ་ཆེ་ཕྱིར་ཕ་ཡུལ་དུ་ཆས་དགོས་བྱུང་སྟེ། ཁོང་གིས་ཡོངས་འཛིན་བཞག་པ་རིན་པོ་ཆེ་ལ་ཡང་ཕྱིར་ཕ་ཡུལ་ལི་ཐང་དུ་མཉམ་དུ་ཕེབས་དགོས་པའི་གསོལ་བ་ཡང་ཡང་བཏབ་ཀྱང་ཞལ་གྱིས་མ་བཞེས། དེ་ནས་བཞག་དགེ་ལེགས་རིན་པོ་ཆེ་ཉིད་བླ་མ་དང་འབྲལ་དགོས་རྒྱུ་རེད་བསམས་ནས་ཐུགས་སྐྱོ་སྟེ་སྐུ་སྙུང་བཞེས་པས་གསུང་ཡང་འབྱོན་མི་ནུས་པར་གྱུར། དེ་ནས་བཞག་པ་རིན་པོ་ཆེས་ཞལ་འདོན་ཐུགས་སྨོན་གནང་བས་གསུང་ཅུང་ཟད་འབྱོན་ནུས་པར་གྱུར་ལ་ཡོངས་འཛིན་རིན་པོ་ཆེ་བདག་དང་ལྷན་དུ་ཕ་ཡུལ་ལ་འབྱོན་རྒྱུ་མཁྱེན་ཞེས་སྤྱན་ཆབ་དང་བཅས་ཏེ་ཞུས་ཤིང་། འཁོར་གཡོག་རྣམས་ཀྱིས་ཁོང་ལ་ཁྱེད་མི་ཕེབས་ན་བཞག་དགེ་ལེགས་རིན་པོ་ཆེ་སྐུ་གྲོང་རྒྱུ་ཡིན་ཚུལ་སོགས་སྨྲས་ཏེ་ནན་ཞུས་གནང་མཐར་ཞལ་གྱིས་བཞེས། ལོ་དེའི་བོད་ཟླ་དྲུག་པའི་ཚེས་བདུན་ཉིན་དཔོན་སློབ་གཉིས་ལྷ་ས་ནས་ཕྱིར་ཆས་སྐབས་གྲྭ་ཚང་དང་ཁང་ཚན། མི་ཚན་བཅས་འབྲེལ་ཡོད་ཁག་ནས་འཁྲུངས་ལྷའི་བར་དུ་སྐྱེལ་མ་མཛད་ཅིང་། ཟླ་བ་བརྒྱད་པའི་ནང་དུ་ལི་ཐང་དང་ཉེ་བའི་ཆ་དགེ་ལ་མགོར་འབྱོར་བ་ན། ལི་ཐང་གི་བཞག་རྟ་མགྲིན་ནོར་བུ་དང་། བཞག་གྲགས་པ། འབུམ་རྒྱལ་རྡོ་རྗེ། འཇང་པ་མགོན་པོ། རྡ་རུབ་སྐལ་ལྡན་སོགས་རྟ་བ་བཅུ་བདུན་ཙམ་བསུ་མར་འབྱོར། དེ་ནས་ཚ་ཁར་འབྱོར་བ་ན་བཞག་དགེ་ལེགས་རིན་པོ་ཆེའི་གཅུང་པོ་མི་འགྱུར་རིན་པོ་ཆེ་དང་། ལི་ཐང་སྒོ་སོག་བླ་བྲང་། བཞག་རྒྱ་མཚོ་སོགས་བསུ་མར་ཕེབས། དེ་ནས་བཞག་པ་རིན་པོ་ཆེ་དང་བཞག་དགེ་ལེགས་རིན་པོ་ཆེ་རྣམ་གཉིས་བླ་མ་ལས་སྣེ་དགེ་འདུན་པ་བཅས་པས་དུང་དང་རྒྱ་གླིང་གི་སྙན་པའིསྒྲ་དང་བཅས་སེར་འཕྲེང་གིས་བསུ་མ་གནང་ཏེ་བཞག་བླ་བྲང་དུ་ཞབས་སོར་འཁོད། ལི་ཐང་དགོན་དུ་རྩེ་མགོ་དང་ཚོགས་ཆེན། ཇོ་ཁང་། རྗེ་ལྷ་ཁང་། པར་ཁང་སོགས་ལ་མཆོད་མཇལ་ཕེབས་རྗེས་བཞག་པ་རིན་པོ་ཆེ་ཉིད་བཞག་དགེ་ལེགས་རིན་པོ་ཆེ་དང་མི་འགྱུར་རིན་པོ་ཆེ་རྣམ་པ་གཉིས་དང་ལྷན་དུ་མོ་ལར་ཕེབས་ཏེ་འཇལ་ལྷ་ཁང་སུམ་མདོར་ཞག་བཞུགས་མཛད་ནས་ཇོ་བོ་བརྒྱ་རྩ་བརྒྱད་ཀྱི་ནང་ཚན་དུ་གྲགས་པའི་ཇོ་བོ་དང་མཇལ། ཕྱི་ཉིན་མོ་ལ་བཞག་ཚང་གི་ཁྱིམ་དུ་ཕེབས་ཏེ་ཞག་ཤས་ལ་བཞུགས་ནས་བཞག་དགེ་ལེགས་རིན་པོ་ཆེའི་སྐུ་གོང་མའི་བཞུགས་གནས་དགོན་གསར་རི་ཁྲོད་ཞེས་པ་དེར་བཞག་པ་རིན་པོ་ཆེ་དང་བཞག་དགེ་ལེགས་རིན་པོ་ཆེ་གཉིས་ནས་དཔལ་རྡོ་རྗེ་འཇིགས་བྱེད་ཀྱི་བསྙེན་མཚམས་ཁ་སྐོང་གི་སྦྱིན་སྲེག་དང་བཅས་པ་མཛད། ཟླ་བ་བཅུ་པར་ལི་ཐང་དགོན་དུ་ཕེབས་ཏེ་བཞག་པ་རིན་པོ་ཆེ་དང་དགེ་བཤེས་སྙན་གྲགས་རྣམ་པ་གཉིས་དགེ་བཤེས་ལྷ་རམས་པ་ཡིན་སྟབས་སྐུ་ཡོན་ཆེ་ཤོས་ཡིན་པས། བོད་ཟླ་དང་པོའི་ཚེས་བཅུ་བཞིའི་ཉིན་ལི་ཐང་དགོན་དུ་དམ་བཅའ་བཞག གོ་མིན་ཏང་གི་རྒྱ་དཔོན་བུང་ཐོན་ཀྲང་ཟེར་བ་ཡང་། བཞག་པ་རིན་པོ་ཆེའི་མཁས་བཙུན་བཟང་གསུམ་གྱིས་ཡིད་འཕྲོག་སྟེ་གོས་ཆེན་གྱི་ངོས་ལ་བསྟོད་ཚིག་བྲིས་པའི་མཚན་སྙན་འབུལ་བ་དང་ཤོག་སྦག་རྒྱབ་ནས་ཆོས་རྭའི་ནང་དུ་ཁོང་གི་དམ་བཅའ་བཞག་པར་རྟེན་འབྲེལ་ཞུ་རྩིས་བྱས་ཀྱང་། བཞག་རྒྱ་མཚོ་ནས་ཆོས་རྭའི་ནང་དུ་དེ་ལྟར་བྱེད་པ་མི་རུང་ལ་བཞུགས་ཤག་ཏུ་ཕེབས་རོགས་ཞུས་པས། ཕྱི་ཉིན་བླ་བྲང་དུ་ཕེབས་ཏེ་གོས་ཆེན་དམར་པོའི་ངོས་སུ་བྲིས་པའི་རྒྱ་ཡིག་གི་བསྟོད་ཚིག་རྟེན་འབྲེལ་གྱི་རྫས་སུ་འབུལ་གནང་མཛད། དེ་ནས་ཟླ་བ་གཉིས་པའི་ནང་དུ་ལི་ཐང་སྐྱབས་མགོན་སྐུ་ཕྲེང་གཉིས་པ་ལྷ་ས་ནས་ལི་ཐང་དུ་ཕེབས་པས་དགོན་པའི་མཁན་པོ་དང་བླ་སྤྲུལ་རྣམས་དང་མཉམ་དུ་ལི་ཆུའི་ཁར་ཕེབས་ནས་བསུ་བ་གནང་། ཟླ་བ་གསུམ་པའི་ནང་ཨ་འཛི་བློ་གསལ་གྱིས་སྦྱིན་བདག་ཞུས་ནས་སྐྱབས་མགོན་རིན་པོ་ཆེས་གཞི་བ་ཁང་ཚན་དུ་འདུས་པ་སྟོང་ཙམ་ལ་ལམ་རིམ་ཆེན་མོའི་བཤད་ལུང་སེམས་བསྐྱེད་དང་བཅས་པ་གནང་བར་གསན། ལོ་དེར་སྐྱབས་མགོན་རིན་པོ་ཆེ་སྐུ་གཤེགས་ཤིང་། སྒོ་སོག་སྐུ་གོང་མ་སྐུ་ཆེན་རིན་པོ་ཆེ་མོ་ལ་དགོན་གྲོང་གཉིས་ཀྱིས་གསོལ་བ་བཏབ་པ་བཞིན་མོ་ལ་སྟོད་ཀྱི་ཕུན་ཚོགས་གླིང་དུ་ལོ་མང་ལ་བཞུགས་ནས་སླར་ལི་ཐང་དུ་ཕེབས་དུས་ལོ་འདིར་མོ་ལ་ཚོ་ཁག་གཉིས་གསུམ་ཙམ་གྱི་རྟ་བ་སུམ་བརྒྱ་ལྷག་གིས་ལི་ཐང་དུ་ཕེབས་སྐྱེལ་ཞུས། ལོ་འདི་ཉིད་དེ་སྤྱི་ལོ་༡༩༤༨་ལོ་ལ་བཞག་པ་རིན་པོ་ཆེ་དགུང་ལོ་སོ་དྲུག་པ་ལ་མཁན་པོར་ཕེབས་དགོས་པའི་རེས་སུ་བབས་པ་ན། ལི་ཐང་དགོན་པའི་མགྲོན་གཉེར་དང་ཕྱག་སྦུག་རྒན་པ་དང་རྒན་ཟུར་རྣམས་ནས་མཁན་པོ་མཛད་དགོས་ཀྱི་ཞུ་བ་ཕུལ་པ་ན། བཞག་པ་རིན་པོ་ཆེ་ནས་རང་གི་སློབ་བུ་དགེ་ལེགས་རིན་པོ་ཆེ་ལ་མཁན་ས་མེད་པས་ཁོང་གི་ཚབ་ཏུ་གཏོང་བར་དགོངས་ནས། ངས་མཁན་པོ་བྱེད་པ་མི་ཡོང་། བདག་གི་སློབ་མ་བཞག་དགེ་ལེགས་རིན་པོ་ཆེ་ཁོང་ཚོགས་ཆེན་སྤྲུལ་སྐུ་འབྲིང་ཁག་ཡིན་པས། ཁོང་ལ་ཞུས་ན་ལེགས་ཞེས་ནན་ཆེན་གསུངས་པར་བརྟེན། ལི་ཐང་དགོན་པའི་ཕྱག་སྦུག་རྒན་པ་དང་རྒན་ཟུར་རྣམས་བཞག་དགེ་ལེགས་རིན་པོ་ཆེའི་དྲུང་དུ་ཕེབས་ཏེ་མཁན་པོ་གནང་དགོས་པའི་ཞུ་བ་ལན་གསུམ་ཕུལ་པའི་མཐའ་མར་ཞལ་བཞེས་ཐོབ་སྟེ་མཁན་པོ་མཛད། སྒོ་སོག་སྐུ་ཆེན་ལི་ཐང་དུ་ཕེབས་པས་མོ་ལ་དགོན་གྲོང་གཉིས་ལ་བླ་མ་མེད་པར་གྱུར་པས། བཞག་པ་རིན་པོ་ཆེ་ཉིད་མོ་ལ་དགོན་གྲོང་གཉིས་ནས་གདན་འདྲེན་ཞུས་ཏེ་ཕུན་ཚོགས་གླིང་དུ་ཞབས་སོར་འཁོད་ཅིང་། ས་ཆ་དེར་ཡུན་རིང་བཞུགས་ནས་བཀའ་ཆོས་མང་པོ་གསུངས་ཤིང་བསྟན་འགྲོའི་དོན་རྒྱ་ཆེར་མཛད། ཁོང་དེར་བཞུགས་པའི་སྐབས་ཤིག་ལ་ས་འགུལ་ཆེན་པོ་ཞིག་ཡོང་བས་ཁང་བའི་དཀར་ཁུང་ནས་འཕུར་ཡོང་བ་འགའ་ཤས་ཀྱིས་མཐོང་ལ། རྗེས་སུ་དཀར་ཁུང་དུ་ཁོང་གི་གཟན་གྱི་ལེབ་མོ་ཅུང་ཙམ་གཤགས་ནས་ལུས་འདུག་ཅེས་དེ་གའི་ཡུལ་མི་རྣམས་ལ་ཡོངས་སུ་གྲགས་པས་ད་ལྟའི་བར་དུ་ཡུལ་འདིའི་སྐྱེ་བོ་ཀུན་གྱིས་གླེང་བཞིན་ཡོད།
མོ་ལ་ས་ཆར་གདུལ་བྱའི་དོན་ཡུན་རིང་མཛད་དེ། སྤྱི་ལོ་༡༩༥༢ ལོ་སྟེ། བཞག་པ་རིན་པོ་ཆེ་དགུང་ལོ་བཞི་བཅུའི་ཐོག་ལི་ཐང་དགོན་གྱི་ཕྱག་སྦུག་དང་རྒན་ཟུར་ལས་སྣེ་རྣམས་ཀྱིས་སླར་ཡང་མཁན་པོར་ཕེབས་དགོས་པའི་ཞུ་བ་ལན་གསུམ་གྱི་བར་དུ་ཕུལ་བས་ཞལ་གྱིས་བཞེས་ཏེ། མཚན་ཉིད་གྲྭ་ཚང་གི་མཁན་པོ་ལོ་གཉིས་ལ་གནང་། འདི་དུས་ཙམ་ནས་བཟུང་སྟེ་རང་ཡུལ་བཞག་ཁོག་ཏུ་ཐེངས་མང་ཕེབས་ཤིང་། སེར་སྐྱ་རྣམས་ལ་དབང་རྗེས་གནང་དང་བཀའ་ཆོས་ཡང་ཡང་གནང་ལ།བཞག་པ་ཨ་ཕྱུང་ཚང་། མང་ལུ་ཚང་། ཚ་གཟུ་ཚང་། རང་འགྲུབ་ཚང་སོགས་སུ་ཡུན་རིང་བཞུགས།བཞག་པ་རིན་པོ་ཆེའི་དགུང་ལོ་ཞེ་གཉིས་པ་སྟེ་སྤྱི་ལོ་༡༩༥༤ལོ་ནས་ཚོགས་ཆེན་གྱི་རྡོ་རྗེ་སློབ་དཔོན་ལོ་གཉིས་ལ་མཛད། འདི་དུས་ནས་བཞག་མ་ཐང་དགོན་དང་ས་སྐྱ་དགོན་བཅས་པའི་དགོན་ཡུལ་གཉིས་ཀྱིས་ཐུན་མོང་ནས་ཞྭ་དཔལ་རི་ཁྲོད་རྙིང་པ་ཞིག་ཡོད་པ་བསྐྱར་གསོ་བྱས་ཏེ་བཞག་པ་རིན་པོ་ལ་ཕུལ་བས་ཁོང་གིས་སྒྲུབ་པ་ཉམས་ལེན་རྩེ་གཅིག་ཏུ་གཞོལ་བའི་བཞུགས་གནས་མཛད། སྤྱི་ལོ་༡༩༥༥ལོའི་བོད་ཟླ་གསུམ་པའི་ནང་དུ་ལི་ཐང་དགོན་པའི་ཚོགས་ཆེན་གྱི་རྡོ་རྗེ་སློབ་དཔོན་མཛད་ལ་དེའི་སྐབས་སུ་མི་ཉག་རབས་སྒང་དུ་སྐྱབས་མགོན་རིན་པོ་ཆེ་མཇལ་བསུར་ཕེབས་ཏེ་ཉིན་གསུམ་གྱི་རིང་ལ་ཐུགས་རྗེ་ཆེན་པོའི་དབང་ཆེན་དང་ཚེ་དབང་ཞུས།བཞག་པ་རིན་པོ་ཆེའི་དགུང་ལོ་ཞེ་བཞི་པ་སྟེ། སྤྱི་ལོ་༡༩༥༦་ལོ་ནས་ལི་ཐང་དགེ་ལྡན་བྱམས་ཆེན་ཆོས་འཁོར་གླིང་གི་རྒྱལ་མཆོག་བསོད་ནམས་རྒྱ་མཚོའི་མི་འཇིགས་གདོང་ལྔས་གཏེགས་པའི་གསེར་གྱི་ཁྲི་ལ་འཁོད་དེ། དགོན་དེ་གའི་ཆོས་སྲིད་ཀྱི་འགན་ཡོངས་རྫོགས་བདག་གིར་བཞེས་ཤིང་མཛད་འཕྲིན་ལེགས་པར་བསྐྱངས་ནས་མཇུག་བདེ་ལེགས་ངང་གྲུབ་ཅིང་།
སྔ་ལོའི་ཁྲོམ་ཐོག་ལྷ་ལུང་དཔལ་གྱི་རྡོ་རྗེས་མཁན་པོ་མཛད་པའི་རིང་ལ་འཐབ་འཁྲུགས་བྱུང་སྟེ་སྐུ་ངལ་མང་པོ་འཕྲད་ཀྱང་། བཞག་པ་རིན་པོ་ཆེས་མཁན་པོ་མཛད་པའི་ལོ་གཉིས་ཀྱི་ཡུན་ལ་དུས་བདེ་ཞོད་འཇགས་བྱུང་བས་ཆོས་སྲིད་གང་ཐད་ནས་ཀྱང་མཛད་དཀའི་སྐུ་ངལ་གྱི་རིགས་གང་ཡང་མ་འཕྲད་པར་ཆོས་ཕྱོགས་ཀྱི་བྱེད་སྒོ་མཐའ་དག་ཕུན་སུམ་ཚོགས་པར་གྱུར།འདི་དུས་ནས་བཞག་མ་ཐང་དགོན་གྱི་དགོན་ཡུལ་གཉིས་ནས་གསོལ་བ་བཏབ་པ་བཞིན།བཞག་མ་ཐང་དགོན་པའི་བསྟན་པའི་བདག་པོ་གནང་རྒྱུ་དང་།ལི་ཐང་གི་མཁན་པོ་ཁྲི་ཟུར་པའི་རྗེས་སུ་མ་ཐང་དགོན་དུ་ཞབས་སོར་འཁོད་དེ་གཏན་དུ་བཞུགས་པའི་ཞལ་བཞེས་ཐོབ་པས། བཞག་མ་ཐང་དགོན་གྱི་དགོན་ཡུལ་གཉིས་ནས་བཞག་མ་ཐང་དགོན་དུ་བརྗིད་ཉམས་ལྡན་པའི་གཟིམས་ཤག་སུམ་ཐོག་ཅན་ཞིག་བཞེངས་ཤིང་།གཟིམས་ཤག་བཞེངས་དུས་བཞག་པ་རིན་པོ་ཆེ་ཁོང་དངོས་སུ་ཕེབས་ཏེ་ཞལ་བཀོད་གང་མང་མཛད་དེ། ཤག་འདིར་ང་འདུག་པའི་སྐལ་པ་ཨེ་ཡོད་མི་ཤེས་ཀྱང་། མ་འོངས་པ་ན་དགོན་པར་ཕན་ཐོགས་པ་ཞིག་ཡོང་ངེས་རེད་ཅེས་མ་འོངས་སྔོན་གཟིགས་ཀྱི་ལུང་བསྟན་གནང་བ་ལྟར།ཆོས་སྒོ་ཕྱེ་བའི་དུས་སུ་ཤག་འདིའི་ཐོག་བརྩེགས་གསུམ་གྱི་རྩིག་པ་མ་ཞིག་པར་ཡོད་པས་ཉམས་གསོ་བྱས་ཏེ་ཇོ་བོ་ཡིད་བཞིན་ནོར་བུ་གནས་སྐབས་བཞུགས་གནས་བྱས་པ་དང་དགོན་པའི་གཙུག་ལག་ཁང་བཞེངས་མ་ཚར་གྱི་བར་དུ་ཚོགས་ཁང་དང་གཉེར་ཁང་གཅིག་ཆོག་གི་གོ་ཆོད་པས། བཞག་པ་རིན་པོ་ཆེ་སྐུ་གོང་མས་བསམ་བཞིན་དུ་ཤུལ་བཞག་གནང་བ་རེད་ཅེས་ཀུན་གྱིས་གླེང་། འདིའི་དུས་ཀྱི་ས་གནས་སྲིད་གཞུང་གིས་བཀོད་པའི་རྒྱ་ཡིག་གི་ཟིན་ཐོ་ཞིག་ལས་ཀྱང་། ད་ལྟའི་མཁན་པོ་ལས་ཐོགས་པ་བཞག་པ་སྤྲུལ་སྐུའི་སྐུ་གོང་མ་བཞག་ཕོ་ཉ་སྤྲུལ་སྐུ་ནི་སྐུ་ཡོན་དང་སྙན་གྲགས་ཤིན་ཏུ་ཆེ་བའི་རྐྱེན་གྱིས། ད་ལྟའི་བཞག་པ་སྤྲུལ་སྐུ་ལ་མི་དམངས་ནས་ཧ་ཅང་མཐོང་ཆེན་དང་དད་མོས་བྱེད། སྤྲུལ་སྐུ་ཁོ་རང་དབུལ་པོའི་བུ་རྒྱུད་ཡིན་ལ་ཆོས་ལ་རྙིང་ཞེན་དང་དད་མོས་ཤིན་ཏུ་ཆེ་ཞིང་ཡོན་ཏན་ཆེན་པོ་ཡིན་པས་སྙན་གྲགས་ཀྱང་ཆེ། འོན་ཀྱང་ཆབ་སྲིད་ཐད་དུ་གསར་རྙིང་གང་ལའང་ཤེས་བྱ་དང་དོན་གཉེར་གཉིས་ཀ་གཏན་ནས་མེད་པ་ཞིག་འདུག ཅེས་བྲིས་པར་དཔག་ན། འཇིག་རྟེན་གྱི་བྱ་བཞག་དང་། ཐོབ་གོ་ས་སོགས་གང་ལའང་དོན་གཉེར་གཏན་ནས་མེད་ཅིང་། ཆོས་ཁོ་ན་དོན་དུ་གཉེར་བའི་སྐྱེས་བུ་དམ་པ་ཞིག་ཡིན་པ་ནི་ཀུན་ལ་རྩོད་མེད་དུ་རླུང་ལྟར་གྲགས་པ་ཞིག་ཡིན་ནོ༎
ལྔ་པ་དུས་ཟིང་ཁྲོད་ཀྱི་མཛད་རྣམ་དང་དགོངས་པ་རྫོགས་པའི་ཚུལ་ལོ།།
སྤྱི་ལོ་༡༩༥༨ ལོའི་ལོ་མགོར་བཞག་དགེ་ལེགས་རིན་པོ་ཆེས་སྲིད་ཇུས་ལ་འགྱུར་བ་འགྲོ་བཞིན་ཡོད་པར་གཟིགས་ནས། ལྷ་ས་བརྒྱུད་ནས་རྒྱ་གར་དུ་ཕེབས་པར་བཞེད་དེ། ཁོང་དགེ་བའི་བཤེས་གཉེན་བཞག་པ་རིན་པོ་ཆེ་ལ་མཉམ་དུ་ཕེབས་ན་ལེགས་ཚུལ་ཞུས་ཀྱང་། བཞག་པ་རིན་པོ་ཆེ་ནས་ཞལ་བཞེས་མ་གནང་བར་ཁྱེད་རང་ཕེབས་ན་ཕེབས། ང་ནི་གང་དུའང་མི་འགྲོ་བར་དགོན་པ་འདིར་སྡོད་རྒྱུ་ཡིན་ཞེས་གསུངས་ནས་མ་ཕེབས་པར་བཞུགས་པས། དུས་ཟིང་གི་ཁྲོད་ཁོང་ཡང་བཙོན་དུ་ཕེབས་དགོས་བྱུང་སྟེ་ཐོག་མར་ལི་ཐང་གི་བཙོན་ནས་ཅུང་བཞུགས། བཞག་པ་རིན་པོ་ཆེ་ངག་དབང་བློ་བཟང་བསྟན་འཛིན་སྦྱིན་པ་མཆོག་ནི་ཐུགས་ན་ཐོས་བསམ་སྒོམ་པ་སོགས་དམ་པའི་ཆོས་ཀྱི་བྱ་བ་ཁོ་ན་ལས་འཇིག་རྟེན་གྱི་ཕྱོགས་ལ་དོན་གཉེར་གྱི་འདུན་པ་གཏན་ནས་མེད་པ་ཞིག་ཡིན་ཞིང་། རྒྱ་བོད་ཀྱི་ཆབ་སྲིད་འགྲོ་སྟངས་དང་ལུགས་སྲོལ་སོགས་ཀྱང་མི་མཁྱེན་པའི་ཚུལ་གནང་སྟེ་ཐ་ན་ཚོགས་འདུའི་ནང་དུ་འཇིག་རྟེན་སྲིད་ཕྱོགས་ཀྱི་གསུང་བཤད་ཅི་ཞིག་གནང་ནའང་ཆོས་ཀྱི་བློ་སྦྱོང་ཁོ་ནར་གྱུར་འགྲོ་བ་ལས་འཇིག་རྟེན་པའི་ལམ་སྲོལ་དང་ཡེ་ནས་མི་མཐུན་པས། ལི་ཐང་དུ་ཆབ་སྲིད་ཀྱི་སློབ་སྦྱོང་བྱེད་དུས་དང་། བཙོན་དུ་བཞུགས་པའི་ཡུན་ལ་བསམ་འཆར་ཡར་ཞུ་བྱེད་པའི་སྐབས་དག་ཏུ་ཆོས་གཞུང་ནས་བཤད་པའི་བྱམས་སྙིང་རྗེ་དང་གཞན་ཕན་བསམ་སྦྱོར་དགོས་ཚུལ་དང་། རང་གི་ནག་ཉེས་ཅི་ཡོད་ངོས་ཟིན་ཡར་ཞུ་བྱེད་དུ་བཅུག་པ་ན། ཚེ་འདི་ཕྱི་གཉིས་ཀྱི་སྡུག་བསྔལ་ཐམས་ཅད་ནི། རང་རྒྱུད་ཀྱི་བདག་འཛིན་མ་རིག་པ་ལས་བྱུང་བ་ཡིན་ཚུལ་དང་། ང་རང་གི་ནག་ཉེས་ཐམས་ཅད་རང་རྒྱུད་ཀྱི་བདག་གཅེས་པར་འཛིན་པའི་གཅེས་འཛིན་འདི་ལས་བྱུང་ཚུལ་སོགས་བརྗོད་དེ་བློ་སྦྱོང་སྐོར་གྱི་ཆོས་བཤད་ཁོ་ན་བྱས་པས། ཀུན་གྱིས་བཞད་གད་ལྡི་རི་རི་བྱས་ཤིང་འགོ་ཁྲིད་རྣམས་ནས་ཀྱང་ཆབ་སྲིད་ཀྱི་སྐོར་ཅི་ཡང་མི་ཤེས་པའི་གྲལ་དུ་རྩིས་ཏེ་གུ་ཡངས་ལ་བཏང་། དེའི་དུས་སུ་བཞག་པའི་མི་དམངས་དང་མགོ་ཁྲིད་ཐམས་ཅད་བཞག་པ་རིན་པོ་ཆེ་ལ་དད་ཞེན་ཤིན་ཏུ་ཆེ་བས། ཁོང་ནི་གྲལ་རིམ་དམའ་བའི་བུ་རྒྱུད་ཡིན་ཚུལ་དང་། ཆོས་ལ་སློབ་སྦྱོང་མང་པོ་བྱས་པའི་སྤྲུལ་སྐུ་དབུལ་པོ་ཞིག་ཡིན་པ་ལས་མི་དམངས་ལ་བཤུ་གཞོག་བྱེད་མྱོང་མེད་རབས། དབུལ་པོ་རྣམས་ལ་བྱམས་སྐྱོང་ལྡན་པའི་བླ་མ་ཞིག་ཡིན་ལུགས་སོགས་བརྗོད་དེ་བཙོན་དུ་འཇུག་མི་དགོས་པར་རང་ཡུལ་བཞག་པའི་ཇོ་བོ་ཤང་དུ་བཞུགས་ནས་ལུག་རྫི་ཞིག་བྱ་ཆོག་པའི་སྙན་ཞུ་ཕུལ་བར་སྲིད་གཞུང་ནས་མོས་མཐུན་བྱས་ཀྱང་། སྒེར་གྱི་ལག་ཏུ་ཁོང་གི་ཅ་དངོས་བདག་ཏུ་བཟུང་བ་འགའ་རེའི་སེམས་པ་གདོན་གྱིས་བརླམས་ཏེ། གལ་ཏེ་བཙོན་དུ་མ་ཕྱིན་ན་ཅ་དངོས་དེ་དག་ཕྱིར་སྤྲོད་དགོས་པར་དོགས་ནས་བཙོན་དུ་འཇུག་དགོས་པའི་རེ་འདུན་བཏོན་པས་ར་རྔ་ཁའི་བཙོན་དུ་ཕེབས་དགོས་པ་བྱུང་ཞིང་། རྗེས་སུ་ར་རྔ་ཁའི་བཙོན་ཁང་དུ་ཕེབས་ལ་བཙོན་དུ་བཞུགས་པའི་དུས་སུའང་གསང་བའི་སྒོ་ནས་ཉམས་ལེན་རྒྱུན་ཆད་མེད་པར་མཛད་ཅིང་། ༡༩༦༡དང་༡༩༦༢་ལོ་ལ་རྒྱལ་ནང་དུ་མུ་གེ་ཆེན་པོ་བྱུང་ནས་ལྟོགས་ཤི་ཐེབས་པ་མང་པོ་བྱུང་བའི་ཚེ་ན། ཡུལ་ཕྱོགས་ཀྱི་མུ་གེ་བཟློག་པའི་སླད་དུ་ཁོང་ལ་བཞེས་རྒྱུའི་མར་རྩམ་ཅུང་ཡོད་པའང་ཟས་སྣོད་དུ་བླུགས་ནས་གཡོ་སྐོལ་བྱེད་ཁུལ་གྱིས་ཐབ་ཆེན་དུ་བཞག་སྟེ་འོག་གི་ཆུ་དྲག་ཏུ་འཁོལ་བས་མར་རྩམ་འཕྱུར་ནས་མེ་ནང་དུ་སྲེག་པ་ན། ནང་དུ་ཕེབས་ནས་ཚ་གསུར་གྱི་ཆོ་ག་གསང་སྟབས་ཀྱིས་བཏོན་ཏེ་ཚ་གསུར་བསྔོ་ལ།ལས་ཀའི་སྐབས་སུའང་སྐུ་ངལ་ལ་མ་འཛེམས་པར་ངལ་རྩོལ་ལྷག་པར་བྱེད་ཅིང་།བཙོན་གྲོགས་རྣམས་ནས་ཁྱེད་ཀྱིས་འོ་བརྒྱལ་དེ་འདྲ་མ་གནང་ཞེས་བཤད་ཀྱང་། ང་ཚོ་བླ་དཔོན་རྣམས་ལ་མཚོན་ན་འདི་ནི་ལས་ངན་སྡིག་སྒྲིབ་སྦྱངས་པའི་གོ་སྐབས་ཤིན་ཏུ་བཟང་པོ་ཞིག་བྱུང་བ་ཡིན་པས་བརྩོན་པ་བྱེད་དགོས་གསུངས་བཞིན་ངལ་རྩོལ་བྱེད། འདི་ལྟར་རྐྱེན་ངན་ལམ་དུ་འཁྱེར་བའི་རྒྱལ་སྲས་སེམས་དཔའི་མཛད་སྤྱོད་དང་མ་བྲལ་བར་རབ་བྱུང་བཅུ་དྲུག་པ་དགེ་བྱེད་ཅེས་པ་ཆུ་ཕོ་སྟག་གི་ལོ་སྟེ་སྤྱི་ལོ་༡༩༦༢ལོའི་བོད་ཟླ་༤ཚེས་༡༥ཉིན་བཙོན་ཁང་དེར་འཇའ་ཚོན་སྣ་ལྔས་གུར་ཕུབས་པ་སོགས་ལྟས་སྣ་ཚོགས་ཤིག་བྱུང་ཞིང་། འཇིག་རྟེན་ཐ་མལ་བའི་སྐྱེ་བོ་དག་གི་རྟག་འཛིན་གྱི་འཆིང་བ་བསལ་ཕྱིར་རེ་ཞིག་དགོངས་པ་རྫོགས་པའི་ཚུལ་མཛད་དོ།
སྡེབ་སྦྱོར་མཁས་པའི་སྙན་ཆས་མ་བཟུང་ཡང་།།
སྒྲོ་འདོགས་འུད་རྗོད་གཏམ་གྱིས་གོས་པ་མེད།།
བདེན་དོན་ཚིག་གི་སྲད་བུར་ཅུང་བརྒྱུས་པ།།
ཕྱི་རབས་མི་བརྗེད་དད་པའི་གསོས་སུ་འཇོག།
མ་རྟོགས་འཁྲུལ་བའི་ཉེས་ཚོགས་ཅི་མཆིས་པ།།
གཟུར་གནས་ཤེས་ལྡན་དག་གིས་བཟོད་པར་འཚལ ། །
འདིས་མཚོན་དུས་གསུམ་དགེ་བ་ཅི་བགྱིས་པ།།
འགྲོ་རྣམས་གཏན་བདེ་ཐོབ་པའི་རྒྱུ་རུ་བསྔོ།།
ཞེས་པ་འདི་ནི་ཕྱག་མཛོད་བློ་བཟང་ཆོས་འགྲུབ་སོགས་ཀྱིས་སྐུལ་མ་གནང་བའི་གྲོགས་དང་རང་ཉིད་ཀྱི་དད་པས་མཚམས་སྦྱར་ཏེ་སྙོམ་ལས་པ་སྐལ་བཟང་ནས་སྤྱི་ལོ༢༠༡༣ཟླ༨ཚེས་༡༠ཉིན་བཞག་མ་ཐང་དགོན་དུ་མཇུག་རྫོགས་པར་བྲིས་པའོ།།


c: text/html

text:
ནུས་པ་གྲང་བསིལ་ཆེས་པའི་སྣུམ་གྱིས་ནད་སྣ་ཚོགས་སྐྱེད་པར་བཤད།
ང་ཚོ་ཚང་མས་བརྙན་འཕྲིན་ནང་དུ་ནུས་པ་གྲང་བསིལ་ཆེས་པའི་སྣུམ་(Cool Oil, Thanda Thanda Cool Cool) གྱི་ཁྱབ་བསྒྲགས་བརྙན་ཐུང་དེ་ངེས་པར་གཟིགས་ཡོད། དེ་ནི་བློ་ལ་འཐད་ཅིང་ཡིད་ཆེས་འཕེར་ནུས་པ་ཞིག་ཡོད། ཁྱབ་བསྒྲགས་གནང་མཁན་དེ་ཧིནྡི་གློག་བརྙན་འཁྲབ་མཁན་སྙན་གྲགས་ཆེ་ཤོས་ཤིག་ཡིན་ལ། གང་ཟག་ལ་ཚད་མར་བཟུང་ནས་དེའི་ནང་བསྟན་པ་བཞིན་སྣུམ་གྲང་བསིལ་ཅན་དེའི་ཁྱད་ཆོས་གང་དག་ཡོད་ངེས་ཏེ་སོམ་ཉི་མི་དགོས་སོ་སྙམ་ན་ཐུགས་བསམ་ལན་གཅིག་བཞེས། གང་ལགས་ཤེ་ན།
འདི་ལོའི་ཟླ་ ༥ ཚེས་ ༡༠ ཉིན་རྒྱ་གར་གྱི་ཧིན་ཡིག་གསར་ཤོག་ནཝ་བྷྰརཏ་ཊྰཨིམྶ་(NBT) ཡི་དྲ་རྒྱའི་ཐོག་གནས་ཚུལ་སྤེལ་བ་ལྟར་ན། བནྰརས་ཧིནྡུ་གཙུག་ལག་སློབ་གྲྭ་ཆེན་མོ་(BHU) ཡི་སྨན་གྱི་ཚན་རིག་སློབ་གཉེར་ཁང་(IMA: Institute of Medical Science) གི་ངོས་ནས་དབུས་གཞུང་ལ་སྙན་ཐོ་ཞིག་བཏང་གནང་ཡོད། སྙན་ཐོ་དེའི་ནང་རེག་བྱ་གྲང་བསིལ་ཆེ་བའི་མགོ་སྣུམ་བེད་སྤྱོད་ཡུན་རིང་བྱས་པ་ལ་བརྟེན་ནས་གནོད་སྐྱོན་ཚབས་ཆེན་འབྱུང་བཞིན་པའི་སྐོར་འཁོད་ཡོད།
སྨན་གྱི་ཚན་རིག་སློབ་གཉེར་ཁང་གི་དབང་རྩ་རིག་པའི་སྡེ་ཚན་གྱི་སློབ་དཔོན་ཆེན་མོ་བིཇཡ་ནྰཐ་མིཤྲ་ལགས་དང་ཁོང་གི་ལས་རོགས་རྣམ་པས་ག་བུར་སྦྱོར་སྡེབ་བྱས་ཡོད་པའི་གྲང་བསིལ་ནུས་པ་ཆེས་ཆེར་ཡོད་པའི་སྣུམ་གྱི་ཕན་གནོད་སྐོར་ཉམས་ཞིབ་གནང་ཡོད། དེ་ཡང་སར་སུནྡར་ལྰལ་སྨན་ཁང་གི་ཀླད་པའི་རྩ་ཁམས་བརྟག་དཔྱད་ཁང་དུ། པྰུརྦྰཾཅལ་དང་བིཧྰར་མངའ་སྡེ་གཉིས་ཀྱི་རྒྱུན་ལྡན་བསིལ་སྣུམ་བེད་སྤྱོད་གནང་མཁན་གྱི་ནད་པ་གྲངས་ལྔ་བརྒྱའི་གནད་དོན་ལ་ལོ་གཉིས་ཙམ་རིང་ཉམས་ཞིབ་བྱས་ཡོད། ཉམས་ཞིབ་སྙན་ཐོ་དེ་དབུས་གཞུང་གི་ཚན་རིག་དང་འཕྲུལ་ལས་རིག་པའི་སྡེ་ཚན་(DST: Department of Science and Technology) དུ་བཏང་ནས་ཉམས་ཞིབ་རྒྱས་པ་ཞིག་དང་ག་བུར་གྱི་ཚད་གཞི་གཏན་འབེབས་དགོས་ཚུལ་སྐོར་སོགས་འཁོད་ཡོད།
སློབ་དཔོན་ཆེན་མོ་མིཤྲ་ལགས་ཀྱིས་གསུངས་གསལ་ལྟར་ན། གྲང་བསིལ་ཆེ་བའི་སྣུམ་རྒྱུན་དུ་བེད་སྤྱོད་བྱེད་པ་ལ་བརྟེན་ནས་དབང་རྩའི་ནུས་སྟོབས་ཞན་པོའམ་ལྷོད་པོར་གཏོང་བ་དང་། ཀླད་པར་ཐད་ཀར་ཤུགས་རྐྱེན་སྤྲད་པའི་དབང་གིས་ཁྲག་རླུང་སྟོད་འཚངས་ཀྱི་ནད། མིག་གི་མཐོང་ཤུགས་ཉམས་པ། རྗེས་སུ་གྲིབ་སྐྱོན་གྱི་ཉེན་ཁ་ཆེ་རུ་འགྱུར་ཞིང་གནས་སྟངས་དེས་སྲོག་ལའང་གནོད་སྐྱོན་འབྱུང་སྲིད་པ་ཞིག་རེད། སློབ་སྟོན་བྱུང་རྗེས་ནུས་པ་གྲང་བསིལ་ཆེ་བའི་སྣུམ་བེད་སྤྱོད་མཚམས་འཇོག་གནང་མཁན་ནད་པ་འགའ་ཞིག་ལ་སྨན་མ་སྤྲད་ཀྱང་རིམ་པས་ཕན་ཐོགས་བྱུང་བར་གསུངས་ཡོད།
གཞན་ཡང་ཁྲོམ་དུ་ངོ་བོའི་ནུས་པ་བསིལ་ཆེས་པའི་སྣུམ་རིགས་བརྒྱ་ཕྲག་ལྷག་ཚོང་སྒྱུར་ཞུ་བཞིན་ཡོད་པ་དང་། སྣུམ་བཟོ་སྐྲུན་བྱེད་མཁན་ཚོང་བདག་ཚོས་ཚོང་བྲིན་པོ་ཡོང་ཆེད་སྣུམ་གྱི་ནང་དུ་ག་བུར་ཚོད་མེད་བླུག་བཞིན་ཡོད། ཨ་རིའི་ནང་དུ་ག་བུར་བེད་སྤྱོད་བྱེད་པའི་ཚད་གཞི་ངེས་ཅན་ཁྲིམས་བཅས་ཡོད་ཀྱང་རྒྱ་གར་ནང་དུ་ད་ལྟའང་དེའི་ཐོག་ཁྲིམས་བཟོས་མེད། ཨ་རིའི་ནང་དུ་ཅ་དངོས་གང་ཡིན་རུང་བརྒྱ་ཆ་ ༡༡ ལས་ལྷག་པ་ག་བུར་བེད་སྤྱོད་བྱེད་ཆོག་གི་མེད་ཀྱང་རྒྱ་གར་དུ་ག་བུར་གྱི་ཚད་གཞི་བརྒྱ་ཆ་བརྒྱ་ལྷག་མང་བ་སྣུམ་ནང་སྦྱོར་སྡེབ་བྱེད་བཞིན་ཡོད།
ནུས་པ་བསིལ་གྲང་ཆེས་པའི་སྣུམ་རིགས་བེད་སྤྱོད་བྱས་པས་མགོ་གཟེར་བ། མགོ་ཡུ་འཁོར་བ། སྐྱུག་པ། མཐོང་ཤུགས་ཉམས་པ། ཀླད་རྩ་འགག་པ། ཀརྤལ་ཊནལ་མཉམ་འདུས་ནད་རྟགས། ཁྲག་ཤེད་མཐོ་བ། གྲིབ་སྐྱོན། ནད་གཞི་གཞན་ཡང་ཕོག་ཉེན་ཡོད་པ་བཤད་འདུག
ག་བུར་ཚད་གཞི་ཧ་ཅང་ཆེ་བའི་མགོ་སྣུམ་གྲང་བསིལ་ཅན་དེ་བཟོ་སྐྲུན་བྱེད་མཁན་ཚོང་བདག་ཚོས་སྣུམ་དེས་མགོ་ན་བ་དང་། ལུས་ཐང་ཆད་པ། དངངས་འཚབ། གཉིད་ཡེར་བ་སེལ་བའི་ཕན་ནུས་ཡོད་ཚུལ་གསུངས་པ་རྣམས་ད་ཆ་དོགས་གཞི་གནས་སུ་གྱུར་ཡོད་ལ། ནམ་ཟླ་སྟོན་ཀ་དང་སོས་ཀ་གཉིས་ནི་ཉི་མའི་འོད་ཟེར་རབ་ཏུ་རྒྱས་པའི་དུས་ཡིན་པ་དང་། ཁྱད་པར་ཚ་དྲོད་ཆེ་བའི་ས་ཕྱོགས་སུ་གནས་པའི་རང་རིགས་རྒན་གཞོན་བར་མའི་ནང་དུའང་མགོ་ན་བ་སོགས་སེལ་བའམ། ཡང་ན་ཉི་ཟེར་ཆེ་བའི་དུས་སྐབས་རེག་བྱ་གྲང་བསིལ་གྱི་ཚོར་བ་ཐོབ་འདོད་སོགས་གང་གི་སླད་དུ་ཡིན་རུང་ནུས་པ་གྲང་བསིལ་ཆེས་པའི་སྣུམ་རིགས་བེད་སྤྱོད་གནང་མཁན་འབོར་ཚད་དེ་ཙམ་མང་པོ་མེད་པ་བདེན་ཡང་། ཕལ་ཆེར་རྩ་བ་ནས་མེད་པ་མ་ཡིན་པས་བེད་སྤྱོད་གནང་མཁན་ཚོས་ངེས་པར་ཡིད་གཟབ་གནང་གལ་ཆེ།།
ཁུངས་གཏུགས་དྲ་ཐག འདིར་ནོན་ནས་གཟིགས།
མཐའ་མའི་འདོན་ཐེངས་།: 29.06.2017 ཉིན། 9:28 AM<< སྔ་མ།

robotstxt: allowed

filter: keep


text:
ཆི་ཀྲེང་བོད་སྨན་གསར་སྤེལ་ལྟེ་གནས་ཀྱི་སྤྱི་གཉེར་བ་དང་། སྲོལ་རྒྱུན་བོད་ཀྱི་གསོ་རིག་ཕྱི་བཅོས་ཞིབ་འཇུག་ཁང་གི་ལས་འཛིན་པ་ཁྲེན་ཝུའུ་ཡིས་ངོ་སྤྲོད་བྱས་པར་གཞིགས་ན། བོད་ཀྱི་གསོ་རིག་ལ་ལོ་ངོ2300ལྷག་གི་དུས་ཡུན་རིང་བོའི་ལོ་རྒྱུས་དང་གསོ་རིག་སྨན་གཞུང་སོགས་གཞུང་ལུགས་ཀྱི་གསུང་རབ་མང་པོ་ཞིག་ཡོད། བོད་ལུགས་གསོ་རིག《 རྒྱུད་བཞིས》་མིའི་ལུས་ཁམས་སུ་ནད་ཕོག་པའི་རྐྱེན་དེ་“ རླུང” དང་། " མཁྲིས་པ" " བད་ཀན" ཞེས་བཞི་རུ་དབྱེ་ཡོད་ཅིང་། སྨན་བཅོས་དཔྱད་ཐབས་ཀྱི་རྩ་བའི་རིགས་པ་ནི་དངོས་པོ་རིགས་གསུམ་པོ་འདི་ལེགས་སྒྲིག་དོ་མཉམ་བྱས་ཏེ། མིའི་ལུས་ཁམས་དོ་མཉམ་གྱི་རྣམ་པར་གནས་པར་འཇུག་པ་ཡིན། བོད་ལུགས་གསོ་རིག་གི་གཞི་རྩའི་བཅོས་ཐབས་ནི་བོད་ཀྱི་གསོ་རིག་གི་སྨན་བཅོས་ཐབས་རིགས་བཞིའི་ནང་གསེས་ཤིག་ཡིན། སྨན་རྫས་ཀྱི་སྨན་ནུས་མངོན་གསལ་མིན་པར་དམིགས་བསལ་གྱི་ན་ཚ་བྱུང་རིགས་ལ་ངེས་པར་དུ་དཔྱད་ཐབས་བཀོལ་དགོས་པར་མ་ཟད་ཕྱི་ནང་ཟླ་སྒྲིལ་གྱིས་སྨན་བཅོས་བྱེད་པའི་སྐབས་སུ་དཔྱད་ཐབས་བཀོལ་སྤྱོད་བྱེད་དགོས། བོད་ཀྱི་གསོ་རིག་རིམ་བྱུང་གི་དཔྱད་ཐབས་གཞུང་ལུགས་ཀྱི་གཞིར་འཛིན་ས་གཙོ་བོ་ནི《 དཔལ་ལྡན་རྒྱུད་བཞིའི 》 དཔྱད་ཐབས་ཡིན། དཔྱད་ཐབས་སུ་ཁྲག་གཏར་ཐབས་དང་། མེ་བཙའི་ཐབས། ཚ་གྲང་གི་ལུམས་དང་། སྨན་ལུམས། བྱུག་ཐབས་བཅས་རིགས་ལྔར་བགོས་ཤིང་། བོད་ལུགས་གསོ་རིག་གི་ཐུན་མོང་མ་ཡིན་པའི་སྨན་རྫས་དང་སྨན་བཅོས་ཡོ་བྱད་མངོན་འགྱུར་ཡོང་བ་བྱེད་དགོས། ཁྲེན་ཝུའུ་ཡིས་ད་རུང་ཆི་ཀྲེང་བོད་སྨན་གྱི་གཟེར་སྦྱར་ལྡེ་གུ་དཔེར་བཞག་སྟེ་རིག་གཞུང་ཞིབ་འཇུག་ལས་རིགས་ཀྱིས་བོད་སྨན་སྨན་བཅོས་ཀྱི་རྐྱེན་རྩའི་རིག་གཞུང་ཞིབ་འཇུག་ངོ་སྤྲོད་བྱས་པ་དང་། གཟེར་སྦྱར་ལྡེ་གུའི་དམིགས་བསལ་གྱི་གཟེར་འཇོམས་ཚད་འགོག་གི་བྱེད་ནུས་གྲུབ་ལུགས་དང་ཆེད་ཁེའི་བརླན་བྱུག་ནུས་པའི་རྣམ་པ་མཚམས་སྦྱོར་བྱས་ཏེ་ཐོན་རྫས་བཟང་བའི་གཟེར་འཇོམས་སྨན་བཅོས་མངོན་འགྱུར་བྱུང་།
འཆད་ཁྲིད་ཀྱི་ཡུལ་དངོས་སུ་ཡོད་པའི་ཉན་པ་པོ་རྣམས་བོད་ཀྱི་གསོ་རིག་ལ་སྤྲོ་བ་ཆེན་པོ་ཡོད་ཅིང་། ཚོགས་འདུའི་རྗེས་སུ་མི་ཚང་མས་གཅིག་རྗེས་གཉིས་མཐུད་དུ་དངོས་དཔེ་ཚོད་སྤྱོད་བྱས་ཤིང་། ཉན་པ་པོས་སྔར་ཀྲུང་གོའི་གྲངས་ཉུང་མི་རིགས་ཀྱི་གསོ་རིག་ལ་རྒྱུས་ལོན་ཉུང་བ་དང་། བོད་ཀྱི་གསོ་རིག་གིས་སྲོལ་རྒྱུན་གྱི་ཀྲུང་ལུགས་གསོ་རིག་ལ་ཁ་གསབ་བཟང་པོ་ཞིག་བྱས་པ་དང་། དེ་ནི་ཀྲུང་ཧྭའི་རིག་གནས་དར་སྤེལ་བྱ་བར་མེད་དུ་མི་རུང་བའི་ཆ་ཤས་ཤིག་ཡིན་ཞེས་བསམ་ཚུལ་བཏོན་པ་དང་། ཕྱི་ཁོངས་ཀྲུང་གོའི་བོད་མི་རྩེ་དགའ་མཚམས་སྒྲོན་གྱིས་བཤད་རྒྱུར། རང་ཉིད་ཀྱིས་ཆུང་དུས་ནས་བོད་ཀྱི་གསོ་རིག་སྦྱངས་པ་དང་། དེ་རིང་བོད་ཀྱི་ཤུལ་བཞག་རྒྱུད་འཛིན་བྱས་ཏེ་འཛམ་གླིང་དུ་ཁ་ཕྱོགས་པར་དགའ་སྤྲོ་ཆེན་པོ་སྐྱེས་པར་མ་ཟད་སྤོབས་པ་ཆེན་པོ་སྐྱེས་བྱུང་།
རྒྱུས་ལོན་བྱུང་བའི་གནས་ཚུལ་ལྟར་ན། 2013ལོར་ཆེ་ཀྲེང་བོད་སྨན་དང་རྒྱལ་སྤྱིའི་མིང་གྲགས་ཆེ་བའི་ལས་རིགས་ནད་གཞིའི་ཞིབ་འཇུག་ཆེད་མཁས་པ་དང་། ཧ་ཧྥོ་སློབ་ཆེན་གྱི་དགེ་རྒན་ཆེ་མོ་བ་David Christiani མཉམ་འབྲེལ་བྱས་ཏེ་ཧ་ཧྥོ་བོད་སྨན་ཚན་རིག་ཞིབ་འཇུག་ཚོད་ལྟ་ཁང་བཙུགས་ཤིང་། འཛམ་གླིང་གོ་ལ་ཧྲིལ་པོའི་མཐོང་རྒྱའི་འོག་ནད་གཞི་ཚབས་ཆེན་གྱི་ཁྲོད་དུ་བོད་ཀྱི་གསོ་རིག་ཚུད་ནས་རྒྱ་ཆེར་བསྐྱེད་པ་དང་། བོད་ཀྱི་གསོ་རིག་གིས་དེང་རབས་ཀྱི་གསོ་རིག་ཁྲོད་དུ་ནད་ཐོག་སྨན་བཅོས་ཀྱི་རིན་ཐང་བསྡུ་སྒྲིལ་བྱ་བར་འཚོལ་ཞིབ་བྱས།
ཀྲུང་གོའི་མི་རིགས་གསོ་རིག་སློབ་ཚོགས་ཀྱི་ཚོགས་གཙོ་གཞོན་པ་དང་། ཆེ་ཀྲེང་བོད་སྨན་གྱི་ཙུང་ཚའེ་པིན་་ལིའུ་ཁེ་ལེ་ཡིས་བཅར་འདྲི་དང་ལེན་བྱེད་སྐབས། མིག་སྔར་ཀྲུང་ལུགས་གསོ་རིག་རྒྱལ་སྤྱི་ཅན་དུ་འགྱུར་བའི་འཕེལ་རིམ་གཙོ་བོ་ནི་ཁབ་བཙས་ཚབ་བྱས་པའི་སྲོལ་རྒྱུན་གྱི་ཀྲུང་ལུགས་གསོ་རིག་སྨན་བཅོས་ལག་རྩལ་ཡིན་ཞིང་། མི་རིགས་གསོ་རིག་རྒྱལ་སྤྱི་ཅན་དུ་འགྱུར་བའི་ཆུ་ཚད་ད་རུང་མི་འདང་། ཆེ་ཀྲེང་བོད་སྨན་ཨ་རིའི་ཁྲོམ་རར་རྒྱ་བསྐྱེད་ཕྱིན་པའི་གོམ་པ་དང་པོ་ནི་བོད་སྨན་གྱི་སྲོལ་རྒྱུན་རིག་གནས་ཁྱབ་སྤེལ་དང་རིག་གནས་ཀྱི་བཀག་རྒྱ་གཏོར་ཏེ་འཛད་སྤྱོད་པས་བོད་ལུགས་གསོ་རིག་དང་བོད་སྨན་ལ་ངོས་འཛིན་བྱས་པ་མཐོ་རུ་གཏོང་དགོས་ཞེས་བཤད།
ཨ་རིའི་ཞིབ་མཆན་འགོད་པའི་སྨན་འཐུང་བའི་བརྒྱུད་རིམ་ནན་མོ་དང་། དུས་ཡུན་རིང་བར་མ་ཟད་གཙོ་རྒྱུག་གསོ་རིག་གི་རིག་གཞུང་ཞིབ་འཇུག་གི་སྡེས་སྨན་འཐུང་བ་དང་། ཕྱི་ནད་ཚན་ཁག་གི་གཤག་བཅོས་ལ་མཐོང་ཆེན་བྱེད་པར་མ་ཟད། ཁབ་བཙའི་རིགས་ཀྱི་ཐུན་མོང་མ་ཡིན་པའི་ཕྱི་བཀོལ་གསོ་ཐབས་དེ་ཀྲུང་ཧྭ་སྲོལ་རྒྱུན་སྨན་བཅོས་ལག་རྩལ་ཨ་རི་ནས་ཁས་ལེན་དང་དང་ལེན་བྱེད་པའི་གཞི་འཛིན་ས་ཞིག་ཏུ་གྱུར། སྲོལ་རྒྱུན་གྱི་ཀྲུང་ལུགས་གསོ་རིག་ཕྱི་རྒྱལ་གྱི་ཕྱོགས་སུ་བསྐྱོད་པའི་ལོ་རྒྱུས་ཀྱི་འཕེལ་རྒྱས་ལ་མིག་དཔེར་བལྟས་ཏེ། བོད་ལུགས་གསོ་རིག་དཔྱད་ཐབས་དེ་ཨ་རིར་ཁྱབ་གདལ་བྱེད་པར་འཚམ་པའི་ནང་དོན་ཞིག་ཡིན།
ལིའུ་ཁེ་ལེས་བཤད་རྒྱུར། ཉེ་བའི་ལོ་ཤས་རིང་ཀྲུང་གོས་ཀྲུང་ལུགས་གསོ་རིག་རྒྱལ་སྤྱི་ཅན་དུ་འགྱུར་བར་སྐུལ་འདེད་དང་མི་རིགས་ཀྱི་གསོ་རིག་ལ་མཐོང་ཆེན་བྱས་པ་དེས་མི་རིགས་གསོ་རིག་འཛམ་གླིང་དུ་ཕྱོགས་པར་སྒུལ་ཤུགས་ཆེན་པོ་ཞིག་ཡོད་དུ་བཅུག་ཅིང་། ཆེ་ཀྲེང་བོད་སྨན་གྱིས་མི་རིགས་གསོ་རིག་གི་བློ་གྲོས་ཀྱི་ཉིང་བཅུད་ཨ་རིའི་འཛད་སྤྱོད་པར་ལོངས་སྤྱོད་བྱེད་པའི་རེ་བ་བྱེད། ཨ་རིར་བོད་ཀྱི་གསོ་རིག་ཁྱབ་གདལ་དུ་གཏོང་བའི་གནད་གཙོ་བོ་གླེང་དུས། ལིའུ་ཁེ་ལེས་སྨན་བཅོས་ཀྱི་ནུས་པ་ནི་སྟོབས་ཤུགས་དངོས་ཡིན་ཞིང་། བོད་ཀྱི་གསོ་རིག་དེ་ནད་རིགས་ག་གེ་མོར་འཚམ་པའི་དམིགས་བསལ་གྱི་དཔྱད་ཐབས་ཀྱི་ཁྱད་ནུས་བཙལ་ཏེ་ནད་པར་བོད་ཀྱི་གསོ་རིག་དཔྱད་ཐབས་ཀྱི་ཁྱད་ཆོས་དང་སྨན་བཅོས་ཀྱི་ནུས་པ་མཐོང་དུ་འཇུག་དགོས།འདི་ལྟར་བྱས་ན་ད་གཟོད་དང་ལེན་བྱེད་ཚད་ཇེ་མཐོར་དང་གཟེངས་བསྟོད་འཐོབ་ངེས་སོ་ཞེས་བཤད།


text:
བོད་ཀྱི་རྩོམ་རིག་དོ་རའི་སྐར་མ་འོད་ཆེན་དཔལ་དོན་གྲུབ་རྒྱལ།
དོན་གྲུབ་རྒྱལ་མཆོག་ནི་དེང་རབས་བོད་ཀྱི་རྩོམ་རིག་དོ་རའི་སྐར་མ་འོད་ཆེན་ཞིག་ཡིན་ཞིང་། ཁོང་གི་མི་ཚེའི་བརྒྱུད་རིམ་དང་བློ་ཡི་འཕེལ་འགྱུར་ལ་ངོ་མཚར་དུ་མ་དང་ལྡན། ཁོང་ལ་འགྲོ་འདུག་སྤྱོད་ལམ་ཁྱད་པར་བ་དང་། རྩོམ་རིག་བརྩམས་ཆོས་གསར་ཞིང་ཐུན་མོང་མ་ཡིན་པ། རིག་གཞུང་གྲུབ་འབྲས་འབུར་ཐོན་མངོན་གསལ་ཅན་བཅས་མངའ་ལ། ཁོང་གིས་བོད་ཀྱི་དེང་རབས་ཀྱི་རྩོམ་རིག་གི་དོ་ར་རུ་ཟློས་གར་ཐུན་མོང་མ་ཡིན་པ་ཞིག་འཁྲབ། དོན་གྲུབ་རྒྱལ་ནི་བོད་ཀྱི་མི་རབས་གསར་པའི་ཁྲོད་ཀྱི་མཁས་པ་དང་རྩོམ་པ་པོ་གྲགས་ཅན་ཞིག་ཡིན་ལ། ཁོང་གིས་རང་གི་མི་ཚེ་ཐུང་ངུ་དེའི་ནང་ལ་ཕུལ་དུ་བྱུང་བའི་གྲུབ་འབྲས་བསྐྲུན་པ་རེད།
ཁོང་གིས་བོད་ཡིག་གི་ལམ་ནས་གསར་དུ་བཏོད་པའི་རང་མོས་སྙན་ངག་དང་སྒྲུང་གཏམ། ལྷུག་རྩོམ་བཅས་ནི་ལོ་རབས་བརྒྱད་ཅུ་པའི་བོད་ཀྱི་རྩོམ་རིག་དོ་ར་རུ་དར་སྲོལ་ཤིན་ཏུ་ཆེ་བར་གྱུར་ཡོད་ལ། བོད་རིགས་ཀྱི་མཁས་པ་དང་རྩོམ་པ་པོ་ཀུན་གྱིས་གདེང་འཇོག་ཆེན་པོ་བྱས་ཡོད་པ་དང་། ཁོང་གིས་དེང་རབས་བོད་ཀྱི་རྩོམ་རིག་དང་རིག་གཞུང་གི་འཕེལ་རྒྱས་ལ་བྱས་རྗེས་ཆེན་པོ་བཞག་ཡོད། ལོ་རབས་དགུ་བཅུ་པའི་དཀྱིལ་ལ་བོད་ཀྱི་ན་གཞོན་མཁས་པ་འགའ་དང་ལྷོ་ནུབ་མི་རིགས་སློབ་གླིང་གི་དགེ་རྒན་ཆེན་མོ་གཞོན་པ་བན་ཁོ་བཅས་ཀྱིས་དོན་གྲུབ་རྒྱལ་གྱི་རིག་གཞུང་གི་ཤུལ་ནོར་ལྷན་དུ་བསགས་ཏེ་ལེགས་སྒྲིག་བྱས་ཤིང་། ཕུར་ཁོ་དང་། དར་རྒྱས། མགོན་པོ་དར་རྒྱས་སོགས་ཀྱིས་དེབ་དྲུག་ཅན་གྱི《དཔལ་དོན་གྲུབ་རྒྱལ་གྱི་གསུང་འབུམ》བསྒྲིགས་ཏེ། ༡༩༩༧ལོར་མི་རིགས་དཔེ་སྐྲུན་ཁང་གིས་པར་སྐྲུན་བྱས་པ་དང་། དེ་ལ༡༩༩༩ལོར་ཀྲུང་གོའི་དཔེ་དེབ་ཀྱི་ཆེས་མཐོ་བའི་བྱ་དགའ་སྟེ། སྐབས་བཞི་པའི"རྒྱལ་ཁབ་ཀྱི་དཔེ་དེབ་བྱ་དགའ"ཞེས་པའི་མིང་གླེང་བྱ་དགའ་ཐོབ། དོན་གྲུབ་རྒྱལ་གྱི་རྩོམ་རིག་དང་རིག་གཞུང་གྲུབ་འབྲས་ལ་རྩོམ་པ་པོ་དང་མཁས་པ་རྣམས་ཀྱིས་དེ་ལྟར་ཁས་ལེན་བྱས་སོ།
ཁོང་གིས་མི་མངོན་པའི་དབྱིངས་ནས་དགའ་བའི་འཛུམ་མདངས་སྟོན་ངེས། ལས་དབང་གི་མཐུ་བཙན་པས། དོན་གྲུབ་རྒྱལ་ནི་མི་ཡུལ་དུ་སྐད་ཅིག་གི་མགྲོན་པོ་ལས་བྱེད་མ་ཐུབ་ཅིང་། མཐོ་སྒང་གི་སྐར་མདའ་བཞིན་དུ་ཁོང་གི་མི་ཚེའི་བཤུལ་ལམ་དང་། གསར་རྩོམ་དང་ཞིབ་འཇུག་གི་དུས་ཡུན་ཐུང་དྲགས་པའི་ཁར། ཁོང་གིས་རང་གི་ཕ་སྐད་དང་རང་གི་ཡི་གེ་སྤྱད་ནས་གསར་རྩོམ་དང་ཞིབ་འཇུག་བྱས་པ་ཡིན་པས། ཁོང་གི་སྐྱེས་ཁུངས་དང་། ལོ་རྒྱུས། བརྩམས་ཆོས། རིག་གཞུང་གི་བྱས་རྗེས་བཅས་ལ་བོད་མི་མང་ཆེ་བ་ཆ་རྒྱུ་ཡོད་པར་མ་ཟད། ཕལ་ཆེར་བོད་ཁམས་ཡོངས་ན་ཁོང་མི་ཤེས་པའི་མི་གཅིག་ཀྱང་མེད་ཅེས་བཤད་ན་ཆོག་ཆོག་རེད། མི་ཚེའི་གོམ་འགྲོས།དོན་གྲུབ་རྒྱལ་ནི༡༩༥༣ལོར་མཚོ་སྔོན་ཞིང་ཆེན་རྨ་ལྷོ་བོད་རིགས་རང་སྐྱོང་ཁུལ་གཅན་ཚ་རྫོང་དགུ་རོང་སྡེ་བར་འཁྲུངས། ཁོང་གི་ཕ་ནི་སློབ་ཆུང་གི་དགེ་རྒན་ཡིན་ཞིང་། ཡུལ་དེའི་མཁས་པར་བརྩི་ལ། མ་ནི་ཡུལ་དེའི་ཞིང་པ་རེད། ཕ་མ་གཉིས་ཁ་བྲལ་སྟབས་ཁོང་ནི་ཁུ་བོ་རབ་ཏུ་བྱུང་བ་ཞིག་ཡོད་པ་དེའི་ས་ནས་ནར་སོན། ༡༩༦༡ལོར་དོན་གྲུབ་རྒྱལ་ལོ་བརྒྱད་ལ་སླེབས་ཤིང་། ཕ་ཡུལ་གྱི་སྡེ་བའི་སློབ་ཆུང་དུ་ཞུགས་ནས་སློབ་སྦྱོང་བྱེད་པའི་མགོ་བརྩམས། ༡༩༦༤ལོར་རྨ་ལྷོ་དགེ་འོས་སློབ་གྲྭར་ཞུགས་ནས་སློབ་སྦྱོང་ལོ་ལྔ་བྱས་རྗེས། ༡༩༦༩ལོར་རྦུངས་འབྲས་བཟང་པོ་ལོན་ནས་མཐར་ཕྱིན་ཏེ། མཚོ་སྔོན་མི་དམངས་ཀུན་ཁྱབ་རླུང་འཕྲིན་ལས་ཁུངས་སུ་ལས་ཀར་ཞུགས། ༡༩༧༡ལོར་དོན་གྲུབ་རྒྱལ་གྱིས་རྒྱུགས་སྤྲད་དེ་ཀྲུང་དབྱང་མི་རིགས་སློབ་གླིང་སྐད་ཡིག་རྩོམ་རིག་ཚན་ཁག་གི་བོད་རྒྱའི་ཡིག་སྒྱུར་ཆེད་ལས་སུ་ཞུགས་ཏེ་སློབ་སྦྱོང་བྱས་ཤིང་། ༡༩༧༥ལོར་མཐར་ཕྱིན་ནས་ཕྱིར་མཚོ་སྔོན་མི་དམངས་ཀུན་ཁྱབ་རླུང་འཕྲིན་ལས་ཁུངས་ལ་ལོག་སྟེ་ལས་ཀ་གནང་།
༡༩༧༨ལོར་ཁོང་གིས་ཡང་བསྐྱར་ཀྲུང་དབྱང་མི་རིགས་སློབ་གླིང་བོད་ཀྱི་རྩོམ་རིག་ཆེད་ལས་ཀྱི་ཞིབ་འཇུག་སློབ་མར་རྒྱུགས་སྤྲད་ནས་འཕྲོད་ཅིང་། བོད་ཀྱི་མཁས་པ་གྲགས་ཅན་དུང་དཀར་བློ་བཟང་འཕྲིན་ལས་དགེ་རྒན་དུ་བསྟེན་ནས་བོད་ཀྱི་རིག་གཞུང་རྦུངས། ཁྲིན་ཆིན་དབྱིན་དང་། སྐལ་བཟང་ཡེ་ཤེས་སོགས་ནི་ཁོང་གི་སྐབས་དེའི་སློབ་གྲོགས་ཡིན་ལ། ཁོང་གི་རྦུངས་འབྲས་ལེགས་པས་དགེ་རྒན་ཆེན་མོ་དུང་དཀར་བློ་བཟང་འཕྲིན་ལས་ཀྱིས་གཙིགས་ཆེན་མཛད་ཅིང་། ༡༩༨༡ལོར《བོད་ཀྱི་མགུར་གླུའི་བྱུང་འཕེལ་གྱི་ལོ་རྒྱུས་དང་ཁྱད་ཆོས་རིག་པའི་ཁྱེའུ་རྣམ་པར་རྩེན་པའི་སྐྱེད་ཚལ་》 ཞེས་པའི་དཔྱད་རྩོམ་བྲིས་ནས་ཧྲོ་ཧྲིའི་མིང་བཏགས་བླངས་ལ། མཐར་ཕྱིན་ནས་སློབ་གྲྭ་དེར་དགེ་རྒན་གནང་། ༡༩༨༣ལོར་ཁོང་པེ་ཅིན་དང་ཁ་བྲལ་ཏེ་མཚོ་སྔོན་ཞིང་ཆེན་གུང་ཧོ་རྫོང་དུ་ཡོད་པའི་མཚོ་ལྷོ་ཁུལ་མི་རིགས་དགེ་འོས་སློབ་གྲྭར་སོང་ནས་དགེ་རྒན་གྱི་ལས་ཀ་བྱས། ལོ་དེར་ཁྱིམ་གྱི་འགལ་བའི་དབང་གིས་ཁོང་བཟའ་ཟླ་དང་ཁ་བྲལ་ཐོག་ཕྱིས་སུ་ཁོང་རང་ཡང་སོག་རིགས་བུད་མེད་ཅིག་དང་གཉེན་སྒྲིག་བྱས་མོད། འོན་ཀྱང་བརྩེ་དུང་གི་རྨང་གཞི་ཞན་པས། སླར་ཡང་ཡ་བྲལ་གྱི་ཚད་དུ་སླེབས། དོན་གྲུབ་རྒྱལ་ན་གཞོན་པའི་སྐབས་སུ་མི་ཕལ་བ་ལས་ཆེས་ཆེར་ལྷག་པའི་ཁུར་པོ་འཁུར་དགོས་པ་བྱུང་སྟེ། རང་ཁྱིམ་དུ་བྱུང་བའི་སྐྱོ་འོས་པའི་བྱ་བ་གཉིས་ཏེ་ཕ་མའི་བྱམས་བརྩེ་དང་ཆུང་མའི་མདང་བརྩེ་གཉིས་ཀ་མ་ཐོབ་པ་དང་། ཕུགས་འདུན་དང་ལས་དོན་ཡོངས་སུ་སྙེག་པའི་བློ་དང་ཁྱིམ་གྱི་བྱ་བའི་བར་གྱི་འགལ་བ་ཛ་དྲག་ཏུ་སོང་བ་དང་། ལུགས་ལྡོག་སྒྲིག་འགལ་གྱི་བསམ་བློ་དང་བག་མེད་རྣམ་གཡེང་གི་རང་གཤིས་ཡོད་ཅིང་། 《སྤྲུལ་སྐུ་》སོགས་བརྩམས་པས། སྲོལ་རྒྱུན་གྱི་སྡང་མིག་དང་སྤྱི་ཚོགས་ཀྱི་གླེང་ཕྱོགས་བཅས་ནི་ཐེག་དཀའ་བའི་ཁུར་པོར་གྱུར།
༡༩༨༥ལོའི་ཟླ༡༡པའི་ཚེས༢༩ཉིན་རྩོམ་རིག་གསར་རྩོམ་དང་རིག་གཞུང་ཞིབ་འཇུག་གི་གསེར་ལྟར་དཀོན་པའི་དུས་ལ་སླེབས་པའི་དོན་གྲུབ་རྒྱལ་ནི་མཚོ་སྔོན་ཞིང་ཆེན་མཚོ་ལྷོ་ཁུལ་གུང་ཧོ་རྫོང་ཆབ་ཆ་གྲོང་རྡལ་དུ་ཡོད་པའི་མཚོ་ལྷོ་མི་རིགས་དགེ་འོས་སློབ་གྲྭའི་སྡོད་ཤག་ཏུ་རྡོ་སོལ་གྱི་དུ་བ་ཕོག་ནས་སྐུ་གཤེགས་ཤིང་། སྐབས་དེར་ཁོང་དགུང་ལོ་སོ་གཉིས་ལ་མ་གཏོགས་སླེབས་མེད། ཉིན་དེར་ཁྲིམས་ཁང་ནས་ཁོང་གིས་རེ་སྒུག་ཡུན་རིང་བྱས་པའི་བཟའ་ཟླ་ཡ་བྲལ་ཆོག་པའི་བཅད་ཡིག་བསྐྱལ་འོངས་ལ། ལྷོ་ནུབ་མི་རིགས་སློབ་གླིང་གིས་ཁོང་ལ་ལས་གནས་སྤོ་བའི་གྲོས་ཡིག་ཀྱང་བསྐུར་འོངས། འོན་ཀྱང་དེ་དག་ཐམས་ཅད་ཧ་ཅང་འཕྱིས་སོང་། “གལ་ཏེ་ཁོང་དཔའ་ངར་གྱིས་འཚོ་བཞིན་ཡོད་ན། ད་དུང་ཕུལ་བྱུང་གི་བརྩམས་ཆོས་མང་པོ་རྩོམ་ངེས”(ཨོ་རྒྱན་རྡོ་རྗེ)དོན་གྲུབ་རྒྱལ་འཚོ་གཞེས་ཀྱི་སྐབས་སུ། ཁོང་གི་ལུགས་ལྡོག་སྒྲིག་འགལ་དང་། བག་མེད་རྣམ་གཡེང་གི་གཏམ་སྤྱོད་ལ་མི་རྣམས་ཀྱིས་གོ་བ་ལོག་པར་བླངས་ཤིང་། ཁོང་ཚེ་ལས་འདས་རྗེས“ཁྱོད་ནི་བྱིས་པ་ཀླད་ལོག་ཅིག་སྟེ། ཁྱོད་བདུད་ཀྱིས་བརླམས་པ་མ་ཡིན་ནམ”(《ངས་ཁྱོད་ལ་ཁ་རྡུང་གཏོང》)ཞེས་གསོན་པོ་དག་གིས་ཁ་རྡུང་བཏང་། འོད་ཟེར་འཕྲོ་བཞིན་པའི་སྐར་མ་ཞིག་མདོ་དབུས་མཐོ་སྒང་གི་མཁའ་ལས་ཡལ་བས། བོད་ཀྱི་རྩོམ་རིག་དོ་ར་ལ་ཕངས་སེམས་ཟབ་མོ་ཞིག་བཞག
མཁས་རྩལ་ཁྱད་པར་བ།
བོད་དེང་རབས་ཀྱི་རྩོམ་པ་པོ་དང་མཁས་པའི་ཁྲོད་ན་དོན་གྲུབ་རྒྱལ་ལྟ་བུའི་ལྷན་སྐྱེས་ཀྱི་ཤེས་རབ་ཅན་ཤིན་ཏུ་དཀོན་ཞིང་། བོད་ཡིག་གིས་རྩོམ་འབྲི་བྱེད་པའི་བོད་ཀྱི་རིག་གནས་པའི་ཁྲོད་ན་ད་ལྟའི་བར་ཁོང་ལས་ལྷག་པ་ཕལ་ཆེར་མེད་པ་བོད་ཀྱི་མཁས་པ་ཀུན་གྱིས་ཁས་བླངས། ཁོང་ལ་མྱུར་ཞིང་བསམ་གཞིགས་རྣོན་པོ་ཡོད་ལ་སྤོབས་པ་རབ་ཏུ་རྒྱས་ཤིང་རྩོམ་ལྷ་རྟག་ཏུ་འཁོར་བས། ཁ་འགུལ་བ་ཙམ་གྱིས་རྩོམ་རྒྱག་ལ། ལག་འགུལ་ཙམ་གྱིས་སྙན་ངག་འབྲི། ཁོང་གིས་རྩོམ་བྲིས་ན་མྱུར་བ་མ་ཟད། སྤུས་ཚད་ཀྱང་ཧ་ཅང་མཐོ། བོད་ཡུལ་ཡོངས་ལ་དར་ཁྱབ་ཆེ་བའི《མཚོ་སྔོན་པོ》ཞེས་པའི་གླུ་ཚིག་ནི་ཁོང་གིས་ཐོལ་བྱུང་དུ་བརྩམས་པ་ཡིན་ཏེ། རྩོམ་ཁོག་ཕུབ་པ་ནས་བརྩམས་གྲུབ་པའི་བར་ལ་ཆུ་ཚོད་གཅིག་ཀྱང་མ་འགོར། ལོ་ཉེར་བརྒྱད་སོན་མཚམས་ནས་དོན་གྲུབ་རྒྱལ་ལ་བོད་ཀྱི་རྩོམ་རིག་དོ་ར་རུ་གྲགས་པ་རྒྱས་འགོ་ཚུགས། ༡༩༨༡ལོར་ཁོང་གི་་སྙན་ངག་དང་སྒྲུང་རྩོམ་ཕྱོགས་བསྡུས《འབོལ་རྩོམ་ཞོགས་པའི་སྐྱ་རེངས་》ཞེས་པ་དེ་མཚོ་སྔོན་མི་དམངས་དཔེ་སྐྲུན་ཁང་གིས་དཔར་བསྐྲུན་བྱས། ༡༩༨༢ལོར《གངས་དཀར་རི་བོ་》ཞེས་པའི་དུས་དེབ་སྟེང་དུ《སྙན་ངག་གི་སྲོག་བཅུ་བདུན་གྱི་དཔེར་བརྗོད་》ཅེས་འདོན་སྤེལ་བྱས། ༡༩༨༣ལོར《སྦྲང་ཆར་》དེབ་གཉིས་པའི་སྟེང་ལ་ཚེ་རིང་དོན་གྲུབ་དང་མཉམ་འབྲེལ་གྱིས་བརྩམས་པའི་སྒྲུང་ཐུང《སྒྱུ་འབྲས་མེད་པའི་མནའ་མ་》ཞེས་པ་འདོན་སྤེལ་བྱས། ༡༩༨༤ལོར《སྦྲང་ཆར་》དེབ་གཉིས་པའི་སྟེང་ལ《(བོད་ཀྱི་ཚིག་རྒྱན་རིག་པའི་སྒོ་འབྱེད་འཕྲུལ་གྱི་ལྡེ་མིག) བཀླགས་པའི་མྱོང་ཚོར—བློ་མཐུན་སངས་རྒྱས་དང་བསམ་འཆར་བརྗེ་རེས་ཀྱི་ཆེད་དུ་ཕུལ་བ་》ཞེས་པ་འདོན་སྤེལ་བྱས། ལོ་དེར་ཁོང་གི་ཧྲོ་ཧྲིའི་དཔྱད་རྩོམ《བོད་ཀྱི་མགུར་གླུའི་བྱུང་འཕེལ་གྱི་ལོ་རྒྱུས་དང་ཁྱད་ཆོས་རིག་པའི་ཁྱེའུ་རྣམ་པར་རྩེན་པའི་སྐྱེད་ཚལ་》ཞེས་པའང་མི་རིགས་དཔེ་སྐྲུན་ཁང་གིས་དཔར་སྐྲུན་བྱས། དོན་གྲུབ་རྒྱལ་གྱི་རྩོམ་རིག་དང་རིག་གཞུང་གི་གྲུབ་འབྲས་ལ། བོད་ཀྱི་མཁས་པས་བསྔགས་བརྗོད་མཐོན་པོ་གནང་མྱོང་སྟེ། བོད་ཀྱི་མཁས་པ་གྲགས་ཅན་དུང་དཀར་བློ་བཟང་འཕྲིན་ལས་ཀྱིས་ཁོང་ནི“རང་རིགས་གཞོན་ནུའི་རྩོམ་རིག་སྒྱུ་རྩལ་མཁས་ཅན་དང་བོད་རིག་པའི་ཞིབ་འཇུག་མཁན” ཡིན་པར་བསྔགས་པ་མ་ཟད། སྒྲུང་རྩོམ་དང་། སྙན་ངགབོད་ཀྱི་རིག་གནས་ཞིབ་འཇུག་གསུམ་གྱི་ཆ་ནས་ཁོང་གི་གྲུབ་འབྲས་ལ་གདེང་འཇོག་བྱས་ཤིང་། ཁོང་རང་མི་ཚེ་ཐུང་ཡང་གྲུབ་འབྲས་ཆེ་བར་གསུངས(མི་རིགས་དཔེ་སྐྲུན་ཁང་གིས་༡༩༩༧ལོར་དཔར་སྐྲུན་བྱས་པའི 《དཔལ་དོན་གྲུབ་རྒྱལ་གྱི་གསུང་འབུམ》 དེབ་གཉིས་པའི་འགོ་བརྗོད་དུ་གསལ) (གཤམ་དུ《གསུང་འབུམ》ཞེས་བསྡུ་བར་བྱ) ནུབ་བྱང་མི་རིགས་སློབ་གྲྭ་ཆེན་མོའི་དགེ་རྒན་ཆེན་པོ་དོར་ཞིས་རང་ཉིད་དོན་གྲུབ་རྒྱལ་དང་འབྲེལ་འདྲིས་བྱུང་ཚུལ་རྗེས་དྲན་བྱས་ཤིང་) ཁོང་གི་རིག་གཞུང་ཞིབ་འཇུག་དང་བསམ་བློ་ལ་གདེང་འཇོག་ཆེན་པོ་གནང (《གསུང་འབུམ》དེབ་གསུམ་པའི་འགོ་བརྗོད་དུ་གསལ)བློ་གྲོས་རྒྱལ་མཚན(ཟླ་བ)གྱིས་དོན་གྲུབ་རྒྱལ་ནི “དབྱངས་ཅན་མའི་ཕོ་ཉ”དང་) རྩོམ་རིག་པ་དང་) (བསམ་བློ་བ) སྙན་ངག་པ་བཅས་ཡིན་པར་སྨྲས་ལ) (སྒྱུ་རྩལ་དང་བསམ་བློ་གཉིས་ཀའི་ཆ་ནས་ཁོང་གི་སྙན་ངག་གི་གྲུབ་འབྲས་ལ་གདེང་འཇོག་མཐོན་པོ་མཛད་པ་དང་) ཁོང་ནི་སྙན་ངག་པ་ཆེན་པོ་ཡིན་ཞིང་) ཁོང་ལ་མདོ་དབུས་ཁམས་གསུམ་ནས་དགའ་བསུ་ཆེན་པོ་བྱེད་པར་གསུངས( 《གསུང་འབུམ》དེབ་དང་པོའི་འགོ་བརྗོད་ནང་གསལ)
བོད་རིག་པའི་མཁས་པ་དགེ་རྒན་ཆེན་མོ་ཀེང་ཡུས་ཧྥང་གིས་དོན་གྲུབ་རྒྱལ་གྱི་རྩོམ་རིག་བརྩམས་ཆོས་ལ་དཔྱད་འཇོག་བྱེད་སྐབས་དགེ་རྒན་ཆེན་མོ“ལོ་མཉམ་རྣམས་ཀྱི་ཁྲོད་ནས་ཁོང་ནི་ལོ་རབས་བརྒྱད་ཅུ་པའི་བོད་ཡིག་གི་རྩོམ་པ་པོ་ཕུལ་དུ་བྱུང་བ་ཞིག་རེད”(《བོད་ཀྱི་དེང་རབས་རྩོམ་རིག》ཀྲུང་གོའི་བོད་ཀྱི་ཤེས་རིག་དཔེ་སྐྲུན་ཁང་གིས༡༩༩༤ལོར་དཔར་སྐྲུན་བྱས)ཅེས་གསུངས་ལ) ན་གཞོན་སྙན་ངག་པ་ཨོ་རྒྱན་རྡོ་རྗེ་ཡིས་དོན་གྲུབ་རྒྱལ་ནི“གངས་ལྗོངས་ཀྱི་ནོར་བུར”བསྔགས (《ངས་ཁྱོད་ལ་ཁ་རྡུང་གཏོང》ཞེས་པར་གསལ) དོན་གྲུབ་རྒྱལ་གྱི་སྙན་ངག་གི་འཐུས་ཚབ་ཏུ་རུང་བའི་བརྩམས་ཆོས 《འཁྲུལ་མིན་རྨི་ལམ་དགའ་སྐྱེད》 ཅེས་པར་སྐབས་དང་པོའི་རྒྱལ་ཡོངས་གྲངས་ཉུང་མི་རིགས་རྩོམ་རིག་གསར་རྩོམ་གྱི་བྱ་དགའི་སྙན་ངག་གི་བྱ་དགའ་ཐོབ།


text:
Terdzo-THI-057
རཏ་གླིང་ཐུགས་སྒྲུབ་མཆོད་ཕྲེང་སྐབས་མེ་ཏོག་མ་ནས་རྫ་རྔ་མ་རྫོགས་ཀྱི་བར་གྱི་ཚིག་དེ་དག་བསྡུས་པ་ལ་དགའ་ན་འདི་ལྟར་སྦྱར་ཏེ། ཧཱུྃ། ལྷ་མོ་སྣ་ཚོགས་རབ་མཛེས་ངང་ཚུལ་ཅན། །མེ་ཏོག་སྤོས་ཆབ་ཞལ་ཟས་རོལ་མོའི་སྒྲ། །སྒེག་མོའི་ཕྱག་ན་ཉེར་སྤྱོད་དཔག་མེད་བསྣམས། །བླ་མ་ཡི་དམ་མཁའ་འགྲོའི་ཚོགས་ལ་འབུལ། །ཨཱོྃ་ཨཱཿཧཱུྃ་བཛྲ་པུཥྤེ་ཧཱུྃ། དེ་བཞིན་དུ། དྷཱུ་པེ་ནས་ཤབྡའི་བར་སྦྱར། ཧཱུྃ། སྲིད་པར་གཏོགས་པའི་འཇིག་རྟེན་རབ་འབྱམས་ན། །གཟུགས་སྒྲ་དྲི་རོ་རེག་བྱ་ཇི་སྙེད་ཀུན། །རྡོ་རྗེ་འདོད་མའི་ཚོགས་སུ་ཀུན་སྤྲུལ་ནས། །བླ་མ་ཡི་དམ་མཁའ་འགྲོའི་ཚོགས་ལ་འབུལ། །ཨཱོྃ་ཨཱཿབཛྲ་རཱུ་པ་ཧཱུྃ། དེ་བཞིན་དུ། ཤབྡ་ གནྡྷེ་ ར་ས་ སྤརྴེ་སྦྱར། ཧཱུྃ། གསང་མཆོག་བདེ་ཆེན་རྣམ་ལྔའི་རིག་མ་ནི། །སྐུ་མདོག་རབ་མཛེས་རང་རྟགས་ཕྱག་རྒྱ་བསྣམས། །བདེ་བ་མཆོག་གིས་རྒྱལ་བ་མཉེས་པར་མཛད། །གསང་མཆོག་བདེ་བའི་མཆོད་པ་བཞེས་སུ་གསོལ། །ཨཱོྃ་བཛྲ་ཨཱ་དརྴ་ཨཱཿཧཱུྃ། དེ་བཞིན་དུ། མུ་རཉྫེ་ ཝཱི་ཎི་ ཝཾ་སེ་ དྷརྨེ་སྦྱར་ལ་ཕྱི་ནང་གསང་མཆོད་འབུལ་ལོ། །གཏེར་གཞུང་རྒྱས་པ་མི་ལྕོགས་དུས་བསྡུས་པ་འདིའང་གུ་ཎས་བཏུས་པའོ།། །།


text:
རྟག་གཟིགས་ཞང་ཞུང་བོད་བཅས་ཀྱི། །མི་རིགས་ས་ཡུལ་ལས་སོགས་ཞིབ་བཤད་ན། །རྟག་གཟིགས་ཕུགས་པ་དག་ཞིང་འོལ་མོ་གླིང༌། །མུ་ཁྱུད་བདལ་མཚོ་དབལ་སོ་གངས་རིས་བསྐོར། །གཡུང་དྲུང་དགུ་བརྩེགས་ཕོ་བྲང་གླིང་བརྒྱད་དང༌། །ཕྱི་ནང་བར་གྱི་གླིང་དང་མཐའ་གླིང་ལ། །ནང་བཅུད་དམུ་གཤེན་ཧོས་ཤག་དཔོ་རྒྱ་གཏོ་དཔྱད་གཉན། །རྒྱལ་རིགས་རྗེ་རིགས་དམངས་རིགས་བྲམ་ཟེ་བཅས། །རྒྱལ་བློན་འབངས་བཅས་བསམ་མཐའ་ཡས་པས་ཁེངས། །སྐད་ནི་ནང་གླིང་གཡུང་དྲུང་ལྷ་ཡི་སྐད། །བར་གླིང་བཅུ་གཉིས་དེ་ལས་བསྒྱུར་བའི་སྐད། །འབབ་ཆུ་བརྒྱད་བརྒྱུད་བསྒྱུར་བའི་སྐད་བརྒྱད་ནི། །གཙང་མ་ལྷ་སྐད་ན་ར་ཛ་རའི་རྒྱུད། །དག་པ་ལྷ་སྐད་པཀྵུ་བྱང་གི་རྒྱུད། །སཾསྐྲྀཏ་ལྷ་སྐད་གྱིམ་ཤང་ནུབ་ཀྱི་རྒྱུད། ཁྲི་ཝེར་ལྷ་སྐད་སིན་དྷུ་ལྷོ་རྒྱུད་བསྒྱུར། །ཧོ་ཅི་འཕྲུལ་སྐད་ལྷོ་ཤར་གངྒཱའི་རྒྱུད། །སྤོས་ཅི་འཕྲུལ་སྐད་ལྷོ་ནུབ་སི་ཏའི་རྒྱུད། །ཅི་གུང་འཕྲུལ་སྐད་སེང་ག་བྱང་ནུབ་རྒྱུད། །ཅུང་ཙེ་འཕྲུལ་སྐད་བྱང་ཤར་གསེར་ལྡན་རྒྱུད། །བཅུས་གཙོས་སྐད་རིགས་བརྒྱ་དང་དྲུག་ཅུ་བཞི། །ཡི་གེའི་གཟུགས་ནི་སྤུངས་སོ་ཆེ་ཆུང་སོགས། །གཟུགས་དབྱིབས་བཀོད་པ་མི་འདྲ་དུ་མར་གསུངས། །འདི་ཉིད་དག་ཞིང་མོས་པའི་ཡིད་ཡུལ་ལས། །ས་སྟེང་འདི་ན་བརྟག་སྟེ་བཙལ་བ་བླུན། །གལ་ཏེ་ཏི་སེའི་སྐོར་དང་པར་ཤ་སོགས། །ཡིན་པར་འདོད་པ་ངེས་ན་དེར་སྐྱེ་བའི། །སྨོན་ལམ་འདེབས་ཡུལ་ཁོ་ན་བྱེད་དགོས་པ་ཅིའི་ཕྱིར་ཡོད།
དེ་ཡང་བདག་ཅག་གི་སྟོན་པས། སྐྱེ་སྒོ་གཅོད་པའི་མདོ་ལས། འོལ་མོ་ལུང་རིང་གནས་སུ་སྐྱེ་བར་ཤོག །ལུས་ངན་འཁོར་བའི་ལུས་སུ་མི་སྐྱེ་ཞིང༌། །ཞེས་གསུངས་པས། ཞིང་འདི་ཉིད་འཁོར་ཞིང་ཐུན་མོང་བ་ལས་ངེས་པར་ཁྱད་པར་འཕགས་པ་ཞིག་ཡིན་དགོས་པས་ སོ། །རང་ཅག་འགྲོ་བ་ཕལ་པའི་དབང་པོའི་ཡུལ་དུ་མ་གྱུར་ན་མེད་པར་འདོད་པ་དང༌། འཛམ་གླིང་གི་ས་དང་འབྲེལ་ཏེ་ཡོད་ན་རང་རེས་མཐོང་དགོས་པ་སོགས་ནི་ཧ་ཅང་གི་བློ་ སྒོ་དོགས་པས། དེ་ལྟར་ན་སྲིད་པའི་ཡུལ་ས་གཡེན་སྡེ་དང༌། ལྷ་རིགས་གཉན་སྡེ་ཀླུ་རིགས་སོགས་མི་དང་རང་བཞིན་གྱིས་བསྐལ་དོན་ཅན་རྣམས་མེད་ པར་འདོད་དགོས་ལ། དེ་ལྟར་ན་གཞུང་རྣམས་ལས་རྒྱང་འཕན་ལ་དགག་པ་བྱས་པའི་རིགས་པ་རྣམས་འདིར་དྲན་ཆོག་ པ་འདྲ་སྙམ།
ལན་ཅིག་འོལ་གླིང་གི་དཔྱད་པ་བཞག་ནས་སྐབས་ཀྱི་བརྗོད་བྱ་རྒྱལ་རབས་ལ་འཇུག་པ་ ཡིན་པས། དེ་ལ་རྟག་གཟིགས་ཀྱི་ཡུལ་ལམ་ཞང་ཞུང་སྒོ་བར་མའི་ཡུལ་ཡང་འབོད་པའི་གནས་སུ་འཁོད་ པའི་མི་རིགས་ནི་འགའ་ཞིག་རྟག་གཟིགས་ཧོས་རིགས་ལས་གྲོལ་ཞིང༌། ཕལ་ཆེར་གྱི་མི་ཡི་རིགས་ནི་སྔོན་བཤད་པ་ལྟར། རྒྱལ་བུ་འཐིང་གེའི་རྒྱུད་ལས་བྱུང་ཚུལ་བཤད་པ་ལྟར་ལ། འདི་ལ་སྒོ་བར་མ་འབོད་ན་ཕུགས་པ་གང་ཞེ་ན། རྟག་གཟིགས་འོལ་མོའི་གླིང་སྒོ་ཕུགས་དང༌། རྟག་གཟིགས་ཡུལ་ལ་བར་མ་དང༌། ཕྱི་མ་ཞང་ཞུང་ཞེས་པའི་སྒྲ་གཉིས་ལ། འདྲ་མཐུན་མང་བས་འཁྲུལ་གཞི་ཆེ་བ་ཡིན་འདུག་ཀྱང༌། ཁུངས་ལྡན་གྱི་གཞུང་ལས་བྱུང་ཚུལ་ལ་ཞིབ་ཏུ་འདྲིས་པའི་ངལ་བ་བྱེད་མཁན་ཡོད་ན་ ངེས་པར་གསལ་བར་རྟོགས་ནུས་སོ། །དེ་ལྟར་ཞིབ་ཏུ་བརྟག་ལོང་མེད་པར་ཚིག་སྤྱི་ཙམ་ཞིག་གོ་བས་དྲངས་ཏེ་བསྟོད་སྨད་ བྱེད་པ་ལ་རིངས་ན་དཔྱད་པའི་ཕུགས་ཐག་ཐུང་བས་གནད་དོན་དཔྱིས་ཕྱིན་པར་དཀའོ། །
རྒྱལ་གཤེན་མི་ལུས་བསམ་ལེགས་ཀྱིས་མཛད་པའི་མ་རྒྱུད་སངས་རྒྱས་རྒྱུད་གསུམ་ གྱི་འགྲེལ་བའི་དབུ་འཆད་ལས། ཞང་ཞུང་བར་པའི་ཡུལ་སྲིད་པའི་ཞིང་ཁམས་རྣམ་པར་དག་པ་འཛམ་གླིང་ས་ཡི་སྙིང་པོ་ཞང་ ཞུང་བོན་གྱི་རྒྱལ་པོའི་ཞིང་ཁམས་ན། ཡབ་གཡུང་དྲུང་བོན་གྱི་རྒྱལ་པོ་གྱེར་ཝེར་ཐ་ཚན་ཧི་པང་རྐྱ་ཞེས་བྱ་བ། འཛམ་བུ་གླིང་གི་རྒྱལ་ཁམས་ལ་དབང་བསྒྱུར་བ་ཞིག་ཡོད་པ་ལ། ཡང་སྐུ་བགྲེས་ནས་དགུང་དུ་གཤེགས་པའི་དུས་ལ་ཐུག་པ་ལ་སྲས་མེད་ནས། མཐའ་གམ་གྱི་རྒྱལ་ཕྲན་བཅུ་གཉིས་ཀྱིས་རྒྱལ་པོ་དགུང་དུ་གཤེགས་ན་འབངས་ཀྱིས་ རྒྱལ་ས་མི་ཟིན་པས། རང་ཅག་རྣམས་ཀྱིས་དབུས་གྱུར་རྒྱལ་ཁམས་དམག་གིས་བཅོམ་ལ་ལོངས་སྤྱོད་བླངས་ཞེས་ བགྲོས་པས། དབུས་ཀྱི་རྒྱལ་འབངས་ཀུན་ཤིན་ཏུ་སྡུག་ཅིང་བྲེད་ནས་གཤེན་རབས་ཐམས་ཅད་ཀྱིས་ལྷ་ རྣམས་ལ་གསོལ་བ་བཏབ་པས། ཡུམ་སྲིད་པའི་ལྷ་མོ་འཁོར་དང་བཅས་པ་ནམ་མཁའ་ལ་བྱོན་ནས་ལུང་བསྟན་ཏེ། ལོ་གཅིག་ནས་རྒྱལ་བུ་འབྱོན་ཏེ་ཐོས་པ་རྒྱ་མཚོས་བོན་གྱི་བསྟན་པ་བསྐྱང་བར་ལུང་ བསྟན་པས། བཙུན་མོ་ལྷ་ཟ་གཡུང་དྲུང་རྒྱན་ཞེས་བྱ་བ་ལས་མེ་ཏོག་ཨུད་དུ་འབར་བ་ཁ་ཟུམ་པ་ཞིག་ བཙས་པར་གྱུར་ཏོ།།ཞེས་པས། ཞང་ཞུང་བར་པའི་ཡུལ་དང༌། ཡང་མཁས་དབང་ཧ་རོ་སྦོ་ལེས། རྒྱའི་རྒྱལ་རབས་ལས་ཡེ་ཤུ་མ་ཤི་ཀ་འཁྲུངས་རྗེས་ཕྱི་ལོ་ ༦༡༥ ནང་སྐོར་ཨ་རབ་པའི་སྐུ་ཚབ་དོན་གཅོད་རྒྱ་ནག་གི་ཡུལ་དུ་བཞག ཨ་རབ་པའི་ཡུལ་ལ་རྒྱ་ཡིས་ཏ་ཞིག་དང༌། ཏ་ཟིག་སོགས་འབོད་སྐད་གསུངས། འོན་ཀྱང་ཏ་ཟིག་ཅེས་པའི་མིང་དེ་རྒྱ་ཡིས་ཡུལ་དེ་ལ་གསར་དུ་བཏགས་པའི་རྒྱུ་མཚན་ གང་ཡང་བཤད་རྒྱུ་མེད་པས་ཆེས་སྔ་མོའི་དུས་ནས་ཡུལ་འདི་རྣམས་ལ་མིང་དེ་སྐད་ བརྗོད་པ་ཡིན་པར་གསལ། དུས་དེར་རྒྱ་ནག་ནས་ཨ་རབ་པས་གོས་ཆེན་གྱི་འབུ་དང༌། དེ་གསོ་བྱེད་ཀྱི་ཤིང་བཅས་བླངས་ཏེ། ཨ་རབ་པའི་ཡུལ་དུ་དར། དེའི་དུས་ཡུལ་གཉིས་ཀྱི་བར་འགྲོ་ལམ་དེང་སྐབས་ཤིན་ཅང་ཟེར་བའི་ལུང་པ་འདིའི་ བརྒྱུད་ནས་འགྲོ་བས་འདིར་གོས་ཆེན་གྱི་ལམ་ཟེར་བའི་མིང་ཡང་ཆགས་ཡོད། ཇི་ལྟར་བཤད་པའི་ཞང་ཞུང་བར་པའི་ཡུལ་དང༌། རྟག་གཟིགས་ཞེས་པའི་ལུང་གིས་བསྟན་པའི་ས་དེ་ཨ་རབ་པའི་ལུང་པ་འདི་ཡིན་ཞེས་མཐའ་ གཅིག་ཏུ་ངེས་པའི་རྒྱུ་མཚན་ད་དུང་མ་རྟོགས་པས་བཤད་པ་འདི་ཙམ་དུ་ལུས།
བསྟན་འབྱུང་༡༡༠ལས། ཕྱི་མ་སྒོ་པ་ཞང་ཞུང་དངོས་ཀྱི་ཡུལ། །སྟོད་ན་ཁ་ཆེའི་ཡུལ་མཚམས་སེང་པའི་ཕྱིན། །བྱང་ཕྱོགས་ཧོར་གྱི་གངས་རྒྱུད་ཚུན་དང་སྨད། །སུམ་པ་གླང་གི་གྱིམ་ཤོད་ཡན་ཆད་དང༌། །ལྷོ་རྒྱུད་རྒྱ་གར་བལ་པོའི་ཡུལ་ཁམས་ཚུན།།ཞེས་དང༌། སྐྱབས་སྟོན་ཁྲོ་འགྲེལ་༣༡།༤ལས། བྱབྱསྤྱིར་ཞང་ཞུང་དང་བོད་གཉིས་དང་པོ་ས་བགོས་ལ། གཙང་ཁ་རག་ཡན་མན་ཡིན་ལ། ལིག་མི་རྐྱ་ཡི་དུས་ཞང་ཞུང་ལ་དམག་སྟོང་སྡེ་དགུ་ཁྲི་དགུ་འབུམ། སུམ་པའི་སྟོང་བུ་ཆུང་ཡང་དེའི་མངའ་རིས།ཞེས་དང༌། བྱབྱམར་པ། སྟག་ལོ། གུ་རིབ། ཁྱུང་བྱིད། ཁྱུང་པོ། འུ་སངས། སུམ་པའོ། །ཞེས་སོ། །
སྦལ་ཏི། རྐང་ཕྲན། ལ་དྭགས། ཟངས་མཁར། གར་ཞྭ། ཉུང་ཏི། སྤི་ཏི། ཁུ་ནུ། ཚང་ས། དྲུག་ཉི། ཉི་ཏི། ཀྱོ་ནམ། ཤ་ཁོག མགར་ཡང༌། ཚང་རོ། ཏི་དཀར། སླེ་མི། ཝོམ་གློ། སེ་རིབ། དོལ་པོ། ཀྲུག་སྐྱེས་སོགས། ཀྵོར་མང་ཡུལ་ཡན་གྱི་ལྷོ་རྒྱུད་དང༌། རུ་ཐོག་གུ་གེ་སྤུ་ཧྲེང་བསྐོར་གསུམ་དབུས། །བཟུང་པའི་ཁ་ཡུག་ཁ་སྐྱོར་ཁ་རག་ཡུལ། །ཅི་ཤང་ཅི་ན་གུ་རུབ་ཚོ་བཅུ་དང༌། །ར་སངས་ནག་ཙང་ཤང་གྱེར་བྱང་རྒྱུད་བཅས། །ཡུལ་ཁམས་དྲུག་ཅུ་ཁྲི་སྡེ་བརྒྱད་ཅུའི་ཞིང༌། །བྱ་རུ་ཐོག་པའི་རྒྱལ་པོ་བཅོ་བརྒྱད་བྱོན། །དེ་ཡང་གང་ཏི་སེའི་མདུན་ཉེ། རི་སྤོས་རི་ངད་ལྡན་གྱི་རྩ་བ། མཚོ་མུ་ལེ་ཁྱུད་ཀྱི་འགྲམ་དུ་ཞང་ཞུང་སྲིད་པའི་རྒྱལ་པོ་ཁྲི་ཝེར་ལ་རྗེ་གུ་ལང་ གསེར་གྱི་བྱ་རུ་ཅན་བྱོན། དེས་གངས་ཏི་སེའི་མདུན་ཞོལ་དུ་གསས་ཁང་ནོར་བུ་སྤུངས་རྩིགས་བཞེངས། སངས་རྒྱས་སྟོན་པའི་ཞལ་མཇལ། ཁྲི་རྗེ་ལུང་བསྟན་མདོ་གསུངས། ག་ལྗང་གཡུ་ལོ་རྫོང་མཁར་དུ་བཞུགས། དེང་སྐབས་རྒྱང་གྲགས་དགོན་ཟེར་བའི་ས་གནས་ཀྱི་སྐོར་ཡིན་ཟེར། པུ་མར་ཧྲིང་གི་སྤུ་རེངས་ཡུལ་དུ་སྟག་ཆེན་རྔམ་རྫོང་མཁར་ཞེས་བྱ་བར། སྤུངས་རྒྱུང་གྱེར་གྱི་རྒྱལ་པོ་འོད་ཀྱི་བྱ་རུ་ཅན་བཞུགས། ཞང་ཞུང་ཙུ་ནའི་ཡུལ་ཤོད་དུམ་པ་ཚལ་དེང་སང་གུང་དུམ་ཟེར་དུ་གསེར་གྱི་མཁར་ཞེས་ བྱ་བ་དེ་རུ་གུ་ཝེར་ནོར་གྱི་རྒྱལ་པོ་ག་ལྗང་འོད་ཀྱི་བྱ་རུ་ཅན་བཞུགས། ཞང་ཞུང་ཙི་ཎའི་ཡུལ་སྤོས་རི་ངད་ལྡན་རྩ་བར། གྲོང་ཁྱེར་སྟག་སྣ་གླིང་གི་དབུས། དེང་དུས་བོན་རི་སྟག་སྣ་རོང་ཟེར་སྟག་སྣ་དབལ་གྱི་རྫོང་མཁར་ཞེས་བྱ་བ་དེ་རུ། ལ་དྭགས་ཀྱི་ཡུལ་དུ་ཡོད་པའི་སྟག་སྣ་ཟེར་བ་འདི་ལ་སྟག་སྣ་གཟི་བརྗིད་རྒྱལ་པོའི་ ཕོ་བྲང་ཡོད་པ་ཡིན་ནམ་སྙམ་ཡང་དཔྱད། སྟག་སྣ་གཟི་བརྗིད་རྒྱལ་པོ་ཁྲི་ལྡེམ་ལྕགས་ཀྱི་བྱ་རུ་ཅན་བཞུགས། ཞང་ཞུང་ཁ་ཡུག་གི་ཡུལ་མུ་རྫོང་ཆེན་པོ་ཁྲོ་ཆུ་མཁར་ཞེས་བྱ་བ་དེ་རུ། སད་ཧྲི་གྱེར་གྱི་རྒྱལ་པོ་ཨུ་དཔལ་འོད་ཀྱི་བྱ་རུ་ཅན་གྱིས་དབང་བསྒྱུར། ཞང་ཞུང་ཁྱུང་ལུང་གི་གྲོང་ཁྱེར་རྒྱལ་བ་མཉེས་ཡུལ་གྱི་ཁབ་ཁྱུང་ཆེན་སྤུངས་པའི་ རི་དེང་སྐབས་མཁར་གདོང་ཟེར་ལ་གཡུང་དྲུང་སེམས་དཔའི་འདུས་སྡེ་ཆགས། ཡུལ་དབུས་སུ་དངུལ་མཁར་དཀར་པོ་ཁྲོ་ཆུའི་རྨིང་རྡོ་ཅན་དེ་རུ། སླེ་ཀྲ་གུ་གེའི་རྒྱལ་པོ་རིན་ཆེན་འོད་ཀྱི་བྱ་རུ་ཅན་གྱིས་མངའ་བསྒྱུར། ཞང་ཞུང་རུ་ཐོག་གི་ཡུལ་དུ། རུ་ཐོག་གནམ་རྫོང་མཁར་དུ། མུ་མར་ཐོག་རྒོད་རྒྱལ་པོ་ཨེནྜ་འོད་ཀྱི་བྱ་རུ་ཅན་བཞུགས་སོ། །
གཞན་ཡང་དེ་རྣམས་གངས་རིའི་དཀར་ཆག་༥༩༩ལས། སྲིད་པ་གནམ་ནས་བསྐོས་པའི་ཞང་ཞུང་སྲིད་པའི་རྒྱལ་པོ། ཁྲི་ཝེར་ལ་རྗེ་གུ་ལང་གསེར་གྱི་བྱ་རུ་ཅན་དང༌། ཞང་ཞུང་ཟིལ་གནོན་རྒྱལ་པོ་རླབས་ཆེན་ཁྱུང་གི་བྱ་རུ་ཅན་དང༌། ཧྲི་དོ་གྱེར་སྤུངས་རྒྱལ་པོ་ཀང་ཀ་ཤེལ་གྱི་བྱ་རུ་ཅན་དང་གསུམ་ནི། གངས་རི་ཆེན་པོའི་མདུན་རྒྱང་རི་གཡུ་ལོ་ལྗོན་པའི་རྫོང་མཁར་དུ་ཆགས་སོ། །ཁྱུང་ལུང་རྒྱལ་བ་མཉེས་ཡུལ་དུ་སླས་ཀྲ་གུ་གེའི་རྒྱལ་པོ་རིན་ཆེན་འོད་ཀྱི་བྱ་ རུ་ཅན་དང༌། རྒྱུང་ཡར་མུ་ཁོད་རྒྱལ་པོ་གཞའ་ཚོན་འོད་ཀྱི་བྱ་རུ་ཅན་དང༌། ཀྱི་ལེ་གུ་གེ་རྒྱལ་པོ་ཨུན་ཆེན་དུང་གི་བྱ་རུ་ཅན་དང་གསུམ་མོ། །ཞང་ཞུང་པུ་མར་ཧྲེང་དེང་སྤུ་ཧྲེང་ཟེར་གི་ཡུལ་སྤུང་རྒྱུང་གྱེར་གྱི་རྒྱལ་པོ་ བྱི་རུ་འོད་ཀྱི་བྱ་རུ་ཅན་དང༌། ཉེ་ལོ་ཝེར་ཡ་རྒྱལ་པོ་ཕྲ་མེན་འོད་ཀྱི་བྱ་རུ་ཅན་དང་གཉིས་སོ། །ཞང་ཞུང་ཙི་ཎའི་ལ་དྭགས་དང་འདི་གཉིས་ལ་བརྟག་དགོས་ཡུལ་དུ་སྟག་སྣ་གཟི་བརྗིད་ རྒྱལ་པོ་ཟོམ་ཤང་ལྕགས་ཀྱི་བྱ་རུ་ཅན་དང༌། རྫོ་དམར་ཐིས་སྤུངས་རྒྱལ་པོ་མེ་དཔུང་འོད་ཀྱི་བྱ་རུ་ཅན་དང་གཉིས་སོ། །ཞང་ཞུང་དྭ་རོག་ཡུལ་དུ་བདུད་འདུལ་དབལ་གྱི་རྒྱལ་པོ་ཉི་ཤེལ་འོད་ཀྱི་བྱ་རུ་ཅན་ དང༌། ལི་ཝེར་གྱེར་གྱི་རྒྱལ་པོ་ཟླ་ཤེལ་འོད་ཀྱི་བྱ་རུ་ཅན་དང་གཉིས་སོ། །ཞང་ཞུང་རྟ་སྒོའི་ཡུལ་དུ་ཤེལ་རྒྱུང་ཧྲི་དོ་རྒྱལ་པོ་ཛོ་དམར་འོད་ཀྱི་བྱ་རུ་ ཅན་དང༌། ལིག་མུར་ནམ་མཁའི་རྒྱལ་པོ་བཻཌཱུརྱ་འོད་ཀྱི་བྱ་རུ་ཅན་དང་གཉིས་སོ། །ཞང་ཞུང་ཁ་སྐྱོར་ཡུལ་དུ་མུ་ཝེར་ནོར་གྱི་རྒྱལ་པོ་ག་ལྗང་འོད་ཀྱི་བྱ་རུ་ཅན་ དང༌། ཞང་ཞུང་ཁ་ཡུག་ཡུལ་དུ་སད་ཧྲི་གྱེར་གྱི་རྒྱལ་པོ་ཨུ་དཔལ་འོད་ཀྱི་བྱ་རུ་ཅན་དང༌། ཞང་ཞུང་ལ་དྭགས་ཡུལ་དུ་ཉེ་ལོ་ཝེར་ཡ་རྒྱལ་པོ་གནམ་ལྕགས་དབལ་གྱི་བྱ་རུ་ཅན་དང༌། ཞང་ཞུང་རུ་ཐོག་ཡུལ་དུ་མུ་མར་ཐོག་རྒོད་རྒྱལ་པོ་ཨེནྜ་འོད་ཀྱི་བྱ་རུ་ཅན་སོགས། ཞང་ཞུང་གི་རྒྱལ་པོ་བྱ་རུ་ཅན་བཅོ་བརྒྱད་འདི་རྣམས་ཀྱི་རིང་ལ་ཞང་ཞུང་ཁྲི་སྡེ་ བཅོ་བརྒྱད་ལ་སོགས་ཡུལ་ཆེན་བཅོ་བརྒྱད་ཀྱི་མགོ་བོ་ནོན་པ་དང༌། གཡུང་དྲུང་བོན་གྱི་བསྟན་པ་ཕྱོགས་བཅུར་རྒྱས་ཤིང༌། དེ་རྣམས་སྐུ་ཚེ་ཡང་མི་ལོ་སྟོང་ཕྲག་བར་དུ་བཞུགས་པ་དང༌། ཕུང་པོ་ལྷག་མེད་དུ་སངས་རྒྱས་པ་ཡང་ཡོད་པའོ། །ཞེས་སོ། །འདི་རྣམས་ཀྱིས་བླ་ན་བཀུར་བའི་བོན་གཤེན་གཡུང་དྲུང་སེམས་དཔའ་འདུས་པའི་སྡེ་ ཡང་གྲངས་མང་དུ་འཕེལ་བའི་ཚུལ་བཤད་དོ། །འདིར་བཤད་བྱ་རུ་ཞེས་པའི་གོ་གནས་ཀྱི་ཐོབ་ཐང་བྱུང་བའི་རྟགས་དེ་བྱ་ཁྱུང་གི་ རྭ་ཡི་དབྱིབས་ལྟ་བུ་དབུ་རྒྱན་བཟོ་བའི་སྲོལ་འདུག་ཅིང༌། གཞན་ཡང་མི་ཡི་རྒྱལ་པོ་རྣམས་ཀྱི་ཆེ་རྟགས་ཙམ་དུ་མ་ཟད་མཆོད་པའི་ཞིང་དང་བཀུར་ བའི་གནས་ལ་ཡང་བརྒྱན་སྲོལ་ཡོད་དོ། །མཆོད་རྟེན་གྱི་རྩེ་ལ་བྱ་རུ་ཁྱུང་རུས་བརྒྱན་པ་དང༌། ཡི་དམ་ཁྲོ་བོའི་འཁོར་འགའ་ལ་ཡང་དབུ་ལ་གནམ་ལྕགས་བྱ་རུ་ཁྱུང་རུ་འཁྲུངས་ཞེས་ དང༌། རྣམ་དག་སྒྲུབ་པ་༣༡༢ལས། བྱ་རུ་ཐོབ་པའི་གཤེན་བརྒྱད་དེ། །འགྱུར་མེད་གསེར་གྱི་བྱ་རུ་ཅན།བྱབྱ །ཞེས་སོགས་བརྒྱད་བཤད་དོ། བྱ་ཡི་སྤྱི་རྗེ་ཁྱུང་ཡིན་པར་བཤད་ཅིང༌། དེ་ཡི་མགོའི་གཡས་གཡོན་དུ་རྭ་ཡི་རྣམ་པ་ཅན་ཕྲ་སྦོམ་དང་རིང་ཐུང་གི་ཚད་དབྱིབས་ སོགས་གསལ་བར་ ཞང་ཞུང་གི་རྒྱལ་ས་གྲགས་ཆེ་བ་དབུས་ཕྱོགས་སུ་མཁར་བཞི་དང༌། ཕྱོགས་ཀྱི་རྫོང་བཞིའོ། །མཁར་བཞི་ནི། ཁྱུང་ལུང་དངུལ་མཁར། སྤུ་ཧྲེང་སྟག་ལ་མཁར། སྨེ་ཤང་བྱི་བ་མཁར། མ་པང་སྤོས་མོ་མཁར། གཞན་ཡང་གད་ཀྱི་བྱི་བ་མཁར་ནི། སྐྱབས་སྟོན་གྱི་ཁྲོ་འགྲེལ་༥༩ལས། མཁར་ལྔའི་ནང་ཚན་གད་ཀྱི་བྱི་བ་མཁར་ཟེར་བ་གཡག་དང་རྐྱང་གི་ཐོད་པ་བ་གམ་དུ་བཏགས་ པ་དེ་རུ་རིག་འཛིན་ཀུན་འཚོགས་ཏེ།བྱབྱ ཞེས་དང༌། ཁ་ཡུག་འདམ་མཁར། གུ་གེ་རྩ་ཧྲིང་མཁར། བྱང་གི་ར་བཞི་མཁར། དེ་སོགས་མཁར་གཞན་ཡང་མང་དུ་ཡོད་པར་བཤད།
ཕྱོགས་ཀྱི་རྫོང་བཞི་ནི། དྭང་ར་ཁྱུང་རྫོང༌། སེ་རིབ་འབྲུག་མོ་རྫོང༌། རུ་ཐོག་སེང་གེ་རྫོང༌། མང་ཡུལ་སྟག་མོ་རྫོང༌། གཞན་ཡང་སྦིལ་ཏི་ཧྲང་རྫོང་སོགས་མང་ཞིག་ཡོད་སྐད་དོ། །གནའ་བོའི་གནས་ཡུལ་ཁང་རྫས་མི་རིགས་སོགས་རིམ་བཞིན་འགྱུར་ནས་སྔར་སྲོལ་ཇེ་ཉམས་ སུ་གྱུར་པས་ད་ལྟ་ཞང་ཞུང་གི་ཡུལ་དང་སྐད་ཡིག་མི་རིགས་བཅས་འདིར་ཡོད་འདི་ཡིན་ ཞེས་སྨྲ་མི་ཤེས་པ་ལྟ་བུར་གྱུར་བཞག འོན་ཀྱང༌།ད་ལྟའི་སྐབས་སུ་སྟོད་ཕྱོགས་ཀྱི་ས་གནས་ཀྱི་རི་དང་ལུང་པ་ཆུ་སོགས་ ཀྱི་མིང་སྔར་བཞིན་བསྡད་པ་དཔེར་ན། རྒྱུང་དགུ་དང༌། དྭ་རོག དྭང་ར། རྟ་སྒོ། མ་མིག རུ་ཐོག ཏི་རྩེ། གུ་གེ། ཁ་རྩེ། རི་ཏི། ཟ་ལང༌། མ་པང༌། ཏིང་རྩེ། ཡི་ཏི། ཏི་འོབ། སུ་སྨུར་སོགས་མང་པོ་ཡོད་ཅིང༌། སྦིལ་ཏི། ཁུ་ནུ་སོགས་མཐའ་མཚམས་ཞང་ཞུང་གི་ཡུལ་སྐད་མ་བཅོས་པ་ཡི་ནང་དུ་ཞིབ་ཏུ་བརྟགས་ན་ ཞང་སྐད་མང་པོ་འདྲེས་པ་ཤེས་པར་ནུས་སོ། །དེ་ནི་སྔར་གྱི་གོམས་གཤིས་རྙིང་པའི་འཕྲོ་ཡིན་ནོ། །བོད་རྒྱལ་རྒྱུད་པ་འཁྱར་བས་སྟོད་ཞང་ཞུང༌། ལ་དྭགས་གི་ས་གནས་བཟུང་ཕྱིན་ཡུལ་གྱི་མིང་ཡང་མངའ་རིས་སྐོར་གསུམ་དུ་ཆགས་སོ། །
ཞང་ཞུང་སྒོ་པ་འདི་ལ་ཡང་སྒོ་ཕུགས་བར་གསུམ་ཡོད་དེ། ཕུགས་པ་ཁྱུང་ལུང་གི་སྐོར་དང༌། བར་པ་དྭང་ར་རྟ་སྒོའི་སྐོར། ཕྱི་མ་གྱིམ་ཤོད་ཤེ་ལེ་རྫོང་དྲུག་གི་སྐོར་ཞེས་འབོད་སྲོལ་ཡོད། གཞན་ཡང་ཞང་ཞུང་རྒྱལ་པོའི་དམག་གི་རུ་གྲལ་ལ་སུམ་པའི་སྟོང་བུ་ཆུང་ཞེས་སོགས་ བཤད་པས་ཁྱུང་ཡུལ་རྩེ་དྲུག་འདི་ཡན་ཆད་ཞང་ཞུང་གི་མངའ་རིས་སུ་བྱ་བར་གྲགས། མདོ་སྨད་དུ་སུམ་པ་ཞེས་པའི་ཡུལ་རིགས་སོགས་ཡོད་པར་བཤད་འདུག་ཀྱང་དེ་ཞང་ཞུང་གི་ མངའ་སྡེའི་སུམ་པ་ཡིན་མིན་བརྗོད་མ་ཤེས་སོ། །
དེ་དུས་ཡོད་པའི་ཞང་ཞུང་གི་སྐད་དུ་སཾསྐྲྀཏའི་སྐད་དུ་མ་འདྲེས་པ་འདིས་ཞང་ ཞུང་གི་བོན་ལ་རྒྱ་གར་གྱི་ཆོས་དང་རིག་གཞུང་གི་འབྲེལ་བ་དམ་པོར་ཡོད་པ་ལྟ་བུའི་ བཤད་པ་བྱེད་འདུག་ཀྱང༌། གོང་གི་སྐད་ཀྱི་བྱུང་ཁུངས་འདི་རྣམས་ལ་བརྟགས་ན། སཾསྐྲྀཏ་སྨྲ་བ་ཡིན་ན་རྒྱ་གར་བ་ཡིན་པས་ཁྱབ་པ་མེད་ཅིང༌། སྐད་དེ་ལས་བྱུང་ན་སངས་རྒྱས་བཅོམ་ལྡན་འདས་ཀྱི་ཆོས་དང་མུ་སྟེགས་ཀྱི་ཆོས་གཉིས་ པོ་གང་རུང་ཡིན་དགོས་པའི་རྒྱུ་མཚན་ཡང་མ་མཐོང་ངོ༌། །
སྟོད་རྒྱུད་ཞང་ཞུང་གི་ས་སྐོར་འདི་ལ་སོག་པོའི་ཇག་དཔུང་བྱུང་ནས་ནོར་འཕྲོག་ མི་ཁྲིད་བྱེད་པ་ཐེངས་དུ་མ་བྱུང་བ་དང༌། སྟོད་ཧོར་རམ་སེང་པས་ཀྱང་ཇག་དང་དམག་ཐེངས་དུ་མ་བྱས་པ་དབང་བསྒྱུར་བ་སོགས་ཇི་ སྙེད་བྱུང་སྟེ། དྲང་དོན་མུན་སེལ་གྱི་གཏམ་རྒྱུད་༡༤༥ལས། སྔོན་པུ་རང་གི་རྒྱལ་པོ་དང་གར་ལོག་སོག་པོ་སྐྱུང་སྐད་སྐད་མ་ཤེས་ནས་བྱ་སྐྱུང་ ཀའི་སྐད་ལྟར་གྲགས་པ་ཞིག་གོ་ནས་མིང་དུ་བཏགས་པར་མངོན་ཀྱི་དམག་འཐབ་པ་ལ་མི་ཐམས་ ཅད་གྲི་རུ་བསད། ནོར་ཟས་ཐམས་ཅད་ནི་གར་ལོག་དམག་གིས་ཁྱེར། བུད་མེད་ཐམས་ཅད་ནི་ཁོའི་ཡུལ་དུ་ཁྱེར་ནས། རང་ཡུལ་མིག་གིས་མི་མཐོང་ཞིང༌། ལོ་རེ་བཞིན་དམག་དཔུང་སྡུད་ཀྱིན་ནོར་ཐམས་ཅད་བརླག་པར་བཏང་བ་ལ། བྲུ་ཤ་ཡུལ་གྱི་དྲང་སྲོང་བདེ་བ་རྒྱས་བྱ་བ་ཕྱི་ཡི་སྐྱབས་འགྲོ་ལ་ཡི་དམ་བྱེད་པ་ ཞིག་གིས། སྐྱབས་འགྲོ་རྣམ་པ་གསུམ་པོ་དེ། སྟག་པའི་བྱང་བུ་སོར་གསུམ་པ་རེར་བྲིས་ཕྲག་པ་ལ་བཏགས་པས། གནོད་པ་དང་སྨས་པ་མི་འབྱུང་བར་གྱུར་ནས་མི་ཐམས་ཅད་ཡིད་ཆེས་པར་གྱུར།བྱབྱ ཞེས་དང༌། པན་ཏའི་ཧོ་ཤ་བྱ་བ་ལ་སྟོན་པ་དགའ་ལྡན་བྱ་བ་སྐྱབས་འགྲོ་ཕྱི་ནང་གསང་བ་གསུམ། ཀློང་དུ་གྱུར་བ་ཞིག་གིས་ཁུམས་ནས།བྱབྱ ཞེས་པ་ནས། པུ་ཧྲེང་དུ་བྱོན་ནས་བཞུགས་ཡོད་པ་ལ།བྱབྱ སོགས་ནས། བྱབྱགར་ལོག་གི་རྒྱལ་པོ་ཡི་དམག་དཔུང་ཤིན་ཏུ་ཚབས་ཆེ་བ་བྱུང་བ་ལ།བྱབྱ ཞེས་སོགས་གསུངས་པའི་ཕྱིར། ཡི་གེ་འདི་ཡི་ནང་དུ་སྔར་པུ་ཧྲིང་ལ། དེང་སང་པུ་རང་ནས་ཁྱེར་ནས་བོད་མིག་གིས་མི་མཐོང་ཞེས་ཟེར་ལུགས་ལ་གཞིགས་ན་པུ་ རོང་བོད་ཀྱི་ཁོངས་སུ་བཙུད་ཟིན་པའི་འོག་ཏུ་ཡུལ་དེར་སོག་དམག་བྱུང་བ་ཡིན་པ་ འདྲ། དྲང་དོན་མུན་སེལ་སྒྲོན་མ་བོད་རྒྱལ་ཁྲི་སྲོང་གི་དུས་སུ་བརྩམས་པ་ཡིན་པས། བོད་རྒྱལ་ཁྲི་སྲོང་གིས་ཞང་ཞུང་རྒྱལ་པོ་ལིག་མི་རྐྱ་ཆམ་ལ་ཕབ་པའི་ལོ་རྒྱུས་ ཁུངས་མ་ཡོད་ཀྱང༌། སྲོང་བཙན་གྱི་དུས་སུ་ཞང་ཞུང་བཏུལ་ཚུལ་ནི། དེབ་ཐེར་དཀར་པོ་༡༢༢ལས། ཞང་ཞུང་ལྟ་བུ་གཉེན་མཛད་ནས་ཀྱང་བཏུལ་ལོ། །ཐབས་ཀྱིས་ཀྱང་བརྒལ་ཏེ། ཞང་ཞུང་བདག་མཛད་དུ། རྒྱལ་པོའི་སྲིང་མོ་བཙན་མོ་སད་མ་ཀ་ར། ལིག་མི་རྐྱ་ལ་ཆབ་སྲིད་ལ་གཤེགས་སོ། །བཙན་མོ་ནི་ལིག་མི་རྐྱའི་སོ་ནམ་དང་བུ་སྲིད་མི་མཛད་ཅིང༌། ལོགས་ཤིག་ན་བཞུགས་པར། བཙན་པོ་དྲལ་གྱི་སྙན་དུ་གསན་ཏེ། བཙན་མོ་དེ་ལྟར་ལོག་པར་མཛད་ན། ཆབ་སྲིད་ཀྱི་བཀྲུག་མར་འགྱུར་བས། དེ་ལྟར་མ་མཛད་པར་ལིག་མི་རྐྱ་ཡི་སོ་ནམ་དང་བུ་སྲིད་ཟུངས་ཤིག་ཅེས། སྤུག་གྱིམ་བཙན་རྨང་ཆུང་ལ་བཀའ་བསྩལ་ཏེ། བཙན་མོ་མི་བཞུགས་ཏེ། ཆབ་ཉ་ལ་རོལ་ཞིང༌། མཚོ་མ་པང་དུ་གཤེགས་འདུག་ནས། རྨང་ཆུང་མ་པང་དུ་སོང་སྟེ་བཙན་མོའི་སྤྱན་སྔར་ཕྱག་བགྱིས་ཚེ། བཙན་མོའི་ཞལ་ནས་བཙན་པོ་དྲལ་གྱི་ཐུགས་བདེའམ་མི་བདེ། ཞེས་དྲི་བ་མཛད་པར། ཐུགས་བདེ་ཞེས་གསོལ་ཏོ། །རྨང་ཆུང་གློ་བ་བདེའམ་མི་བདེ། ཞེས་སྨྲས་ན། གློ་བ་བདེའོ་ཞེས་གསོལ་ཏོ། །དེར་བཙན་མོས་རྨང་ཆུང་ཁྱེད་ནི། བཙན་པོ་དྲལ་གྱི་ཞལ་སྔ་ནས་འདྲ་བས། མགྲོན་གྱི་ཕྱག་ལེན་ལོངས་ཤིག་ཅེས། ཕྱག་ལེན་རྩལ་ནས་བཙན་མོས་མགུར་བླངས་པ། ཡུལ་གྱི་ནི་སྐལ་ཕོག་པ། །ཁྱུང་ལུང་ནི་རྔུལ་མཁར་ཞིགབྱབྱ །སོགས་སོ། བྱབྱ།མགུར་བླངས་པའི་རྗེས་སུ། རྨང་ཆུང་མཆི་ཕྱག་བགྱིས་པ་ལས། བཙན་མོའི་ཞལ་ནས། བཙན་པོ་དྲལ་ལ། བཀའ་ལན་ཡི་གེར་གསོལ་བ་ཅང་མ་མཆིས་སོ། །བཙན་པོ་ཞལ་སྔ་ནས་ཐུགས་བདེ་ཞིང་བཞུགས་པ་ལ་གློ་བ་དགའ་འོ། །བཙན་པོས་བཀའ་བསྩལ་བ་ནི། རྔོ་ཅི་ཐོགས་ཀྱིས་འཚལ་ཞིང་མཆིས་སོ། །བཙན་པོའི་ཕྱག་ཏུ་འདི་ཕུལ་ཅིག་ཅེས་ཞུ་གཡག་གཅིག་ཕྱག་རྒྱས་བཏབ་ནས་བཀུར་རོ། །རྨང་ཆུང་སླར་བཙན་པོའི་སྤྱན་སྔར་མཆིས་ནས། བཙན་མོས་བཀའ་ལན་ཡི་གེར་གསོལ་བ་ནི་ཅང་མ་མཆིས། མགུར་བླངས་པའི་ཚིག་འདི་ཞེས་མཆིས་ཕྱག་རྒྱས་བཏབ་སྟེ་བཀུར་བ་ནི་འདི་ལགས་ཞེས་ གསོལ་བ་ལས། བཙན་པོས་རྒྱ་ཕྱེས་ནས་གཟིགས་ན། གཡུ་རྙིང་བཟང་པོ་སུམ་ཅུ་ཙམ་ཞིག་བྱུང་སྟེ། བཙན་པོས་དགོངས་ནས་ཡུ་བུས་ལིག་མི་རྐྱ་ལ་རྒོལ་ཕོད་ན་ནི་གཡུ་ཐོགས་ཤིག རྒོལ་མ་ཕོད་ན་ནི་བུ་མེད་དང་འདྲ་བས་ཞུ་གྱོན་ཟེར་བ་ལྟ་ཞེས་བཀའ་སྩལ་ནས། རྗེ་བློན་ཀུན་བློང་བློང་སྟེ། ལིག་མི་རྐྱའི་སྲིད་བརླག་གོ། །ཞེས་ལིག་མི་རྐྱ་ཡི་སྲིད་བརླག ཞང་ཞུང་ཐམས་ཅད་འབངས་སུ་བཀུག་གོ། །ཞེས་བཤད་པས་ཞང་ཞུང་རྒྱལ་པོ་ལིག་མི་རྐྱ་ཟེར་བ་འདིའི་མིང་ཞང་རྒྱལ་དུ་མའི་ མིང་ཟུར་དུ་ཡོད་སྟེ། དཔེར་ན་བོད་ཀྱི་རྒྱལ་པོའི་མིང་ཟུར་ལ་བཙན་པོ་ཡོད་པ་བཞིན་ནོ། །དེ་ཡང་ལིག་མི་སྲིད་པ་དང༌། རྐྱ་ནི་རྗེ་ལ་འཇུག་པས། སྲིད་པའི་རྗེ་ཞེས་ཞང་ཞུང་གི་རྒྱལ་པོ་མང་པོའི་མཚན་གྱི་ཟུར་དུ་ཡོད་པ་འདྲའོ། །
ཡང་ལྡེབ་༡༧༨ལས། བྱབྱཤིམས་ཀྱི་གུ་རན་དུ་ཞང་ཞུང་གིས་མཁོན་བགྱིས་ཏེ།བྱབྱ ཞེས་དང་ཡང་ལྡེབ་༡༧༩ལས། ཞང་ཞུང་ངོ་ལོག་ཅིང༌།བྱབྱ ཞེས་པས་རྒྱལ་པོ་དེའི་རྗེས་སུ་རིམ་བཞིན་ཞང་ཞུང་གིས་ངོ་ལོག་སྟེ། བོད་ལ་འཁྲུགས་པ་བྱས་ནས་མཐར་ཁྲི་སྲོང་གི་དུས་སུ་ཞང་ཞུང་གི་རྒྱལ་པོ་ལིག་མི་ རྐྱའི་ཆུན་མས་བསླུས་ནས་ཞང་རྒྱལ་བཀྲོངས་པའི་གནས་དྭང་ར་ཁྱུང་རྫོང་གི་ཉེ་སར་ ཡིན་ལ། སྔོན་མ་ཞང་རྒྱལ་བཏུལ་ས་ཁྱུང་ལུང་དུ་ཡིན་པར་མངོན་པས། དུས་དང་ལས་དོན་གཏན་ནས་མི་འདྲ་བས། འདིའི་ཚུལ་མགོ་མི་རྨོངས་པར་དགོས་སོ། །ཁྲི་སྲོང་གི་དུས་སུ་ཞང་རྒྱལ་བཅོམ་ཚུལ་ནི། བྱབྱཞང་ཞུང་གི་རྒྱལ་པོ་བོད་ཀྱི་རྒྱལ་པོས་མངོན་དུ་བཏུལ་བ་མི་ཐུབ་པས། བོད་ཀྱི་རྒྱལ་པོས་ངན་གཡོས་འདུལ་སྙམ་ནས། ཞང་ཞུང་རྒྱལ་པོ་ལ་བཙུན་མོ་གསུམ་ཡོད་པའི་ཆུང་ཤོས། གུ་རུབ་ཟ་སྣང་སྒྲོན་ལེགས་བྱ་བ། ལོ་བཅོ་བརྒྱད་ལོན་པ་ཞིག་ཡོད་པ་དེ་ལ་བོད་ཀྱི་རྒྱལ་པོའི་འཕྲིན་བློན་ཞེ་ངན་ལ་ ཁོང་གདུག་པ། སྣང་ནམ་ལེགས་གྲུབ་བྱ་བ་ཞིག་གིས། གསེར་ཕྱེ་འབྲོང་རུ་གང་ཁྱེར་ཏེ། སྣང་སྒྲོན་ལེགས་ལ་བྱིན་ནས་འདི་སྐད་སྨྲས་སོ། །སྣང་སྒྲོན་ལེགས་མ་ཁྱོད་ལྟ་བུ། ཞང་ཞུང་རྒྱལ་པོའི་ཁབ་ཀྱི་ཡང་ཆུན་བྱེད་པ། ཁྱོད་རང་ཨ་ཅང་ཆེས་ཏེ། བོད་ཀྱི་རྒྱལ་པོས་ཀྱང་མི་བཟོད་པར་འདུག་པས། འདི་སྨད་པའི་ཐབས་ཡོད་དམ། ཡོད་ན་ཁྱོད་རང་བོད་ཀྱི་རྒྱལ་པོའི་ཁབ་ཀྱི་ཡང་ཆེན་མ་བྱ། བོད་ཀྱི་མངའ་རིས་ཀྱི་སུམ་གཉིས་སྟེར་བར་འདུག་གོ། །
སྨྲས་པས།
སྒྲོན་ལེགས་མས་ན་རེ། ཞང་ཞུང་རྒྱལ་པོ་ལ་དམག་ས་ཁེབས་པར་ཡོད། བོད་ཀྱི་རྒྱལ་པོ་ལ་དམག་བ་བྲེ་མོའི་གཞུང་ཙམ་ལས་མེད་པས། མངོན་དུ་བཏུལ་དུ་མི་ཐུབ་པས། ངན་དང་ཐབས་ཀྱིས་འདུལ་ན། ཞང་ཞུང་རྒྱལ་པོ་ནི་ཟླ་བ་ཕྱི་ཏ་ལ། ཞང་ཞུང་ཡུལ་ནས། སུམ་པ་གླང་གི་གྱིམ་ཤོད་དུ། སྐུ་རྐྱེན་དང་ཆས་ནས་མདུན་མ་ལ་བཞུད་ཀྱི། དེར་སྒུགས་ལ་བཀྲོངས་མཛོད་ཅིག དེའི་བྱ་གཏོང་བདག་གིས་བྱ་ཟེར་ཏེ། བུད་མེད་ཀྱི་བློ་ལ་ལྟོས་པ་ཅི་ཡང་མེད་པས། དེ་སྐད་སྨྲས་སོ། །ཚེས་དུ་ལ་འོང་བའི་བརྡ་ལ་བཙས་ཀྱི་ཁར་འཇོག་པར་ཆད་དོ། །དེ་ནས་བོད་ཀྱི་རྒྱལ་བློན་དམག་མི་སྟོང་མང་པོ་དང་ཆས་འོང༌། སྣ་ནམ་ལེགས་གྲུབ་དང་རྒྱལ་པོ་སྔོན་ལ། ལ་བཙས་ཀྱི་ཁར་བྱོན་ནས་བལྟས་པས། ས་དེར་ཆུ་སླ་ང་གང་གི་ནང་ན། གསེར་ཆུང་གཅིག དུང་ཆུང་གཅིག དུག་མདེལ་གཅིག་དང་གསུམ་གདའ་འོ། །བོད་ཀྱི་རྒྱལ་པོའི་ཞལ་ནས། ཆུ་སླ་ང་གང་ནི་ཟླ་བ་ཕྱི་མའི་ཉ་ལ་འོང་བྱ་བ་ཡིན། གསེར་ཆུང་དང་དུང་ཆུང་ནི་དྭང་རའི་གསེར་ཕུག་དང་དུང་ཕུག་གསེར་ཕུག་དང༌། དུང་ཕུག་ཟེར་བའི་ལུང་པ་དེ་དེང་སྐབས་ནག་ཚང་སྒོ་ནག་གི་སར། དྭང་ར་ཁྱུང་རྫོང་གི་ཤར་ཕྱོགས་ཀྱི་ལ་བརྒལ་ནས་ཁ་བྱང་དུ་བལྟས་ནས་ཕྱིན་ན་འདུག་ ཅིང༌། དེང་སྐབས་ཀྱང་ས་མིང་དེ་ག་རང་འབོད་དོ།།གཉིས་སུ་དམག་ཆོས་ལ་སྒུགས་ཤིག་བྱ་བ་ ཡིན། དུག་མདེལ་ནི། བརྣག་པ་སྐྱེད་ལ་བསྒུགས་ལ་སོད་ཅིག་བྱ་བ་ཡིན་ཟེར་ཏེ་བསྒུགས་སོ། །དེར་རྒྱལ་པོ་གཉིས་མཇལ་ནས། བོད་ཀྱི་དམག་མིས་ཞང་ཞུང་གི་རྒྱལ་པོ་བཀྲོངས་སོ། །དེར་ཞང་ཞུང་འབུམ་སྡེ་ནི་ཕམ། བོད་ཀྱི་ཁྲི་སྡེ་ནི་རྒྱལ་ལོ།བྱབྱ །ཞེས་པས་དེ་ནས་བཟུང་ཞང་ཞུང་གིས་བོད་ལ་ངོ་ལོག་བྱེད་མ་ནུས་པར་བོད་ཀྱི་འོག་ཏུ་ བཙུད་དོ། །དུས་ཚིགས་ནི་རགས་ཙམ་བོད་རྒྱལ་ཁྲི་སྲོང་ལྡེ་བཙན་གྱི་སྐུ་དུས་ཡིན་པར་ཤེས་པ་ ལ་དཔག་ནས་ཤེས་སོ།། །།
མཛད་པ་པོ་སྨན་རིའི་ཡོངས་འཛིན་བསྟན་འཛིན་རྣམ་དག་རིན་པོ་ཆེ།
1,717 total views, 3 views today


text:
“སྣང་ཆེན་བཞི་དང་དགའ་ཞེན་བཞིའི”བརྗོད་དོན་གཙོ་བོའི་སློབ་གསོ་ལག་ལེན་བྱེད་སྒོ་སྤེལ་རྒྱུ་ནི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི“རྒྱལ་ཁབ་སྐྱོང་བར་ངེས་པར་དུ་མཐའ་མཚམས་སྐྱོང་དགོས་པ་དང་མཐའ་མཚམས་སྐྱོང་བར་སྔོན་ལ་བོད་བརྟན་ལྷིང་ཡོང་བ་བྱེད་དགོས་པའི”འཐབ་ཇུས་ཀྱི་དགོངས་པ་གལ་ཆེན་དང“མི་རིགས་མཐུན་སྒྲིལ་ལ་ཤུགས་སྣོན་བརྒྱབ་ནས་མཛེས་སྡུག་ལྡན་པའི་བོད་ལྗོངས་འཛུགས་སྐྲུན་བྱེད་དགོས”ཞེས་པའི་མཛུབ་སྟོན་གྱི་དགོངས་པ་གལ་ཆེན་ལག་བསྟར་དོན་འཁྱོལ་གཏིང་ཟབ་བྱ་ཆེད་ལྗོངས་ཏང་ཨུད་ཀྱིས་གནང་བའི་བཀོད་སྒྲིག་གལ་ཆེན་ཞིག་རེད་ལ་རྒྱ་ཆེའི་ཞིང་འབྲོག་མང་ཚོགས་ལ་གནས་ལུགས་གསལ་ཤེས་དང་། དམིགས་ཚད་གཏན་འཁེལ། ཁ་ཕྱོགས་སྟངས་འཛིན། ལམ་སྟོན་སྣེ་ཁྲིད། ཤེས་རྒྱ་ཆེར་གཏོང་། རྨང་གཞི་བརྟན་གཏོང་། འཕེལ་རྒྱས་ལ་སྐུལ་འདེད། བརྟན་ལྷིང་འགན་ལེན། རྩ་བ་དམ་འཛིན་བཅས་བྱེད་དགོས་པའི་ཁྲིད་སྟོན་བྱེད་པའི་བརྒྱུད་རིམ་ལྡན་པའི་འདུ་འགོད་ཅིག་ཀྱང་རེད།
བརྗོད་དོན་གཙོ་བོའི་སློབ་གསོ་ལག་ལེན་བྱེད་སྒོའི་འགོ་ཡག་པོ་འཛུགས་ཐུབ་པ་དང་། གོམ་པ་བརྟན་པོ་སྤོ་ཐུབ་པ། ཕན་འབྲས་ཡག་པོ་ཐོན་ཐུབ་པ་བཅས་ཀྱི་འགན་ལེན་བྱ་ཆེད་ནག་ཆུ་ས་ཁུལ་གྱིས་དོན་དངོས་དང་ཟུང་འབྲེལ་བྱས་ཏེ་མི་6584དང་མི་10921ལས་གྲུབ་པའི་ས་ཁུལ་དང་། རྫོང་། ཤང་། གྲོང་ཚོ་བཅས་རིམ་པ་བཞིའི་སྒྲོག་འགྲེལ་ཚོགས་པ་བཙུགས་ནས་དགོན་སྡེ་དང་། སློབ་གྲྭ ཁྱིམ་ཚང་དང་འབྲོག་ར། ཞིང་ནང་སོགས་སུ་སྒྲོག་འགྲེལ་བྱེད་སྒོ་སྤེལ་བར་བསྐྱོད་ཡོད།
སྒྲོག་འགྲེལ་བྱས་པར་དུས་མཚམས་རང་བཞིན་གྱི་གྲུབ་འབྲས་ཐོབ་ཡོད། མཚོ་གཉིས་རྫོང་གི་མང་ཚོགས་ཀྱིས་ད་རེས་ཀྱི་སྒྲོག་འགྲེལ་དེ་བསམ་བློ་གཅིག་གྱུར་དང་། ངོས་འཛིན་གཅིག་མཐུན། འཕེལ་རྒྱས་ལ་སྐུལ་འདེད། བརྟན་ལྷིང་སྲུང་སྐྱོང་བཅས་བྱེད་པའི་ཐད་ཀྱི་དུས་ཐོག་ཆར་པ་ལྟ་བུ་རེད་འདུག་ཅེས་གཅིག་རྗེས་གཉིས་མཐུད་ངང་བཤད་པ་དང་། དཔལ་མགོན་རྫོང་བྱེ་ཐང་དགོན་གྱི་དགེ་འདུན་པ་ཞིག་གིས་སྒྲོག་འགྲེལ་ཚོགས་འདུའི་ཐོག་རང་ཉིད་ཀྱི་བསམ་བློའི་མྱོང་ཚོར་གླེང་སྐབས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་རྗེས་སུ་ནམ་ཡང་འབྲང་རྒྱུ་ཡིན་ཞེས་བརྗོད། འབྲི་རུ་རྫོང་སློབ་འབྲིང་གི་སློབ་མ་བཅུ་གྲངས་ཀྱིས་རིང་ཚད་སྨི་15ཡོད་པའི“ཀྲུང་གོའི་ཕུགས་འདུན། ལོ་ཆུང་གི་ཕུགས་བསམ”ཞེས་པའི་རི་མོ་བྲིས་ནས་ཏང་གི་བཀའ་དྲིན་ཚོར་སེམས་མཚོན་པར་བྱས་པ་རེད།
(རྩོམ་པ་པོ་ནི་ནག་ཆུ་ས་ཨུད་ཀྱི་ཨུ་ཡོན་དྲིལ་བསྒྲགས་པུའི་པུའུ་ཀྲང་ཡིན་པ)


text:
Tibetan Font Download བོད་ཡིག་ཡིག་གཟུགས་ཕབས་ལེན།
བོད་ཀྱི་སྐད་ཡིག་དེ་བཞིན་དེང་གི་ཆ་འཕྲིན་ལག་རྩལ་གྱི་སྤང་བདེ་མོར་ཁ་གཏད་པ་ནས་བཟུང་ཡར་རྒྱས་དང་དར་འཕེལ་གྱི་ཡོ་ལངས་ཞིག་ཚུགས་ཤིང་། མི་རེ་ངོ་རེས་གསར་སྐྱེས་ཀྱི་འདུན་པའི་མེ་ཏོག་རེ་གཏེགས་ཏེ་སྐད་ཡིག་ལ་སྔར་ན་མེད་པའི་གསོན་ཤུགས་གསར་པ་ཞིག་རྒྱས་བྱུང་བ་ནི་དགའ་སྤྲོའི་དཔལ་ལགས། འདས་ཟིན་པའི་དུས་ཚོད་ནང་ང་ཚོས་ཀྱག་ཀྱོག་དང་དཀའ་ཚིགས་ཀྱི་ལམ་ཆུང་དུ་མ་བརྒྱུད་དེ་བོད་ཡིག་ཆ་འཕྲིན་ལག་རྩལ་གྱི་རྨང་གཞི་བཙུགས་ཐབས་བྱས་ཡོད། དེ་ཡང་གཙོ་ཆེ་ཤོས་གཅིག་ཡིག་གཟུགས་བཀོད་སྤྱོད་ཐད་ཡིན། སྔར་ཡིག་གཟུགས་རྣམས་གཅིག་གྱུར་མེད་པ་དང་། སྤྱོད་སྒོ་དང་ཁྱབ་ཆུང་བ། དྲ་ཐོག་ཏུ་བེད་སྤྱོད་དཀའ་བ། རྩིས་འཁོར་དང་མཐུན་སྦྱོར་མེད་པ་སོགས་ཡིན། དེ་ནི་གནའ་སྔ་མོ་སྔ་མོའི་སྐབས་ཀྱི་སྐད་ཆ་རེད།
ད་ཆ་དྲ་མི་(netizen)ཀུན་གྱིས་རྒྱལ་སྤྱི་གཅིག་གྱུར་གྱི་ཡིག་གཟུགས་( unicode font)སྤྱོད་སྒོ་བྱུང་ནས་རང་མི་རིགས་ཀྱི་སྐད་ཡིག་ལ་ཤར་བསྐྱོད་བྱེད་པའི་སྣུམ་ནག་གི་རྒྱ་ལམ་ཞིག་བཏིངས་ཟིན་པ་ཡིན། རྒྱ་ལམ་དེར་བཞུག་པ་ནས་བཟུང་གོང་སྨྲོས་དཀའ་ཚིགས་དེ་དག་ལས་རྣམ་པར་རྒྱལ་བ་དང་། ཆ་འཕྲིན་ལག་རྩལ་ཐོག་བོད་ཀྱི་སྐད་ཡིག་ལ་འགོ་ས་ཞིག་ཐོབ་པ་རེད། ང་ཚོས་ཡི་གེ་གཅིག་གཉིས་ཞིག་བཏགས་ཡས་ནས་འགོ་བཙུགས་ནས། ཕན་ཚུན་བོད་ཡིག་གི་གློག་འཕ…
ད་ཆ་དྲ་མི་(netizen)ཀུན་གྱིས་རྒྱལ་སྤྱི་གཅིག་གྱུར་གྱི་ཡིག་གཟུགས་( unicode font)སྤྱོད་སྒོ་བྱུང་ནས་རང་མི་རིགས་ཀྱི་སྐད་ཡིག་ལ་ཤར་བསྐྱོད་བྱེད་པའི་སྣུམ་ནག་གི་རྒྱ་ལམ་ཞིག་བཏིངས་ཟིན་པ་ཡིན། རྒྱ་ལམ་དེར་བཞུག་པ་ནས་བཟུང་གོང་སྨྲོས་དཀའ་ཚིགས་དེ་དག་ལས་རྣམ་པར་རྒྱལ་བ་དང་། ཆ་འཕྲིན་ལག་རྩལ་ཐོག་བོད་ཀྱི་སྐད་ཡིག་ལ་འགོ་ས་ཞིག་ཐོབ་པ་རེད། ང་ཚོས་ཡི་གེ་གཅིག་གཉིས་ཞིག་བཏགས་ཡས་ནས་འགོ་བཙུགས་ནས། ཕན་ཚུན་བོད་ཡིག་གི་གློག་འཕ…


text:
མི་དམངས་དྲ་བའི་འཕྲིན། ཟླ་3ཚེས་5ཉིན། ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞི་ཅིན་ཕིང་ཚེས་5ཉིན་གྱི་ཕྱི་དྲོ་རྒྱལ་ཡོངས་མི་དམངས་འཐུས་ཚོགས་སྐབས་བཅུ་གཉིས་པའི་ཚོགས་འདུ་ཐེངས་ལྔ་པའི་ཧྲང་ཧའེ་འཐུས་མི་ཚོགས་པའི་གྲོས་ཞིབ་ནང་ཞུགས་སྐབས་བསམ་བློ་བཅིངས་འགྲོལ་གཏོང་བ་དང་། འགན་འཁྲི་འཁུར་ཕོད་པ། གཞན་གྱི་སྔོན་དུ་བྱ་བ་སྒྲུབ་ཕོད་པ། འཕེལ་རྒྱས་ཀྱི་འདུ་ཤེས་གསར་པ་བློ་བརྟན་འགྱུར་མེད་ངང་ལག་ལེན་བསྟར་བ། སྒྱུར་བཅོས་སྒོ་དབྱེ་གཏིང་ཟབ་བྱེད་པ། གསར་གཏོད་ལ་བརྟེན་ནས་ཡར་སྐུལ་བྱེད་རྒྱུར་སྣེ་ཁྲིད་བྱེད་པ། ཡིད་དབང་འཕྲོག་ནུས་དང་། གསར་གཏོད་བྱེད་ནུས། འགྲན་རྩོད་བྱེད་ནུས་རྒྱུན་ཆད་མེད་པར་ཆེ་རུ་གཏོང་བ་བཅས་བྱས་ནས་སྤྱི་ཚོགས་རིང་ལུགས་དེང་རབས་ཅན་གྱི་རྒྱལ་སྤྱིའི་གྲོང་ཁྱེར་ཆེ་མོ་གང་མགྱོགས་སྐྲུན་དགོས་པའི་ནན་བཤད་གནང་བ་རེད།
ཧྲང་ཧའེ་འཐུས་མི་ཚོགས་པའི་གྲོས་བསྡུར་གྱི་རྣམ་པ་འཁྲུག་ཆ་དོད་པ་དང་གཏམ་བཤད་ཚ་ཚ་འུར་འུར་ངང་སྤེལ་ཞིང་། དབྱིང་ཡུང་དང་། ལི་ལིན། ཅིན་ཕུང་། ཀྲང་ཀྲའོ་ཨེན། སུན་གཡོད་མིང་། ཧྥན་ཡུན། ཞུས་ཉིང་ཧྲེང་སོགས་འཐུས་མི7གྱིས་ཧྲང་ཧའེ་ཡི་དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་གནས་ཚུལ་དང་། ཚན་ཞིབ་མི་སྣའི་གསར་གཏོད་གསོན་ཤུགས་འདོན་སྤེལ་བྱེད་པ། རྒྱ་མཚོའི་ཤེས་ལྡན་མི་སྣ་གསོ་སྐྱོང་ལ་ཤུགས་སྣོན་རྒྱག་པ། ཁྲུང་མིང་སྣོད་བཅུད་གླིང་ཕྲན་འཛུགས་སྐྲུན་བྱེད་པ། གྲོང་གསེབ་ཀྱི་གཞི་རིམ་བཅོས་སྐྱོང་ལ་ཤུགས་སྣོན་རྒྱག་པ། ནོར་ཁྲལ་སྒྲིག་གཞི་སྒྱུར་བཅོས་ལ་སྐུལ་འདེད་གཏོང་བ། སློབ་གསོ་སྒྱུར་བཅོས་ཟབ་ཏུ་གཏོང་བ་སོགས་ཀྱི་གནད་དོན་ཐད་བསམ་འཆར་གླེང་གནང་བ་རེད། ཞི་ཅིན་ཕིང་གིས་གསན་ཞོར་དུ་ཟིན་བྲིས་བསྐྱོན་ནས་འཐུས་མི་ཚོ་དང་གྲོས་བསྡུར་གཏིང་ཟབ་གནང་བ་རེད།
འཐུས་མིའི་གཏམ་བཤད་ནན་ཏན་ངང་གསན་རྗེས་ཞི་ཅིན་ཕིང་གིས་གསུང་བཤད་གནང་ཞིང་། ཁོང་གིས་དང་ཐོག་སྲིད་གཞུང་གི་ལས་དོན་སྙན་སྒྲོན་ལ་རྦད་དེ་མོས་མཐུན་ཡོད་ཅེས་གསུངས་པ་དང་། ལོ་གཅིག་ནང་རྒྱལ་སྤྱིའི་ཁོར་ཡུག་རྙོག་འཛིང་ཆེ་ལ་འགྱུར་ལྡོག་མང་བ་དང་རྒྱལ་ནང་གི་དཔལ་འབྱོར་འཕར་རྒྱུ་ཆག་པའི་གནོན་ཤུགས་ཅུང་ཆེ་བའི་མདུན་དུ་ང་ཚོས་བརྟན་ཐོག་ཡར་འཕེལ་གྱི་ལས་ཀའི་རྩ་བའི་དགོངས་གཞི་མཐའ་འཁྱོངས་བྱས་ནས་འཕེལ་རྒྱས་ཀྱི་འདུ་ཤེས་གསར་པ་ལག་བསྟར་དོན་འཁྱོལ་བྱེད་པ་དང་། མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་སྒྱུར་བཅོས་ལ་སྐུལ་འདེད་གཏོང་བ། “ཕྱོགས་ཡོངས་བཞིའི”འཐབ་ཇུས་བཀོད་སྒྲིག་ལ་མཐུན་སྦྱོར་སྐུལ་འདེད་གཏོང་བ། དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་དམིགས་ཚད་ལས་འགན་ཁག་ཕུན་སུམ་ཚོགས་པོའི་ངང་ལེགས་སྒྲུབ་བྱེད་པ་བཅས་བྱས་པས“ལོ་ལྔ་ཚན་བཅུ་གསུམ་པའི”འགོ་ཡག་པོ་ཚུགས་ཐུབ་པ་བྱུང་ཡོད་ཅེས་ནན་བཤད་གནང་བ་རེད། ཞི་ཅིན་ཕིང་གིས་ལོ་གཅིག་རིང་ཧྲང་ཧའེ་ཡིས་གསར་གཏོད་ལ་བརྟེན་ནས་འཕེལ་རྒྱས་ལ་ཡར་སྐུལ་བྱེད་པ་དང་། དཔལ་འབྱོར་གྲུབ་ཆ་ལེགས་སྒྲིག་བྱེད་པ། སྒྱུར་བཅོས་གཏིང་ཟབ་ཏུ་གཏོང་བ་སོགས་ལ་དམིགས་ནས་ཐོབ་པའི་གྲུབ་འབྲས་གསར་པར་ཁས་ལེན་གང་ལེགས་གནང་ཞིང་། ཁོང་གིས་ཧྲང་ཧའེ་ཡི་བློ་མཐུན་ཚོས་མུ་མཐུད་རྒྱལ་ཡོངས་ཀྱི་སྒྱུར་བཅོས་སྒོ་དབྱེའི་སྣེ་ཁྲིད་པ་ཡག་པོ་བྱེད་པ་དང་གསར་གཏོད་འཕེལ་རྒྱས་ཀྱི་སྔོན་སྐྱོད་པ་བྱེད་པའི་བླང་བྱ་གཞིར་བཟུང་རང་མོས་ཉོ་ཚོང་ཚོད་ལྟའི་ཁུལ་སྒྱུར་བཅོས་ཐད་བྱས་རྗེས་གསར་པ་འཇོག་པ་དང་། ཚན་རྩལ་གསར་གཏོད་ལྟེ་གནས་འཛུགས་སྐྲུན་ལ་སྐུལ་འདེད་གཏོང་བའི་ཐད་བྱས་རྗེས་གསར་པ་འཇོག་པ། སྤྱི་ཚོགས་བཅོས་སྐྱོང་གསར་གཏོད་ལ་སྐུལ་འདེད་གཏོང་བའི་ཐད་བྱས་རྗེས་གསར་པ་འཇོག་པ། ཕྱོགས་ཡོངས་ནས་ཏང་ནན་པོས་སྐྱོང་བའི་ཐད་བྱས་རྗེས་གསར་པ་འཇོག་པ་བཅས་བྱེད་དགོས་པའི་ཐུགས་རེ་གནང་བ་རེད།
ཞིས་ཅིན་ཕིང་གིས་རང་མོས་ཉོ་ཚོང་ཚོད་ལྟ་ཁུལ་འཛུགས་སྐྲུན་བྱེད་རྒྱུ་ནི་ཏང་ཀྲུང་དབྱང་གིས་དུས་བབ་གསར་པའི་འོག་ཕྱོགས་ཡོངས་ནས་སྒྱུར་བཅོས་གཏིང་ཟབ་ཏུ་གཏོང་བ་དང་ཕྱི་ཕྱོགས་སུ་སྒོ་མོ་འབྱེད་རྒྱ་ཆེ་རུ་གཏོང་བའི་འཐབ་ཇུས་ཀྱི་བྱ་ཐབས་ཤིག་རེད། ཀྲུང་གོས་ཕྱེ་བའི་སྒོ་མོ་ཆེ་མོ་རྒྱག་མི་སྲིད་པས་ཕྱོགས་མང་པོའི་ཐད་ནས་ཕྱི་ཕྱོགས་སུ་སྒོ་མོ་འབྱེད་རྒྱུ་མཐའ་འཁྱོངས་བྱས་ཏེ་ཉོ་ཚོང་དང་མ་འཇོག་རང་མོས་ཅན་དང་སྟབས་བདེ་ཅན་ལ་མུ་མཐུད་སྐུལ་འདེད་གཏོང་དགོས། ཧྲང་ཧའེ་ཡིས་བསམ་བློ་བཅིངས་འགྲོལ་གཏོང་བ་དང་ཚད་བརྒལ་ཡོང་ཕོད་པ་བྱས་ཏེ་མིག་དཔེ་ཡག་པོ་སྟོན་དགོས་པ་དང་། ཚད་གཞི་མཐོ་ཤོས་དང་དཔྱད་བསྡུར་བྱེད་པ་དང་། ཞན་ཆ་དང་སྐྱོན་ཆ་འཚོལ་ཞིབ་བྱེད་པ། བློ་ཁོག་ཆེན་པོས་ཚོད་ལྟ་དང་། བློ་ཁོག་ཆེན་པོས་ཞུགས་པ། རང་བརྟེན་ལེགས་གཏོང་བཅས་བྱས་ནས་ཕྱོགས་ཡོངས་ནས་སྒྱུར་བཅོས་གཏིང་ཟབ་ཏུ་གཏོང་བ་དང་། སྒོ་དབྱེའི་ཚོད་ལྟ་བྱེད་རྒྱ་ཆེ་རུ་གཏོང་བའི་ནུས་པ་སྔར་ལས་མངོན་པར་བྱས་ཏེ་རང་རྒྱལ་གྱིས་འཛམ་གླིང་ལ་ཕྱོགས་མང་ནས་སྒོ་མོ་དབྱེ་བའི་རྣམ་འགྱུར་གསལ་པོ་མངོན་པར་བྱེད་དགོས་པའི་མཛུབ་སྟོན་གནང་བ་རེད།
ཞིས་ཅིན་ཕིང་གིས་ཧྲང་ཧའེ་རང་མོས་ཉོ་ཚོང་ཚོད་ལྟ་ཁུལ་དེ་ཉིད་སྒོ་དབྱེ་དང་གསར་གཏོད་གཞི་གཅིག་ཏུ་འདྲེས་པའི་ཕྱོགས་བསྡུས་སྒྱུར་བཅོས་ཚོད་ལྟ་ཁུལ་ཞིག་ཏུ་འཛུགས་སྐྲུན་ཧུར་ཐག་བྱེད་པ་དང་རྒྱལ་ཁབ་ཀྱི“རྒྱུད་གཅིག་ལམ་གཅིག”འཛུགས་སྐྲུན་ལ་ཞབས་འདེགས་ཞུ་བ་དང་ཁྲོམ་རའི་བྱེད་པོ་ཕྱིར་སྐྱོད་རྒྱུར་སྐུལ་འདེད་གཏོང་བའི་ཟམ་སྣེའི་བཙན་རྫོང་ལྟ་བུ་ཞིག་ཏུ་འགྱུར་བ་བྱེད་དགོས། བརྒྱུད་རིམ་ལྡན་པའི་བསམ་བློ་བཙུགས་ཏེ་སྒྱུར་བཅོས་ཀྱི་བྱེད་ཐབས་དང་རྟ་སྒ་ཆ་སྒྲིག་གི་ཐབས་ཇུས་ལ་མཐོང་ཆེན་བྱེད་པ་དང་དུས་མཚུངས་རང་མོས་ཉོ་ཚོང་ཁུལ་ནང་ཁུལ་གྱི་སྒྱུར་བཅོས་དང་གྲོང་ཁྱེར་ཡོངས་ཀྱི་སྒྱུར་བཅོས་གཉིས་མཉམ་འགུལ་ཐུབ་པ་དང་ཧྲང་ཧའེ་རྒྱལ་སྤྱིའི་དངུལ་རྩའི་ལྟེ་གནས་དང་ཚན་རྩལ་གསར་གཏོད་ལྟེ་གནས་གཉིས་མཉམ་འགུལ་ཐུབ་རྒྱུར་ཤུགས་སྣོན་བརྒྱབ་སྟེ་སྲིད་ཇུས་ཀྱི་འདུས་གྲུབ་ཕན་ནུས་རྒྱུན་ཆད་མེད་པར་ཆེ་རུ་གཏོང་དགོས། སྔོན་ལ་བྱ་སྤྱོད་སྤེལ་བའི་ལེགས་ཆ་འདོན་སྤེལ་བྱས་ཏེ་རྒྱལ་སྤྱིའི་མ་འཇོག་དང་ཉོ་ཚོང་བྱེད་པའི་སྒྲིག་སྲོལ་གཉིས་སྦྲེལ་མཐུད་ཐུབ་པའི་ལམ་ལུགས་མ་ལག་སྔོན་ལ་བསྐྲུན་ཏེ་འདྲ་སྤོ་ཆོག་ལ་ཁྱབ་གདལ་གཏོང་ཆོག་པའི་ལམ་ལུགས་ཀྱི་གསར་གཏོད་གྲུབ་འབྲས་དེ་བས་མང་བ་ཐོབ་པའི་བརྩོན་ལེན་བྱེད་དགོས། རང་མོས་ཉོ་ཚོང་ཚོད་ལྟ་ཁུལ་གྱི་ཚོད་ལྟ་བྱེད་ས་གཞན་དག་དང་མཉམ་ལས་བྱེད་རྒྱུར་ཤུགས་སྣོན་བརྒྱབ་སྟེ་ཕན་ཚུན་སློབ་སྦྱོང་དང་ཕན་ཚུན་སྐུལ་འདེད་གཏོང་དགོས་པའི་ནན་བཤད་གནང་བ་རེད།
འཕེལ་རྒྱས་ཀྱི་འདུ་ཤེས་གསར་པ་ལག་ལེན་བསྟར་བ་དང་སྒྱུར་བཅོས་སྒོ་དབྱེ་གཏིང་ཟབ་ཏུ་བཏང་ནས་དེང་རབས་ཅན་གྱི་རྒྱལ་སྤྱིའི་གྲོང་ཁྱེར་ཆེ་མོ་གང་མགྱོགས་སྐྲུན་དགོས་པའི་ནན་བཤད་གནང་བ།
ཞིས་ཅིན་ཕིང་གིས་དཔལ་འབྱོར་འཕེལ་རྒྱས་ཀྱི་རྒྱུན་རྣམ་གསར་པར་འཚམ་པ་དང་ཁྲིད་སྟོན་བྱས་ཏེ་མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་སྒྱུར་བཅོས་ལ་སྐུལ་འདེད་གཏོང་བར་རྩ་བ་ནི་གསར་གཏོད་ལ་བརྟེན་དགོས་ཀྱི་ཡོད། གོ་ལ་ཧྲིལ་པོའི་མིག་རྒྱང་དང་རྒྱལ་སྤྱིའི་ཚད་གཞིའི་ཐོག་ནས་ཚན་རིག་གི་ལྟེ་བ་གཅིག་སྡུད་བྱེད་ཚད་དང་མངོན་ཚད་མཐོ་རུ་བཏང་སྟེ་རྨང་གཞིའི་ཚན་རྩལ་ཁྱབ་ཁོངས་སུ་གསར་གཏོད་ཆེན་པོ་བྱེད་པ་དང་འགག་རྩའི་ལྟེ་བའི་ལག་རྩལ་ཁྱབ་ཁོངས་སུ་ཚད་བརྒལ་གལ་ཆེན་ཡོང་བ་བྱེད་དགོས། ཐོན་སློབ་ཞིབ་གསུམ་ཟུང་འབྲེལ་བྱེད་པའི་སྒྲིག་སྲོལ་ལམ་སྲོལ་གྱི་འཇུར་མིག་ཚོད་འཛིན་ལས་ཚད་བརྒལ་བྱས་ནས་སྒྲིག་གཞི་དང་། ཤེས་ལྡན་པ། སྒྲིག་ཆས། མ་དངུལ། རྣམ་གྲངས་བཅས་ཚང་མ་བེད་སྤྱོད་གང་ལེགས་བྱས་ནས་ཚན་རྩལ་གྲུབ་འབྲས་དེ་བས་མྱུར་བའི་ངང་ཁྱབ་གདལ་བཀོལ་སྤྱོད་དང་སྤོ་སྒྱུར་གཞན་སྒྱུར་བྱེད་དགོས། ཤེས་ཡོན་ཅན་ཤེས་རྟོགས་དང་། ཤེས་ཡོན་ཅན་ལ་དགའ་ཞེན། ཤེས་ཡོན་ཅན་ལ་གུས་བཀུར། ཤེས་ཡོན་ཅན་བཀོལ་སྤྱོད་བཅས་བྱེད་པའི་སྲོལ་བཟང་དར་སྤེལ་བཏང་ནས་ཤེས་ལྡན་པ་སྐྱེད་སྲིང་དང་བཀོལ་སྤྱོད་བྱེད་པའི་ལམ་སྲོལ་སྒྱུར་བཅོས་བྱེད་པ་དང་རྒྱལ་སྤྱིར་ཐུན་མོང་ཐོག་སྤྱོད་པ་དང་བབ་བསྟུན་ནུས་ལྡན་གྱི་བྱེད་ཐབས་དཔྱད་གཞིར་འཛིན་པ་དང་བེད་སྤྱད་དེ་ཤེས་ལྡན་པའི་སྲིད་ཇུས་གསར་གཏོད་ཚད་བརྒལ་དང་ཞིབ་ཚགས་དོན་འཁྱོལ་བྱ་རྒྱུར་སྐུལ་འདེད་བཏང་སྟེ་གནམ་འོག་གི་འཇོན་ཐང་ཅན་བཀོལ་སྤྱོད་གང་ལེགས་བྱས་ཐོག་ཤེས་ལྡན་པ་དེ་བས་མང་བའི་འཇོན་ཐང་འདོན་དུ་འཇུག་དགོས་ཞེས་ནན་བཤད་གནང་བ་རེད།
ཞིས་ཅིན་ཕིང་གིས་གྲོང་ཁྱེར་ཆེན་པོའི་ཁྱད་ཆོས་དང་ཆོས་ཉིད་དང་འཚམ་པའི་སྤྱི་ཚོགས་བཅོས་སྐྱོང་གི་ལམ་བུ་གསར་པར་བསྐྱོད་རྒྱུ་དེ་ཧྲང་ཧའེ་འཕེལ་རྒྱས་དང་འབྲེལ་བ་ཡོད་པའི་གནད་དོན་ཆེན་པོ་ཞིག་ཡིན། རྒྱུན་མཐུད་ངང་ཤུགས་རྒྱག་པ་དང་ཟམ་མི་ཆད་པར་གཏིང་ཟབ་ཏུ་བཏང་སྟེ་སྤྱི་ཚོགས་ཀྱི་བཅོས་སྐྱོང་ནུས་པ་ཆེ་རུ་དང་སྤྱི་ཚོགས་འཕེལ་རྒྱས་ཀྱི་གསོན་ཤུགས་ཆེ་རུ་གཏོང་དགོས། ཁྲིམས་ལྟར་བཅོས་སྐྱོང་བྱེད་ཤུགས་ཆེ་རུ་བཏང་ནས་ཁྲིམས་སྐྱོང་བསམ་ཕྱོགས་དང་ཁྲིམས་སྐྱོང་བྱེད་ཐབས་སྤྱད་དེ་གྲོང་ཁྱེར་བཅོས་སྐྱོང་གི་དཀའ་གནད་ཐག་གཅོད་བྱས་ཐོག་གྲོང་ཁྱེར་གྱི་ཕྱོགས་བསྡུས་དོ་དམ་ཁྲིམས་སྐྱོང་ཅན་གྱི་རྣམ་པ་གསར་པ་ཧུར་ཐག་ངང་ཆགས་པ་བྱེད་དགོས། རིག་ནུས་ཅན་གྱི་དོ་དམ་བྱེད་ཤུགས་ཆེ་རུ་བཏང་སྟེ་གྲོང་ཁྱེར་དོ་དམ་གྱི་ཚད་གཞི་མཐོ་རུ་གཏོང་བ་དང་དྲ་སྦྲེལ་དང་གྲངས་གཞི་ཆེ་མོ་སོགས་ཆ་འཕྲིན་ལག་རྩལ་བྱེད་ཐབས་དེ་བས་མང་བ་བཀོལ་སྤྱོད་བྱས་ནས་གྲོང་ཁྱེར་གྱི་ཚན་རིག་ཅན་དང་། ཞིབ་ཚགས་ཅན། རིག་ནུས་ཅན་བཅས་ཀྱི་དོ་དམ་ཆུ་ཚད་མཐོ་རུ་གཏོང་དགོས། ཞན་ཆ་གང་མགྱོགས་གསབ་ནས་གྲོང་ཁྱེར་གྱི་བདེ་འཇགས་ལ་ཤུགས་རྐྱེན་བཟོ་བ་དང་། འཕེལ་རྒྱས་ལ་ཚོད་འཛིན་བྱེད་པ། མང་ཚོགས་ཀྱིས་གླེང་མང་བ་བཅས་ཀྱི་མངོན་གསལ་དོད་པའི་གནད་དོན་དམ་བཟུང་གིས་ཕྱོགས་བསྡུས་བཅོས་སྐྱོང་ལ་ཤུགས་སྣོན་རྒྱག་པ་དང་རྒྱུན་རྣམ་གྱི་ཕུགས་ཕན་དོ་དམ་ལམ་སྲོལ་ཆགས་པ་བྱས་ནས་གྲོང་ཁྱེར་དེ་བས་སྒྲིག་ལམ་ལྡན་པ་དང་། བདེ་འཇགས་ལྡན་པ། གཙང་སྦྲ་དོད་པ་བཅས་སུ་འགྱུར་ཐུབ་པ་ཧུར་ཐག་བྱེད་དགོས། སྤྱི་ཚོགས་ཕྱོགས་ཁག་གི་ནུས་པ་འདོན་སྤེལ་བྱེད་པ་དང་སྤྱི་ཚོགས་ཡོངས་ཀྱི་གསོན་ཤུགས་འཕེལ་བར་བྱས་ཏེ་མང་ཚོགས་ཀྱི་ལས་དོན་མང་ཚོགས་དང་གྲོས་བསྡུར་མང་ཙམ་བྱེད་པ་དང་ཚང་མའི་ལས་ཀ་ཡིན་ཕྱིན་མི་ཚང་མ་ཞུགས་སུ་འཇུག་དགོས།
ཁོང་གིས་ཕྱོགས་ཡོངས་ནས་ཏང་ནན་པོས་སྐྱོང་རྒྱུ་དེ་ནམ་ཡང་སྒྲུབ་མུས་ཡིན་པ་དང་། ཏང་གི་སྐབས་བཅོ་བརྒྱད་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་དྲུག་པའི་ཐོག་ཕྱོགས་ཡོངས་ནས་ཏང་ནན་པོས་སྐྱོང་རྒྱུ་བཀོད་སྒྲིག་སྔར་བས་བྱས་ཡོད། བླང་བྱ་ནན་པོ་ཏང་འཛུགས་སྐྱོང་གི་བརྒྱུད་རིམ་ཧྲིལ་པོ་དང་ཕྱོགས་ཁག་ཏུ་དོན་འཁྱོལ་བྱས་ནས་མཐའ་འཁྱོངས་ཁྲོད་གཏིང་ཟབ་ཏུ་དང་གཏིང་ཟབ་ཁྲོད་ནས་མཐའ་འཁྱོངས་བྱས་ཏེ་ཕྱོགས་ཡོངས་ནས་ཏང་ནན་པོས་སྐྱོང་རྒྱུ་གཏིང་ཟབ་ཕྱོགས་སུ་སྐུལ་འདེད་གཏོང་དགོས། ཏང་ལ་དོ་དམ་དང་ཏང་བཅོས་སྐྱོང་གི་བྱེད་པོའི་འགན་འཁྲི་དང་ལྟ་སྐུལ་འགན་འཁྲི་ཏན་ཏིག་འཁུར་ཏེ་འགོ་ཁྲིད་ལས་བྱེད་པས་འགན་འཁྲི་ཕྲག་ཏུ་འཁུར་རྒྱུར་ལྕག་སྐུལ་བྱས་ཏེ་ཏང་ནང་ཁུལ་གྱི་ཆབ་སྲིད་འཚོ་བར་ཤུགས་སྣོན་རྒྱག་པ་དང་ཚད་ལྡན་དུ་གཏོང་བ་དང་ཏང་ནང་ཁུལ་གྱི་ལྟ་སྐུལ་ལས་འགན་ཁག་དོན་ཐོག་ཏུ་འཁྱོལ་བ་བྱེད་དགོས། ཕྱོགས་ཡོངས་ནས་ཏང་ནན་པོས་སྐྱོང་རྒྱུར་སྐུལ་འདེད་གཏོང་བར་ངེས་པར་དུ་གཞི་རིམ་ལ་དམ་འཛིན་དང་རྨང་གཞི་འདིང་བའི་ལས་དོན་ཡག་པོ་བསྒྲུབས་ཏེ་གཞི་རིམ་ཏང་རྩ་འཛུགས་ཚང་མ་སྲ་ཞིང་བརྟན་པའི་དམག་འཐབ་མཁར་རྫོང་དུ་འགྱུར་བ་བྱེད་དགོས་ཞེས་བསྟན་གནང་བ་རེད།
ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་ཨུ་ཡོན་ཧྲང་ཧའེ་གྲོང་ཨུད་ཀྱི་ཧྲུའུ་ཅི་ཧན་ཀྲེང་སོགས་གྲོས་ཞིབ་ནང་ཞུགས་པ་རེད།


text:
ལིའུ་དང་པོ།༽ རྩེད་རོགས་མེད་པའི་བྱིས་དུས།
པ་ལགས་དང་ཨ་མ་ལགས་གཉིས་ཀ་ལོ་མཐོ་པོ་སླེབས་ཟིན་པ་མ་ཟད་དཔྲལ་བའི་ངོས་སུ་མཉེར་མའི་རི་མོ་འབུར་དུ་ཐོན་ཡོད་པ་མཐོང་ཐུབ། ལོ་མཐོ་པོ་དེ་ཙམ་ཡིན་ཡང་ཨ་མ་ལགས་ནི་མོ་གསར་ནང་བཞིན་ལུས་པོ་ཡང་ཤ་འདོད་པ་དང་ཁྱིམ་ལས་ཆ་ཚང་བྱེད་ཐུབ་ཀྱི་ཡོད། པ་ལགས་ནི་དེ་ཙམ་འགུལ་སྐྱོད་གཏོང་མི་ཐུབ་པ་དང། དབུ་སྐྲ་ནི་ཐུང་ཐུང་དང་གོ་ཐལ་གྱི་མདོག་ལྟར་འགྱུར་ཟིན། རྟག་པར་མལ་ཁྲིའི་སྒང་གཙོག་པུར་བསྡད་ནས་ཁ་འདོན་དགེ་སྦྱོང་དང། མ་ཎི་མཚམས་མ་ཆད་པར་གསོག་གིན་ཡོད། མཚམས་རེ་པ་ལགས་ཀྱི་འགྲམ་དུ་སྡོད་སྐབས་ཁོང་ཀྱི་ཕྱག་གཡོན་པའི་མཐེ་བོང་གི་སེན་མོ་དེ་ཡང་ཟླ་བ་གཟའ་འཛིན་གྱིས་ཟས་པ་ལྟར་མཐོང་རྒྱུ་མེད། པ་ལགས་ཀྱིས་མ་ཎི་བུམ་སྒྲུབ་བྱེད་ཡོད་རེད་ཟེར་བ་དེའང་ཅིས་མི་བདེན་སྙམ་པ་ཡོང་སྲིད། དེར་བརྟེན་སྐབས་རེ་ངའི་མིག་མི་བདེ་བ་འདྲ་བྱུང་ན་ཐད་ཀར་པ་ལགས་འགྲམ་དུ་ཕྱིན་ནས་ལྗགས་ཕུད་གནང་རོགས་ཞུ་གི་ཡོད། པ་ལགས་ཀྱིས་བསྔོ་སྨོན་ཞིག་འདོན་པ་དང་སྦྲགས་ཕུད་ཞིག་འདེབས་ཀྱི་རེད། དེ་དུས་དངོས་གནས་ལམ་སང་དྲག་པ་ལྟ་བུ་ཡོང་གི་འདུག།
ངའི་སྒང་ལ་ཨ་ཅག་ཆེ་ཤོས་བསམ་སྐྱིད་དང། དེའི་འོག་མར་ཨ་ཏ་(གཅེན་པོ)བློ་བཟང། དེའི་འོག་ཡང་སྐྱར་ཨ་ཅག་གཉིས། ང་རང་ཐ་ཆུང་བཅས་ཁྱོམ་ཕྲུ་གུ་ལྔ་ཡོད་འདུག ཨ་ཅག་དང་ཅོ་ཅོ་ཚང་མ་ང་ལས་ལོ་ཧ་ཅང་ཆེ་བ་དང་ཚང་མར་ཕྱི་ནང་གི་ལས་འགན་འདྲ་མིན་ཡོད། དེར་བརྟེན་ཞོགས་སྔ་ལངས་དང། དགོང་ཕྱི་ཉལ་ཁོ་ནས་དུས་འདའ་བ་ལས་ང་དང་མཉམ་དུ་རྩེད་མོ་རྩེ་ནས་སྡོད་ལུང་ཅང་མེད། འོན་ཀྱང་ཚང་མས་ང་ལ་དོ་ཁུར་དང་གཅེས་པོ་གནང་གི་ཡོད།
ཉིན་མོར་ཚང་མ་ཞིང་ལས་དང་དེ་མིན་གྱི་ལས་ཀ་འདྲ་མིན་ཆེད་འགྲོ་དགོས་དུས་ནང་ལ་ང་དང་པ་ལགས་མ་གཏོགས་ལྷག་གི་མེད། ནང་ལ་རྩེད་རོགས་མེད་པར་སྡོད་རྒྱུ་ནི་ཧ་ཅང་ཡུད་པོ་སྐྱེ་གཞི་ཞིག་ཆགས། དེས་རྐྱེན་པས་ཉིན་ལྟར་ཞོགས་ཇ་ཚར་བ་དང་། ང་རང་གཅིག་པོ་ས་ཆ་གང་སར་འཁྱམ་མྱུལ་བྱེད་དུ་འགྲོ་གི་ཡོད། ཀོང་པོའི་རི་ཀླུང་དང། ཆུ་མིག ཞིང་ཁ། སྤང་ཐང། རྡོ་ཕུང་། ནགས་ཚལ་སོགས་ཀྱི་དཔང་ནི་མཐའ་ཡས་པའི་ཁར་ས་ཆ་དེ་དག་ལྟ་ན་སྡུག་པ་ཤ་ཅིག་རེད། དེ་མ་ཚད། དེ་དག་གི་ཚལ་ན་དཔྱིད་དབྱར་སྟོན་གསུམ་དུ་བཏགས་རྒྱུ་ཡོད་པའི་འབྲས་ལྡན་སྟར་ཁ་དང། ཀུ་ཤུ། ཁམ་བུ། སྤྲེལ་མ། སེའུ་འབྲུ་སོགས་བཀོག་པའམ་འཐུ་ནས་སྤྱོད་རྒྱུ་ཡོད། དེ་དག་ཚང་མ་བདག་མེད་དུ་སྐྱེས་ཡོད་པས་སུ་གཅིག་གིས་ཀྱང་སྐད་བརྒྱབ་མཁན་མེད།
ང་རྟག་པར་འཁྱམ་དུ་འགྲོ་བ་ལས་ཁྱིམ་དུ་མི་སྡོད་པས་ཕ་མ་གཉིས་པོ་སེམས་ཁྲལ་ཡོང་གི་འདུག དེ་ནས་བཟུང་འཚམས་རེ་ཨ་ཏ་བློ་བཟང་རི་ཤིང་བཅད་དུ་མཉམ་དུ་བཏང་བའམ། སྐབས་རེ་ཨ་ཅག་མཉམ་དུ་རི་རྩེར་སྨན་རྩ་དང་ཤ་མོང་འཐུ་རུ་བཏང་སོང་། ཡིན་ནའི་ཨ་ཅག་དང་ཅོ་ཅོག་སུ་དང་མཉམ་དུ་འགྲོ་ནའི་ང་ལ་ལས་ཀ་བྱེད་མ་བཅུག་པར་ལྷོད་ལྷོད་བྱས་ན་བསྡད་བཅུག་གིས། ཁོ་ཚོ་སོ་སོའི་ལས་ཀར་འབྲེལ་བས་ང་ལ་ཡ་བྱེད་ལོང་མེད་པས་ང་རང་ལ་དེ་བས་ཉོབ་སྣང་ཆེ་བ་བྱུང། གལ་ཏེ་ང་རང་གཅིག་པོ་འཁྱམ་རྩིས་བྱས་པ་ཧ་གོ་ན་ཁོང་ཚོས་ཤིང་ནགས་ནང་དོམ་ཡོང་གི་རེད་ཟེར་ནས་འཇིགས་སྣང་སློང་ཀྱང་བྱེད་ཀྱི་རེད།
དེ་ནས་བཟུང་ག་དུས་ང་རང་གཅིག་པོ་ཕྱི་ལོག་འཁྱམ་དུ་འགྲོ་ནའི་སེམས་ནང་དོམ་ཡོང་གི་རེད་བསམ་པའི་ཞེད་སྣང་ཞིག་ངང་ཤུགས་ཀྱིས་སླེབས་ཀྱི་འདུག འོན་ཀྱང་ཁེར་རྐྱང་དུ་འཁྱམ་འགྲོ་རྒྱུའི་གོམས་གཤིས་དེ་ཅི་ནས་ཀྱང་འགོག་མ་ཐུབ་པའི་ཁར་རི་གཤམ་གྱི་གྲོང་ཁྱེར་དུ་ཁ་ཕྱོགས་བསྒྱུར། མུ་འགོད།